(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΓ΄

Τετάρτη 20 Απριλίου 2016 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το Γυμνάσιο Πολυκάστρου Κιλκίς, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Αγροτικής Ανάπτυξης και Τροφίμων: "Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις", σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
ΑΠΟΣΤΟΛΟΥ Ε. , σελ.
ΒΛΑΧΟΣ Γ. , σελ.
ΒΡΟΥΤΣΗΣ Ι. , σελ.
ΚΑΚΛΑΜΑΝΗΣ Ν. , σελ.
ΚΑΣΑΠΙΔΗΣ Γ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΛΑΜΠΡΟΥΛΗΣ Γ. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΦΑΜΕΛΛΟΣ Σ. , σελ.

Β. Επί του σχεδίου νόμου του Υπουργείου Αγροτικής Ανάπτυξης:
ΑΛΕΞΙΑΔΗΣ Τ. , σελ.
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΑΧΜΕΤ Ι. , σελ.
ΒΛΑΧΟΣ Γ. , σελ.
ΓΕΩΡΓΙΑΔΗΣ Μ. , σελ.
ΓΙΟΓΙΑΚΑΣ Β. , σελ.
ΔΗΜΑΡΑΣ Γ. , σελ.
ΙΓΓΛΕΖΗ Α. , σελ.
ΚΑΚΛΑΜΑΝΗΣ Ν. , σελ.
ΚΑΡΑΓΙΑΝΝΗΣ Ι. , σελ.
ΚΑΣΑΠΙΔΗΣ Γ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΜΑΡΚΟΥ Α. , σελ.
ΜΠΑΛΑΟΥΡΑΣ Γ. , σελ.
ΜΩΡΑΪΤΗΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΝΑΤΣΙΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΣΑΧΙΝΙΔΗΣ Ι. , σελ.
ΤΑΣΟΥΛΑΣ Κ. , σελ.
ΤΖΕΛΕΠΗΣ Μ. , σελ.

Γ. ΠΑΡΕΜΒΑΣΕΙΣ:
ΑΡΑΧΩΒΙΤΗΣ Σ. , σελ.
ΚΑΣΑΠΙΔΗΣ Γ. , σελ.
ΜΑΝΩΛΑΚΟΥ Δ. , σελ.
ΜΠΑΛΑΟΥΡΑΣ Γ. , σελ.
ΜΠΟΥΚΩΡΟΣ Χ. , σελ.
ΜΩΡΑΪΤΗΣ Ν. , σελ.
ΠΑΠΑΔΟΠΟΥΛΟΣ Ν. , σελ.
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΓ΄

Τετάρτη 20 Απριλίου 2016 (απόγευμα)

Αθήνα, σήμερα στις 20 Απριλίου 2016 ημέρα Τετάρτη και ώρα 18.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».

Στο σημείο αυτό θα ήθελα να υπενθυμίσω ότι η Διάσκεψη των Προέδρων αποφάσισε στη συνεδρίασή της στις 14 Απριλίου 2016 τη συζήτηση του νομοσχεδίου σε δύο συνεδριάσεις, σήμερα και αύριο.

Αν δεν υπάρχει αντίρρηση, προτείνω η συζήτηση του νομοσχεδίου να γίνει ενιαία επί της αρχής, επί των άρθρων, αλλά και των τροπολογιών, ως μία ενότητα. Αυτή εξάλλου ήταν και η ομόφωνη απόφαση της Διάσκεψης των Προέδρων.

Στην αποψινή μας συνεδρίαση προτείνω να μιλήσουν οι εισηγητές, οι ειδικοί αγορητές και αναλόγως του αριθμού των Βουλευτών που θα εγγραφούν στον κατάλογο ως ομιλητές, να δώσουμε τον λόγο και σε έναν αριθμό Βουλευτών, αν δεν υπάρχει αντίρρηση.

Θα ξεκινήσουμε δίνοντας τον λόγο στην εισηγήτρια του ΣΥΡΙΖΑ κ. Παπανάτσιου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, με συγχωρείτε, θα μπορούσα να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως, κύριε Υπουργέ.

Κυρία Παπανάτσιου, με συγχωρείτε, αλλά ο κύριος Υπουργός είχε ζητήσει τον λόγο για να κάνει κάποιες νομοτεχνικές βελτιώσεις.

Κύριε Υπουργέ, ορίστε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Απλά η παρέμβασή μου είναι να ανακοινώσω βελτιώσεις τις οποίες, βεβαίως, στο μεγαλύτερο μέρος τις συζητήσαμε στη β΄ ανάγνωση.

Θα παρακαλούσα να δοθούν στους συναδέλφους Βουλευτές, ούτως ώστε να λάβουν υπ’ όψιν τους στην τοποθέτησή τους και τις σχετικές βελτιώσεις.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.4-14)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να διανεμηθούν.

Τον λόγο έχει η εισηγήτρια του ΣΥΡΙΖΑ κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο που εισάγεται στην Ολομέλεια έρχεται για να βάλει επιτέλους τις νέες βάσεις που τόσο χρειάζεται ο αγροτικός κόσμος και το συνεταιριστικό κίνημα. Παράλληλα, γίνεται η αρχή, ώστε να σταματήσει η αποσπασματική αντιμετώπιση του συνεργατισμού. Ένα από τα πλέον σημαντικά νομοθετήματα της παρούσας Κυβέρνησης έρχεται για να διορθώσει αστοχίες πάρα πολλών χρόνων, αλλά και να δώσει τον απαραίτητο αέρα, ώστε να αναπνεύσει το συνεταιριστικό κίνημα, οι αγρότες και οι αγρότισσες της χώρας.

Εδώ θα μου επιτρέψετε να σημειώσω ότι αποτελεί ιδιαίτερη τιμή για μένα να βρίσκομαι εδώ σαν εισηγήτρια σε ένα σχέδιο νόμου για τους αγροτικούς συνεταιρισμούς, πρώτα απ’ όλα γιατί το μεγαλύτερο μέρος της επαγγελματικής μου σταδιοδρομίας το πέρασα μέσα στο συνεταιριστικό κίνημα, πολύ περισσότερο, όμως, εξαιτίας της καταγωγής μου.

Έχω, λοιπόν, την τύχη να κατάγομαι από τον Αλμυρό από όπου και ξεκίνησε ένας πρώιμος συνεταιρισμός, το Μετοχικό Γεωργικό Ταμείο Αλληλοβοήθειας Αλμυρού, που ιδρύθηκε το 1900. Το 1908 τροποποιείται το καταστατικό του ώστε να τονιστεί περισσότερο η έννοια του συνεταιρισμού. Ακολουθεί η προσαρμογή στο ν. 602, που δημοσιεύεται στην Εφημερίδα της Κυβερνήσεως στο ΦΕΚ Α’ 118/1-1-1915, τιμής ένεκεν σαν ο πρώτος συνεταιρισμός με τον τίτλο: Γεωργικός Πιστωτικός Συνεταιρισμός Αλμυρού.

Έτσι, λοιπόν, φτάσαμε στον πρώτο νόμο για τους συνεταιρισμούς στη χώρα. Από το 1915 μέχρι σήμερα συνολικά έχουμε έξι νόμους: τον 602/1915…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, κυρία Παπανάτσιου.

Θα παρακαλούσα για λίγη ησυχία στην Αίθουσα. Θερμή παράκληση. Κάντε λίγη ησυχία. Τώρα μόλις ξεκινήσαμε.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** …τον ν.1541/1985, τον ν.2196/1993, τον ν.2810/2000 και τέλος τον περιβόητο ν.4015/2011, που παρέμεινε ανεφάρμοστος σε μεγάλο βαθμό, ενώ όπου εφαρμόστηκε δημιούργησε περισσότερα προβλήματα από όσα σωρευτικά υπήρχαν τα προηγούμενα χρόνια.

Ενώ, λοιπόν, συμπληρώθηκαν εκατό χρόνια από την πρώτη νομοθετική προσπάθεια, δεν έχουμε καταφέρει να δώσουμε την απαραίτητη ώθηση στο συνεταιριστικό κίνημα, καθώς το κράτος τα τελευταία χρόνια αγκάλιασε τον συνεργατισμό μόνο όταν αυτός εξυπηρετούσε συγκεκριμένα συμφέροντα, έχοντας το βλέμμα στραμμένο στα κομματικά οφέλη και κέρδη. Στο τέλος επικρατούσαν οι απόψεις των ανταγωνιστικών οικονομικών συμφερόντων που σκόπιμα καλλιέργησαν τη σύγχυση του συνεργατισμού με κομματικά συμφέροντα και ιδεολογίες.

Ακόμα και όταν αναγνωρίστηκε από το Σύνταγμα της χώρας ο ρόλος του συνεργατισμού το 1952, αλλάζοντας τη συμπεριφορά του κράτους προς τους συνεταιρισμούς, δεν φάνηκε να είναι αρκετό αυτό, ώστε να υπάρξουν τα μεγάλα άλματα που απαιτούνται. Δυστυχώς, δεν πραγματώθηκε η εμπλοκή της ατροφικής τότε κοινωνίας των πολιτών, ώστε να γίνει κτήμα της η καλλιέργεια της συνεργατικής κουλτούρας στα κοινωνικά στρώματα που πλήττονταν περισσότερο από το νεοφιλελεύθερο μοντέλο ανάπτυξης που επικράτησε από τη δεκαετία του 1970 και μετά.

Τα όσα έγιναν στον συνεταιριστικό χώρο την τελευταία εικοσιπενταετία είναι περισσότερο δυσφημιστικά για την ιδέα του συνεταιρισμού παρά εξυγιαντικά για την κοινωνία και για τον αγροτικό κόσμο.

Ο συνεταιρισμός, λοιπόν, είναι ένα μέσο άμυνας των οικονομικά ασθενέστερων μελών της κοινωνίας. Πηγάζει από τα μεσαία και χαμηλά λαϊκά στρώματα. Είναι μία πρωτοβουλία στηριζόμενη στην αλληλεγγύη, στην αυτενέργεια και τη δημιουργικότητα. Είναι επιβεβλημένο, λοιπόν, από το έργο του συνεταιρισμού να εξυπηρετούνται οι άμεσα ενδιαφερόμενοι και όχι τα καρτέλ και το πολιτικό προσωπικό.

Ταυτόχρονα, πρέπει αυτό το έργο να είναι μακρόπνοο και όχι με στόχο το βραχυπρόθεσμο όφελος που πολλές φορές είναι εύκολο, αλλά κρύβει παγίδες οι οποίες μπορεί να αποτελέσουν ανάχωμα και οπισθοδρόμηση σε πολυετείς προσπάθειες. Αυτό το ξέρουμε καλά όσοι με τον έναν ή με τον άλλο τρόπο έχουμε εμπλακεί στον συνεταιριστικό χώρο.

Πρέπει, λοιπόν, η διοίκηση να ασκείται με σύνεση, με προνοητικότητα, χωρίς να χάνεται στιγμή από τα μάτια μας ο στρατηγικός στόχος και ο ρόλος του συνεταιρισμού. Δεν πρέπει η διοίκηση να ασκείται με τη στενή ταύτιση των συμφερόντων του συνεταιρισμού με το έργο της θητείας των αιρετών διαχειριστών.

Ο συνεταιρισμός δεν είναι υπόθεση μιας θητείας, ούτε καν μιας γενιάς. Είναι υπόθεση πολλών και μάλιστα διαδοχικών γενεών. Εδώ ακριβώς εντοπίζεται ο κοινωνικός του ρόλος. Ακριβώς γι’ αυτό, συνάδελφοι και συναδέλφισσες, το νομοσχέδιο προβλέπει τον μέγιστο αριθμό για τη θητεία των προέδρων στους συνεταιρισμούς.

Αγαπητοί συνάδελφοι και συναδέλφισσες, με το παρόν σχέδιο νόμου γίνεται μία προσπάθεια για την ενοποίηση των διάσπαρτων ρυθμίσεων και διατάξεων σχετικά με τους αγροτικούς συνεταιρισμούς. Είναι και το πιο ενδεικτικό χαρακτηριστικό της αποσπασματικής αντιμετώπισης του συνεργατισμού, αλλά και της κομματικής παροχολογίας που σαν αποτέλεσμα έχει την ανώμαλη λειτουργία των συνεταιρισμών και κατ’ επέκταση της ίδιας της παραγωγής.

Ελπίζουμε –και το πιστεύουμε- αυτή η προσπάθεια να βάλει φρένο σε παθογένειες του παρελθόντος, με σκοπό να μην επαναληφθούν. Ταυτόχρονα, ευελπιστούμε ότι με τη συγκέντρωση του μεγαλύτερου μέρους του παραγόμενου προϊόντος θα δημιουργηθούν οι όροι για δυνατούς, αυτάρκεις και οικονομικά εύρωστους συνεταιρισμούς, που θα είναι θωρακισμένοι απέναντι στις προκλήσεις της διεθνούς συγκυρίας μέσω της απόκτησης του συγκριτικού πλεονεκτήματος, αλλά και εξαιτίας της υιοθέτησης κοινών καλλιεργητικών μεθόδων που θα τείνουν να αποκτήσουν και το ποιοτικό πλεονέκτημα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Παπανάτσιου, χίλια συγγνώμη.

Κύριοι συνάδελφοι, θα παρακαλούσα όσοι θέλετε να μιλήσετε μεταξύ σας, επειδή δεν ακούτε την εισηγήτρια, να περάσετε έξω και να πείτε ό,τι θέλετε.

Συνεχίστε, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Το παρόν σχέδιο νόμου, αγαπητοί συνάδελφοι, προσβλέπει στους μικρομεσαίους αγρότες και αγρότισσες και είναι εξ ορισμού ταξικά μεροληπτικό. Είναι ένα νομοσχέδιο που για την επιτυχία του προϋποθέτει τη συμφιλίωση παραγωγού και κοινωνίας με φόντο την οικονομία. Γίνεται μια καλοπροαίρετη προσπάθεια ενδυνάμωσης αυτών των στρωμάτων της παραγωγής και μάλιστα με ορίζοντα το μέλλον.

Για την εδραίωση και την κοινωνική νομιμοποίηση των συνεταιριστικών σχημάτων και με σεβασμό στην αυτονομία τους, το σχέδιο νόμου απλά κωδικοποιεί τις ελάχιστες αναγκαίες ρυθμίσεις.

Η κεντρική διοίκηση πρέπει να ανοίξει τον δρόμο για την εξάπλωση των συνεταιρισμών με τον τρόπο που το έκανε ο πρώτος ν. 602 και σύμφωνα πάντα με τις κοινά αποδεκτές συνεταιριστικές αρχές.

Αν θέλουμε πραγματικά όλα τα συνεταιριστικά εγχειρήματα να επιτύχουν και να διαρκέσουν στο μέλλον, πρέπει να πάρουμε μια γενναία απόφαση. Αυτή δεν είναι άλλη από το να βοηθήσουμε τους συνεταιρισμούς να στραφούν στην κοινωνία, να θεσμοποιηθούν μέσω αυτής, να μην έχουν στραμμένη την προσοχή τους στο κράτος.

Παράλληλα το σχέδιο νόμου προσπαθεί να αντιμετωπίσει θέματα που έχουν φέρει τους συνεταιρισμούς αντιμέτωπους με μία νέα πραγματικότητα που κανείς δεν μπορεί να πει ότι ήταν συνέπεια μιας μόνο συγκεκριμένης ακολουθούμενης πολιτικής. Μοιάζει να ήταν αποτέλεσμα του εντεινόμενου κρατικού κορπορατισμού, καθώς οι συνεταιρισμοί φαίνονταν όλο και περισσότερο δεμένοι με την κεντρική εξουσία παρά με την κοινωνία των πολιτών.

Από την άλλη όμως, και οι ίδιες οι συνεταιριστές και συνεταιρισμένοι παραγωγοί απέτυχαν να μπολιάσουν την κοινωνία -και τους ίδιους- τον συνεργατισμό και το εμείς αντί του εγώ, πολλές φορές άθελά τους λόγω ελλιπέστατης πληροφόρησης, κατάρτισης και τεχνογνωσίας, άλλοτε πάλι εξαιτίας προσωπικών επιδιώξεων, είτε αυτές ήταν η πολιτική ανάδειξη είτε οι επιλογές συγκεκριμένων ομάδων συμφερόντων εντός του κινήματος.

Παρ’ όλα αυτά, υπήρχαν υγιείς οργανώσεις και άνθρωποι με μεράκι. Αυτές οι οργανώσεις αποτέλεσαν και αποτελούν φωτεινό οδηγό, συνεταιρισμοί με αλληλεπίδραση στην κοινωνία που ανταπέδιδαν την εμπιστοσύνη των μελών τους. Εδώ ακριβώς θέλω να σταθώ σε μια τομή σε σχέση με το παρελθόν.

Αγαπητοί συνάδελφοι, πολύ σημαντικό ρόλο στην αποφυγή των προαναφερθέντων έρχεται να υπηρετήσει το υπό ίδρυση Ταμείο Αγροτικής Συνεταιριστικής Εκπαίδευσης και Κατάρτισης. Σκοπός του είναι η παρακολούθηση εφαρμογής επιμορφωτικών προγραμμάτων συνεταιριστικής εκπαίδευσης και κατάρτισης στο πρώτο εξάμηνο της θητείας των συνεταιρισμών.

Η εξάρτηση των συνεταιρισμών, τόσο από τη δανειοδότηση που αποτελεί ένα χρόνιο πρόβλημα όσο από τις επιδοτήσεις, δημιούργησε πολλά εμπόδια στην αυτονομία του συνεταιριστικού κινήματος. Η εξάρτηση από τον τραπεζικό δανεισμό βέβαια δεν είναι τωρινό φαινόμενο. Ξεκινάει πολύ παλιότερα στο διάστημα του μεσοπολέμου, ενώ κορυφώνεται ξανά στην περίοδο των ψευδών υποσχέσεων του ελληνικού καπιταλισμού στη δεκαετία του ’90.

Εδώ πρέπει να σημειώσουμε επίσης ότι μετά το σκάνδαλο της πώλησης της Αγροτικής Τράπεζας έναντι πινακίου φακής που πυροδότησε την εκτίναξη των επιτοκίων, ήρθε και το τελειωτικό χτύπημα στους συνεταιρισμούς το οποίο συμπλήρωσε ο ν. 4015.

Στο παρόν νομοσχέδιο δίνεται ο ορισμός του συνεταιρισμού σαν αυτόνομη και εθελοντική οργάνωση, ενώ δεν προβλέπονται συνεταιριστικές βαθμίδες αλλά η δημιουργία κλαδικών και εθνικών κλαδικών συνεταιρισμών που θα τους επιτρέψει να ευνοηθούν από τις οικονομίες κλίμακας, καθώς θα χαμηλώσουν το κόστος παραγωγής συγκεντρώνοντας πολύ μεγαλύτερο μερίδιο στη διανομή του εκάστοτε προϊόντος. Αυτό θα κρατήσει το διττό στόχο τους τόσο στη συγκράτηση των τιμών και την προστασία των μικρών και μεσαίων στρωμάτων από τον ελεύθερο ανταγωνισμό, παραδίδοντας ταυτόχρονα ποιοτικά προϊόντα στον καταναλωτή.

Με τις ρυθμίσεις του σχεδίου νόμου απλοποιείται η σύσταση των αγροτικών συνεταιρισμών και ρυθμίζεται η υποχρέωση των μελών να παραδίδουν το μεγαλύτερο μέρος της παραγωγής τους, ισχυροποιώντας έτσι την ίδια τους την επιχείρηση.

Ταυτόχρονα παίρνει ουσία η δημοκρατική αρχή των συνεταιρισμών -ένα μέλος, μία μερίδα, μία ψήφος-, ανεξάρτητα του όγκου παραγωγής, διαφοροποιώντας τον συνεταιρισμό από τις κεφαλαιουχικές εταιρείες. Επίσης, εισάγεται ένα έξυπνο εργαλείο αποκατάστασης της ρευστότητας και χρηματοδότησης των οργανώσεων από μέλη και φίλους των συνεταιρισμών, με την καθιέρωση της προαιρετικής μερίδας χωρίς δικαίωμα ψήφου και εκλογής. Επιπρόσθετα, γίνονται ρυθμίσεις με τις οποίες λύνεται το χρόνιο πρόβλημα για τις αγορές παραγωγών, farmers market.

Αγαπητοί συνάδελφοι, χρειαζόμαστε τους παραγωγικούς συνεταιρισμούς, που όχι μόνο θα συγκεντρώνουν την παραγωγή, θα την μεταποιούν, θα τη συσκευάζουν και θα την τυποποιούν, αλλά θα την εμπορεύονται κιόλας. Χρειαζόμαστε τον συνεταιρισμό παρόντα σε όλη τη διάρκεια της παραγωγικής διαδικασίας. Θέλουμε τον συνεταιρισμό που θα εμπορεύεται προϊόντα με brand name και προστατευόμενη ονομασία προέλευσης για την ανάπτυξη και ανάδειξη της τοπικής κοινωνίας και της εγχώριας παραγωγής.

Θέλουμε τον συνεταιρισμό που θα αλληλεπιδρά με την κοινωνία και θα είναι κομμάτι της ίδιας και ταυτόχρονα θα είναι αντίβαρο στον ελεύθερο ανταγωνισμό.

Οι παραγωγικοί συνεταιρισμοί θα μπορέσουν να αντιμετωπίσουν τις μεγάλες καπιταλιστικές επιχειρήσεις, τις πολυεθνικές εταιρείες, τα μονοπώλια, τα ολιγοπώλια, τα καρτέλ, την ελεύθερη αγορά και την παγκοσμιοποιημένη οικονομία.

Οι παραγωγικοί συνεταιρισμοί μπορούν να συνδυάσουν στον αποδοτικότερο βαθμό τους συντελεστές παραγωγής ενώ παράλληλα μπορούν να δημιουργήσουν κοινωνικό οργανισμό μεταφοράς των αγροτικών προϊόντων στις εθνικές και διεθνείς αγορές.

Τελευταίο αλλά εξίσου σημαντικό είναι η πρόβλεψη της ρύθμισης για πρώτη φορά θεμάτων των γυναικείων συνεταιρισμών. Οι γυναικείοι συνεταιρισμοί είναι το κυριότερο μέσο για τη χειραφέτηση της Ελληνίδας αγρότισσας. Από τη δεκαετία του 1990 που άρχισαν να ιδρύονται έδωσαν πνοή στη γυναικεία επιχειρηματικότητα και ανέδειξαν την ιδιαίτερη πολιτιστική κληρονομιά της ελληνικής υπαίθρου. Δυστυχώς η αυξητική τους πορεία ανακόπηκε, καθώς αντιμετώπισαν προβλήματα παρόμοια μ’ αυτά των υπολοίπων αγροτικών συνεταιρισμών.

Ο μικρός αριθμός των γυναικείων συνεταιρισμών σε σχέση με τις δυνατότητες που υπάρχουν μόνο περήφανους δεν μπορεί να μας κάνει. Φαντάζομαι εδώ ισχύει η λαϊκή ρήση «τα πρώτα εκατό χρόνια είναι δύσκολα». Παρ’ όλα αυτά, η δική μας νοοτροπία δεν θα μπορούσε να κάνει αλλιώς από το να δώσει ιδιαίτερη σημασία στην αγρότισσα. Κάλλιο αργά παρά ποτέ.

Αγαπητοί συνάδελφοι, ο συνεταιρισμός δεν είναι ένα αντικείμενο που μπορούμε να περιγράψουμε με λέξεις. Σύμφωνα με τη δική μας αντίληψη, είναι κάτι παραπάνω. Είναι σχέση ανάμεσα σε ανθρώπους. Είναι σχέση αμοιβαία και αδιαμεσολάβητη μεταξύ παραγωγού και καταναλωτή. Οι συνεταιρισμοί εκπληρώνουν στο πεδίο δράσης τους το αξίωμα κάλυψης πρώτα και κύρια των βασικών και οικονομικών αναγκών, των ασθενέστερων παραγωγικών στρωμάτων, εκπληρώνοντας έτσι έναν πολύ οικείο κοινωνικό σκοπό, αυτόν της προαγωγής με αλληλεγγύη των κοινωνικών συμφερόντων. Είναι τελικά η απελευθέρωση του «εμείς» απέναντι στο «εγώ» και η επικράτηση του συλλογικού έναντι του ατομικού.

Καλή αρχή, λοιπόν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Παπανάτσιου.

Πριν δώσω τον λόγο στον επόμενο εισηγητή, τον κ. Βλάχο, από τη Νέα Δημοκρατία, επιτρέψτε μου να ανακοινώσω τους κοινοβουλευτικούς εκπροσώπους που έχουν ορίσει οι κοινοβουλευτικές ομάδες. Είναι ο κ. Σωκράτης Φάμελλος από το ΣΥΡΙΖΑ, ο κ. Ιωάννης Βρούτσης από τη Νέα Δημοκρατία, ο κ. Ηλίας Παναγιώταρος από τη Χρυσή Αυγή, ο κ. Θεοχαρόπουλος από τη Δημοκρατική Συμπαράταξη, η κ. Μανωλάκου από το ΚΚΕ, ο κ. Δανέλλης από το Ποτάμι, ο κ. Κόκκαλης από τους Ανεξάρτητους Έλληνες και ο κ. Καρράς από την Ένωση Κεντρώων.

Υπάρχουν είκοσι τρεις τροπολογίες στο σύνολο. Ήταν είκοσι τέσσερις οι τροπολογίες αλλά η μία απεσύρθη. Είναι τέσσερις υπουργικές και δεκαεννιά βουλευτικές. Σε ό,τι αφορά στις υπουργικές, να ενημερώσω ότι ήδη οι αρμόδιοι Υπουργοί ή οι Αναπληρωτές Υπουργοί έχουν ενημερώσει ότι μέσα στο επόμενο δίωρο περίπου θα έρθουν στην Ολομέλεια για να υποστηρίξουν τις τροπολογίες που έχουν καταθέσει. Σε ό,τι αφορά στις βουλευτικές, κύριε Υπουργέ, πείτε και στο Σώμα πότε υπολογίζετε να ανακοινώσετε ποιες κάνετε δεκτές. Σήμερα, αύριο;

Έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θέλω να ενημερώσω το Σώμα ότι επειδή υπάρχουν και δύο-τρία ζητήματα που προκύπτουν ιδιαίτερα από την έκθεση της Επιστημονικής Επιτροπής, θα γίνουν δύο-τρεις παρεμβάσεις ακόμα αύριο το πρωί όταν ξεκινήσουμε. Γιατί κάποια στιγμή πρέπει να αρχίζουμε να σεβόμαστε στη λειτουργία μας όλη τη λειτουργία του Κοινοβουλίου. Ταυτόχρονα, θα ανακοινωθεί αύριο το πρωί ποιες από τις τροπολογίες των Βουλευτών γίνονται δεκτές και ποιες δεν γίνονται δεκτές.

Για τις τροπολογίες που έχουν κατατεθεί από Υπουργούς έχουν κατατεθεί με τη δική μου σύμφωνη γνώμη, με την προϋπόθεση βεβαίως ότι θα έρθουν οι ίδιοι να τις στηρίξουν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ήδη, όπως είπα, μας έχουν ειδοποιήσει ότι έχουν ορίσει και κάποιο χρόνο προσέλευσης οι αντίστοιχοι Υπουργοί που θα έρθουν για να υποστηρίξουν τις τροπολογίες τους.

Κύριε Βρούτση, τι θέλετε;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο για λίγα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Με την ευκαιρία αυτού που θέσατε για τις τροπολογίες και αυτά που είπε ο κύριος Υπουργός θέλω να θίξω για άλλη μία φορά στο Σώμα το απαράδεκτο της διαδικασίας: είκοσι τρεις τροπολογίες, τέσσερις υπουργικές, δεκαεννέα βουλευτικές. Φτάνουμε στην Ολομέλεια σήμερα, 18:00΄ η ώρα το απόγευμα, δεν γνωρίζουμε ποιες από τις βουλευτικές θα γίνουν δεκτές, είναι ένα πολιτικό παζάρι εσωτερικό της Κυβέρνησης του ΣΥΡΙΖΑ και των διαπραγματεύσεων με τους ΑΝΕΛ και έχετε το Κοινοβούλιο στο σκοτάδι.

Είναι απαράδεκτο, κύριε Πρόεδρε. Θέλω να καταδικάσω για ακόμη μία φορά αυτήν τη μεθόδευση, την απαράδεκτη διαδικασία, η οποία το μόνο που δεν κάνει είναι να συμβάλει στη δημοκρατική διαδικασία του θεσμού. Είναι κάτι που υποβαθμίζει το σύνολο της κοινοβουλευτικής διαδικασίας.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, σας παρακαλώ θα ήθελα τον λόγο για ένα λεπτό επί της διαδικασίας.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Φάμελλε;

**ΣΩΚΡΑΤΗΣ ΦΑΜΕΛΛΟΣ:** Παρακαλώ, αν θέλετε να το αφαιρέσετε από την ομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο αυστηρά για ένα λεπτό.

**ΣΩΚΡΑΤΗΣ ΦΑΜΕΛΛΟΣ:** Ευχαριστούμε το Προεδρείο για την προσοχή του.

Νομίζω ότι επί της διαδικασίας θα πρέπει να περιορίσουμε τους συναδέλφους της Νέας Δημοκρατίας στον ρόλο της υποστήριξης της δημοκρατικής λειτουργίας της Βουλής, διότι αν βάζουν ζήτημα κατά των τοποθετήσεων και των καταθέσεων τροπολογιών εκ μέρους των Βουλευτών, παραβιάζουν τον Κανονισμό, παραβιάζουν την δημοκρατία και τους προκαλούμε να ελέγξουν το εμπρόθεσμο των τροπολογιών που έχουν «κατέβει».

**ΠΡΟΕΔΡΕΥΩΝ (Γεώργιος Λαμπρούλης):** Θα το έλεγα, κύριε Φάμελλε, αλλά…

**ΣΩΚΡΑΤΗΣ ΦΑΜΕΛΛΟΣ:** Και δυστυχώς, ο κ. Βρούτσης εκθέτει και την κοινοβουλευτική του πορεία μέχρι τώρα βάζοντας θέμα εκ του μη όντος.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό τώρα, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Θα ήθελα τον λόγο για μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό να μιλήσω εγώ. Καθίστε, χαλαρά. Δεν με αφήσατε να ολοκληρώσω. Αμέσως θέλατε να παρέμβετε.

Ήθελα να προσθέσω κάτι σε ό,τι αφορά τις τροπολογίες. Ανεξάρτητα από το περιεχόμενο των τροπολογιών, οι βουλευτικές τροπολογίες, πλην μιας που ήταν εκπρόθεσμη, όλες οι άλλες ήταν εμπρόθεσμες.

Σε ό,τι αφορά το ζήτημα του περιεχομένου τους, αυτό είναι άλλο θέμα. Άρα, λοιπόν, ο Υπουργός είπε προηγουμένως ότι σε ό,τι αφορά τις βουλευτικές αύριο με την έναρξη της συνεδρίασης θα ανακοινώσει ποιες θα κάνει δεκτές και ποιες όχι.

Τον λόγο έχει ο εισηγητής της Νέας Δημοκρατίας, ο κ. Βλάχος.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου αποτελεί μία ακόμη προσπάθεια της Κυβέρνησης -το συνηθίζει άλλωστε το τελευταίο διάστημα- να θέσει υπό τον στενό έλεγχό της τον τρόπο λειτουργίας και διοίκησης των αγροτικών συνεταιρισμών της χώρας μας. Πρόκειται ξεκάθαρα για προσπάθεια κατάργησης του αυτοδιοίκητου των αγροτικών συνεταιρισμών, με πολλές από τις διατάξεις που περιλαμβάνει να απέχουν πολύ από τις αξίες και τις αρχές του συνεργατισμού.

Το παρόν νομοσχέδιο είναι άκρως παρεμβατικό στην λειτουργία τους. Κατ’ εξακολούθηση υπεισέρχεται ανεπίτρεπτα στην αυτονομία των συνεταιρισμών ως νομικών προσώπων ιδιωτικού δικαίου αντίθετα με το πνεύμα των διατάξεων του άρθρου 12 παράγραφος 4 του Συντάγματος, καθώς το κράτος παραλείπει να μεριμνά για την ανάπτυξη των συνεταιρισμών και προτάσσει αντικίνητρα συμμετοχής στα όργανα διοίκησής τους.

Είναι προφανές, κύριε Υπουργέ, ότι κάνετε παρέμβαση στις εκλογές. Κάνετε παρέμβαση στα ψηφοδέλτια. Κάνετε παρέμβαση στη σταυροδοσία. Κάνετε παρέμβαση στις γενικές συνελεύσεις. Όλα αυτά θα μπορούσε κάλλιστα να τα ρυθμίζει το καταστατικό του κάθε συλλόγου και δεν είναι απαραίτητο όλοι οι αγροτικοί συνεταιρισμοί να έχουν ακριβώς το ίδιο καταστατικό. Δεν μπορεί, δεν πρέπει θα έλεγα, ο εκάστοτε Υπουργός να παρεμβαίνει στη λειτουργία και στη δράση τους.

Η αναλυτική περιγραφή του τρόπου διεξαγωγής της εκλογικής διαδικασίας, όπως αυτή αποτυπώνεται στις διατάξεις του νομοσχεδίου, προβληματίζει όλους εκείνους που πιστεύουν στον συνεργατισμό. Τελικά για εσάς οι αγροτικοί συνεταιρισμοί είναι σύλλογοι, σωματεία ή επιχειρηματικές μονάδες; Θα πρέπει να γνωρίζετε ότι όσοι συνεταιρίζονται, το κάνουν για να αυξήσουν το εισόδημά τους και όχι για να κάνουν πολιτική, πολύ δε περισσότερο για να κάνουν κομματική πολιτική.

Κυρίες και κύριοι συνάδελφοι, είναι κοινή διαπίστωση ότι το συνεταιριστικό κίνημα, το οποίο ανέκαθεν αποτελούσε σημαντικό οικονομικό και αναπτυξιακό εργαλείο στα χέρια των αγροτών, σε μεγάλο βαθμό έχει απαξιωθεί. Για τον λόγο αυτό αποτελεί υποχρέωσή μας η κατάθεση προτάσεων εξυγίανσης και ανασυγκρότησης των συλλογικών μορφών οργάνωσης των αγροτών.

Σε αυτήν την κατεύθυνση θα πρέπει η πολιτεία, κύριε Υπουργέ, να θέτει το πλαίσιο εντός του οποίου θα κινούνται οι αγροτικοί συνεταιρισμοί, προκειμένου να εξυγιανθούν και να αναμορφωθούν.

Αντίθετα, εσείς προσπαθείτε να αλλάξετε τους πολιτικούς συσχετισμούς. Εμείς θέλουμε τον κάθε αγροτικό συνεταιρισμό μία φωνή. Εσείς επιδιώκετε τον ασφυκτικό έλεγχο, που καταλήγει στην εκκαθάριση και στη διάλυσή τους.

Έννοιες όπως η «καινοτομία», η «επιχειρηματικότητα», η «επένδυση», απουσιάζουν πλήρως από τις διατάξεις του παρόντος νόμου. Πώς είναι, λοιπόν, δυνατόν να μιλάτε για αναδιαμόρφωση και νέο τρόπο λειτουργίας των αγροτικών συνεταιρισμών, όταν δεν κάνατε την ελάχιστη αναφορά σε έννοιες όπως είναι η αύξηση της παραγωγικότητας, η αύξηση του κύκλου εργασιών, η ενίσχυση και η εξάπλωση των δικτύων πώλησης, αλλά και ο εκσυγχρονισμός των εγκαταστάσεων και του τρόπου λειτουργίας τους με την υιοθέτηση σύγχρονων μεθόδων παραγωγής, μεταποίησης και εμπορίας αγροτικών προϊόντων;

Αντιθέτως, επιλέγετε να εισάγετε ασφυκτικούς περιορισμούς στον τρόπο άσκησης παραγωγικής και οικονομικής δραστηριότητας, σε έναν θεσμό που πρέπει να λειτουργεί με ιδιωτικοοικονομικά κριτήρια.

Οι όποιες αδυναμίες στη λειτουργία τους δεν λύνονται με τις δικές σας παρεμβάσεις. Για παράδειγμα, σε κανέναν ελληνικό νόμο δεν υπάρχουν διατάξεις για εμπορικό νομικό πρόσωπο που να του επιβάλλεται υποβολή συνοπτικού επιχειρησιακού πλάνου ως προϋπόθεση εγγραφής στο Εθνικό Μητρώο και επομένως ως όρο της σύννομης λειτουργίας του.

Ουσιαστικά, για την αναγνώριση των αγροτικών συνεταιρισμών ζητάτε επιχειρησιακό πλάνο διάρκειας τριών ετών για τη λειτουργία του, που θα περιγράφει τις δραστηριότητές του σε συγκεκριμένους τομείς παραγωγής, τις ποσότητες που πρόκειται να διαχειριστεί, τις προγραμματισμένες δράσεις και τυχόν επενδυτικά σχέδια που προτίθεται να αναλάβει για την υλοποίησή του.

Επομένως, οι αγροτικοί συνεταιρισμοί θα υπόκεινται σε έλεγχο σκοπιμότητας δραστηριοτήτων και περιορισμό αυτών κατά βούληση του Υπουργείου, μέσω της έγκρισης ή μη του επιχειρησιακού τους πλάνου, οδηγώντας έτσι τους συνεταιρισμούς κρατικά ελεγχόμενους και κατευθυνόμενους σε όλο το φάσμα των δραστηριοτήτων τους και όχι απλά υποκείμενους σε έλεγχο νομιμότητας, μέχρι τον οποίο θα μπορούσαμε να συμφωνήσουμε.

Καταργείτε έτσι στην πράξη την αυτονομία των συνεταιρισμών, παραβιάζοντας όλες τις συνεταιριστικές αρχές που επικαλείται η ίδια η αιτιολογική έκθεση του νομοσχεδίου.

Μάλιστα, τα στοιχεία που θα υποβάλλονται από τους αγροτικούς συνεταιρισμούς θα επαληθεύονται από την αρμόδια αρχή και με βάση την ποιότητά τους οι αγροτικοί συνεταιρισμοί θα εγγράφονται ή όχι στο μητρώο.

Επίσης, είναι αδιανόητο ο νόμος να προβλέπει ότι με απόφαση του Υπουργού Αγροτικής Ανάπτυξης και Τροφίμων μπορεί να καθορίζονται ο τύπος και το ελάχιστο περιεχόμενο των συμβάσεων ανά γεωργικό προϊόν, το οποίο θα κατισχύει κάθε αντίθετης βούλησης των συμβαλλομένων. Μιλώ για την συμβολαιακή γεωργία.

Θα αποφασίζουν οι εμπλεκόμενοι –όπως σας είπα και χθες- οι ενδιαφερόμενοι ή το Υπουργείο; Πού τα είδατε αυτά; Θα τολμούσα να πω εάν είστε σοβαροί.

Είναι δυνατόν ο Υπουργός να αποφασίζει για τις εμπορικές συμβάσεις των αγροτών; Είναι αυτό αναμόρφωση; Προφανώς είναι παρέμβαση. Παρέμβαση στο χώρο του αγροτικού κινήματος και των αγροτικών συνεταιρισμών.

Η σημερινή σας πρωτοβουλία, λοιπόν, εξαντλείται στη συρραφή διατάξεων παλαιότερων νόμων χωρίς αρχή και τέλος. Από μία τέτοια νομοθετική πρωτοβουλία φαντάζομαι κανείς δεν περιμένει κάποιο αποτέλεσμα που θα δίνει ώθηση στην ανάπτυξη.

Εμπόδια βάζετε, λοιπόν, και δεν διευκολύνετε σε τίποτα τον απλό αγρότη. Τη σύγχυση, την ανασφάλεια, τον προβληματισμό και την απογοήτευση απλώνετε στον αγροτικό κόσμο.

Είναι κοινή διαπίστωση, κύριε Υπουργέ, ότι υπάρχουν υγιείς και προβληματικοί αγροτικοί συνεταιρισμοί. Οι υγιείς δεν σας ζήτησαν τίποτα ή μάλλον σας ζήτησαν να μην ανακατεύεστε μαζί τους και να μην παίζετε με τα συμφέροντά τους. Για όλους τους άλλους μπορούμε να συζητήσουμε. Μπορούμε να μιλήσουμε για την εξυγίανση και τη βιωσιμότητά τους.

Ο ρόλος του κράτους, ειδικά για την αγροτική οικονομία, θα πρέπει να είναι η δημιουργία ενός σύγχρονου αναπτυξιακού συνεταιριστικού μοντέλου, προσαρμοσμένου στις σύγχρονες απαιτήσεις και όχι να προτείνει διατάξεις μιας άλλης εποχής που διαμορφώνουν νοοτροπία κρατικής κηδεμονίας και εξάρτησης στα μέλη των συνεταιρισμών.

Εσείς, προφανώς, έχετε άλλη άποψη. Η πολιτεία εισέρχεται, εμμέσως, στη διοίκηση των αγροτικών συνεταιρισμών, μέσω της καινοφανούς συνεταιριστικής εκπαίδευσης, η οποία θα υλοποιείται αποκλειστικά μέσω του Κρατικού Ταμείου Συνεταιριστικής Εκπαίδευσης. Όποιος δεν επιμορφωθεί όπως εσείς θέλετε, δεν θα μπορεί να θέτει υποψηφιότητα στους συνεταιρισμούς.

Παράλληλα, σημειώνονται κι άλλες περιπτώσεις παρέμβασης της πολιτείας στη διοίκηση των αγροτικών συνεταιρισμών, όπως είναι η διάταξη για τις δύο θητείες στους προέδρους των αγροτικών συνεταιρισμών, η βεβαίωση απόδοσης του 80% της παραγωγής, αλλά και η βεβαίωση –το τραγικό- της προμήθειας των εφοδίων. Ο πρόεδρος θα βεβαιώνει κι ο πρόεδρος θα εισπράττει τη βεβαίωση για να εγγράφει ή όχι το μέλος.

Δεν χρειάζεται νόμος να επιβάλλει, λοιπόν, την παράδοση του 80% της παραγωγής. Αυτό μπορεί να το προβλέπουν, σας είπα, το καταστατικό του κάθε αγροτικού συνεταιρισμού. Κι εκεί, όμως, που επιβάλλεται η παράδοση της παραγωγής σε ποσοστό 100%, όπως είναι οι αναγκαστικοί συνεταιρισμοί, και πάλι δεν σας αρέσει. Σήμερα, έρχεστε να το ανατρέψετε.

Το όλο πνεύμα του νομοσχεδίου αντιμετωπίζει τον αγροτικό κόσμο αφ’ υψηλού, αφού, ουσιαστικά, κάνατε μονομερώς αποδοχή ότι οι αγρότες δεν ξέρουν το καλό τους κι έρχεστε εσείς να τους το δείξετε. Δυστυχώς, κάνετε πολύ μεγάλο λάθος.

Εμείς πιστεύουμε ότι οι αγρότες πρέπει να είναι σύγχρονοι επιχειρηματίες κι ότι έχουν τη γνώση να προστατεύσουν τα συμφέροντά τους. Είδαμε στις τελευταίες κινητοποιήσεις νέους αγρότες να μιλούν με γνώση και εμπειρία. Αυτούς τους αγρότες η Κυβέρνηση, αφού δεν μπορεί να τους βοηθήσει, δεν έχει κανένα δικαίωμα να τους εμποδίζει.

Υπό αυτές τις συνθήκες, λοιπόν, φοβάμαι ότι όχι μόνο δεν πρόκειται να λύσετε προβλήματα του κλάδου, αλλά ουσιαστικά δημιουργείτε μια σειρά από νέα, με κυριότερο το στραγγαλισμό της συνεταιριστικής επιχειρηματικότητος.

Μπορούμε να συμφωνήσουμε σε έναν νόμο-πλαίσιο για τους αγροτικούς συνεταιρισμούς; Μπορούμε να συμφωνήσουμε ότι οι αγροτικοί συνεταιρισμοί είναι επιχειρήσεις, παράγουν, μεταποιούν, εμπορεύονται τα αγροτικά προϊόντα τους, με κίνητρο το κέρδος και την αύξηση των εισοδημάτων των μελών τους; Μπορούμε να συμφωνήσουμε ότι οι αγροτικοί συνεταιρισμοί μπορούν να κάνουν λιανική πώληση, όταν το επιθυμούν, παρεμβαίνοντας έτσι στην προσφορά και στη ζήτηση, βελτιώνοντας τις τιμές προς όφελος των καταναλωτών; Μπορούμε να συμφωνήσουμε ότι οι αγροτικοί συνεταιρισμοί χρηματοδοτούνται όπως όλες οι ιδιωτικές επιχειρήσεις, με το κέρδος δικό τους και τη ζημία δικιά τους; Μπορούμε να συμφωνήσουμε ότι το κράτος εποπτεύει και δεν παρεμβαίνει;

Εάν συμφωνήσουμε σε όλα αυτά, εάν συμφωνήσουμε σε αυτό το πλαίσιο, τότε δεν θα σας ενδιέφερε, κύριοι της Κυβέρνησης, ούτε ο αριθμός των ιδρυτικών μελών ούτε αν είναι άνδρες ή γυναίκες ούτε τι παραγάγουν και πώς το διακινούν ούτε από πού προμηθεύονται τα εφόδιά τους ούτε πόσες θητείες θα κάνει ο πρόεδρος ούτε αν έχουν πτυχίο επιμόρφωσης τα μέλη των αγροτικών συνεταιρισμών ούτε οι όροι των συμβολαίων τους.

Ωστόσο, πρέπει να σας αναγνωρίσουμε πραγματικά ότι κάνατε βήματα μπροστά, καθώς είναι αλήθεια ότι από τον κρατικό σχεδιασμό που πιστεύατε, φτάσατε να μιλάτε για ιδιωτική πρωτοβουλία. Και με τη φόρα που πήρατε, χωρίς να γνωρίζετε τη λειτουργία της ελεύθερης αγοράς, κινδυνεύετε να πάτε στο άλλο άκρο.

Γιατί εσείς, κύριε Υπουργέ, απλά μιλάτε για ιδιωτική πρωτοβουλία, απλά μιλάτε για ιδιωτική οικονομία, δεν την πιστεύετε. Γι’ αυτό και ποτέ δεν θα καταλάβετε πώς μπορεί και πρέπει να λειτουργεί μία επιχείρηση, πώς μπορεί και πρέπει να λειτουργεί ένας συνεταιρισμός, πώς μπορεί και πρέπει να λειτουργεί το συνεργατικό κίνημα. Δεν είναι συνδικαλισμός. Είναι επιχειρηματικότητα. Κι αυτή τη διαφορά δεν θα την κατανοήσετε, φοβούμαι, ποτέ.

Δραστηριότητες σαν αυτές που νομοθετείτε είναι που οδήγησαν τους συνεταιρισμούς σε αφανισμό. Εμπόριο με δανεικά κι αγύριστα. Αυτό έκαναν τότε οι συνεταιρισμοί. Εμπόριο εκ του ασφαλούς, όμως, δε γίνεται. Νοθεύει τους κανόνες της αγοράς, οδηγώντας τη, στο σύνολό της, σε μαρασμό. Η παραγωγή –σας είπα και προχθές στην επιτροπή- θέλει όραμα και το εμπόριο θέλει ρίσκο. Όσοι το ξεχνούν αυτό, απλά διαχειρίζονται μιζέρια και απόγνωση.

Κυρίες και κύριοι συνάδελφοι, είναι προφανές ότι η Κυβέρνηση συγχέει την κρατική εποπτεία με τον κρατικό σχεδιασμό. Οδηγεί τους αγροτικούς συνεταιρισμούς ξανά στη δανειοδότηση.

Κι όλα αυτά γιατί; Η απάντηση είναι απλή.

Οι συντάκτες του νομοσχεδίου και φυσικά η Κυβέρνηση, που έφερε στη Βουλή το συγκεκριμένο νομοσχέδιο, ενδιαφέρονται μόνο για τις επικοινωνιακού τύπου και κομματικής λογικής ρυθμίσεις. Την ώρα που εσείς ασχολείστε με τα ερείπια του κρατικοδίαιτου συνεργατισμού και των επιδοτήσεων, των χαμένων δανειοδοτήσεων, οι αγρότες της πατρίδος μας μέσα από υγιείς, οικονομικά εννοώ, αυτοδιοικούμενους συνεταιρισμούς και ομάδες παραγωγών προσπαθούν να διεισδύσουν μέσω των εξαγωγών τους στις αγορές του κόσμου.

Κύριε Υπουργέ, όποιες και αν είναι οι σκέψεις τις Κυβέρνησης για το συγκεκριμένο νομοσχέδιο, εκ του αποτελέσματος αυτές διαψεύδονται, καθώς δεν επιτυγχάνεται τίποτε για τον αγροτικό κόσμο και απλά θα μιλάτε για έναν νόμο που στην πράξη θα αποδειχθεί κενός περιεχομένου. Έτσι θα έχετε το στίγμα της απόπειρας ελέγχου του συνεταιριστικού κινήματος και δεν θα σας απαλλάξει από τις ευθύνες σας για τη συμπεριφορά σας απέναντι στον αγροτικό κόσμο και κυρίως δεν θα σας γλυτώσει από τις αντιδράσεις των παραγωγικών φορέων.

Είναι φανερό ότι προσεγγίζουμε τα πράγματα με διαφορετικό τρόπο.

Τελειώνοντας θέλω να σας θυμίσω, βλέποντας και τον συνάδελφο Κώστα Τασούλα, ένα στίχο του Κωστή Παλαμά που λέει: «Δεν φτάνει ο ήλιος μοναχά η γη σοδειά να δώσει, χρειάζονται κι άλλα πολλά, μα προπαντός η γνώση».

Αν και γεωπόνος σάς λέω ότι το μονοπώλιο της γνώσης δεν το έχει κανείς. Η εμπειρία μου λέει ότι ως γεωπόνος έδωσα και πήρα γνώση από τους αγρότες. Αυτή η εμπειρία μού διδάσκει να τους σέβομαι και να τους υπηρετώ. Μακάρι να το έκανε και η σημερινή Κυβέρνηση.

Κλείνοντας, κυρίες και κύριοι συνάδελφοι, θέλω να θυμίσω σε όλους μας ότι τα πράγματα, όπως έλεγε και κάποιος, ευτυχώς αλλάζουν. Έτσι, σύντομα τα πολιτικά σας καμώματα, κύριε Υπουργέ, θα καταρρεύσουν, γι’ αυτό μην επιβαρύνετε οικονομικά τον τόπο με ανούσιες και ανεφάρμοστες ρυθμίσεις. Στόχος της επόμενης κυβέρνησης θα είναι να διορθώσει λάθη, παραλείψεις, αδικίες που σήμερα η συγκυρία σάς επιτρέπει να νομοθετείτε.

Και φυσικά, σαν Νέα Δημοκρατία θα καταψηφίσουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλάχο.

Τον λόγο έχει ο ειδικός αγορητής της Χρυσής Αυγής κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, παρακολούθησα με πολύ μεγάλο ενδιαφέρον τις Επιτροπές για τους αγροτικούς συνεταιρισμούς και ειλικρινά δεν καταλαβαίνω τι το διαφορετικό έχει να προτείνει σήμερα ο ΣΥΡΙΖΑ.

Το παρόν νομοσχέδιο διέπεται από τη λογική της ελεύθερης οικονομίας και της ελεύθερης αγοράς, επιδιώκει να καταστήσει τους συνεταιρισμούς ιδιωτικές εταιρείες, δεδομένου ότι πάντα μία ιδιωτική εταιρεία αποσκοπεί στην υγιή λειτουργία της και στην προάσπιση των συμφερόντων της. Μολαταύτα, διατηρείται έντονος κρατικός παρεμβατισμός με τις προτεινόμενες διατάξεις. Ελεύθερη οικονομία, όμως, και κρατικός έλεγχος είναι έννοιες ασυμβίβαστες.

Δεν έχω καταλάβει, όμως, -παρ’ ότι μελέτησα την αιτιολογική έκθεση- τι είναι αυτό το οποίο επιδιώκετε με την τροποποίηση του ισχύοντος νόμου. Η λειτουργία και η δράση των συνεταιρισμών χωλαίνει και κύριο μέλημά σας θα έπρεπε να είναι η χορήγηση κινήτρων φορολογικών και άλλων για συμμετοχή περισσότερων αγροτών στους αγροτικούς συνεταιρισμούς, η δημιουργία κλίματος, προκειμένου να στηριχθεί η αγροτική ανάπτυξη και να προωθηθεί η παραγωγή στις διεθνείς αγορές.

Αντ’ αυτού εσείς τι κάνετε; Διατηρείτε το δικαίωμα να παρεμβαίνει το κράτος ή καλύτερα η Κυβέρνηση σε κάθε πτυχή δραστηριότητας, προσπαθείτε να συγκεράσετε τον ιδιωτικό τομέα με την έννοια του κέρδους με την άμεση συμμετοχή της Κυβέρνησης. Βέβαια, αυτό είναι αναπόφευκτο γιατί το μόνο που εν τέλει επιδιώκετε είναι να δημιουργήσετε έναν δικό σας κομματικό μηχανισμό, τον δικό σας στρατό, όπως επιτυχώς έπραξε όλα τα προηγούμενα χρόνια το ΠΑΣΟΚ και η Νέα Δημοκρατία.

Είναι, λοιπόν, αναπόφευκτο, όταν οι συμβουλάτορές σας δεν είναι άλλοι από τους παλαιοκομματικούς και κρατικοδίαιτους ΠΑΣΟΚτζήδες, οι προτεινόμενες διατάξεις να αποσκοπούν όχι στην ανάπτυξη των συνεταιρισμών, αλλά στη διατήρηση των μικρών και απόλυτα ελεγχόμενων συνεταιρισμών.

Διαμορφώνεται μία αντίληψη κρατικής εξάρτησης στα μέλη των συνεταιριστών. Είναι πρωτοφανές για τα ευρωπαϊκά δεδομένα να ορίζεται με νόμο πότε ένας αγροτικός συνεταιρισμός θα προσλάβει ένα διευθυντικό στέλεχος, ποιους θα εκλέγει όργανα διοίκησης, με ποιο τρόπο και με ποιους θα συνεργαστεί, ποιους θα αποκλείσει. Αυτά είναι ζητήματα που άπτονται αυστηρώς του καταστατικού κάθε αγροτικού συνεταιρισμού.

Κύριε Υπουργέ -επειδή τα γραπτά μένουν, σελίδα 98 από τις 128 από τα αδιόρθωτα Πρακτικά- μας είπατε προχθές: «Αγαπητοί συνάδελφοι, επειδή είναι πάντα η θέλησή μου να προσεγγίζω την πραγματικότητα, γι’ αυτό λοιπόν», προσέξτε, «είμαι υποχρεωμένος για πάρα πολλά πράγματα να προσαρμοστώ σε μία κατάσταση την οποία και εγώ ο ίδιος μπορεί να είμαι αντίθετος, αλλά δυστυχώς αυτή είναι η πραγματικότητα.»

Τι παραδέχεται ο κύριος Υπουργός; Ότι τα σχέδια νόμου που μας φέρνατε, ως συγκυβέρνηση ΣΥΡΙΖΑ-ΑΝΕΛ δεν είναι δική σας πολιτική αλλά είναι καθαρά γραμμή της Ευρωπαϊκής Ένωσης. Αυτά, κύριε Υπουργέ, έπρεπε να τα πείτε προεκλογικά, ότι δεν θα ασκήσετε πολιτική του ΣΥΡΙΖΑ, αλλά θα ασκήσετε την πολιτική των τραπεζών, των τοκογλύφων και γενικά των εντολέων σας.

Έρχομαι σε αυτά που ειπώθηκαν πριν από λίγο. Πιο κάτω συνεχίζετε: «Κοιτάξτε, ειδικά το θέμα του κατακερματισμού ήταν χαρακτηριστικό της προηγούμενης λειτουργίας.». Κατηγορείτε, δηλαδή, αυτούς που συγκυβέρνησαν πριν από εσάς, τη Νέα Δημοκρατία και το ΠΑΣΟΚ. «Άρα, το να πούμε να μειώσουμε όσο το δυνατόν τα μέλη, καταλήγουμε ουσιαστικά σε έναν κατακερματισμό που δεν βοηθάει σε καμμία περίπτωση τον συνεργατισμό».

Αφού δεν πρέπει να γίνεται κατακερματισμός, για ποιο λόγο, κύριε Υπουργέ, με το εν λόγω νομοσχέδιο και το άρθρο 33 θέλετε να καταργήσετε τους μοναδικούς υγιείς συνεταιρισμούς που υπάρχουν σήμερα στην Ελλάδα; Μόνος σας είπατε ότι από το σύνολο των δραστηριοποιημένων αγροτικών συνεταιρισμών μόνον οι είκοσι πανελλαδικά είναι υγιείς.

Απ’ ό,τι ξέρουμε –και το ξέρουν όλοι οι κύριοι και οι κυρίες Βουλευτές- οι τέσσερις αναγκαστικοί συνεταιρισμοί αναλογικά αντιστοιχούν στο 1/5 των υγιών. Αυτοί οι αναγκαστικοί συνεταιρισμοί, οι οποίοι θα έπρεπε να είναι πρότυπο για να μπορέσουμε να κάνουμε ένα θεσμικό νομικό πλαίσιο πάνω στο οποίο θα λειτουργούσαν και οι υπόλοιποι αναγκαστικοί συναιρισμοί, καταργούνται. Εδώ όμως, δεν μας λέτε και τους λόγους.

Απ’ ό,τι ξέρουμε, από τα τρεις χιλιάδες μέλη του αναγκαστικού συνεταιρισμού στη Σάμο έχει γίνει προσφυγή από τρία άτομα. Μιλάμε δηλαδή, για το ένα τοις χιλίοις επί του συνόλου. Θα πρέπει μάλλον να αρχίσουμε να ψάχνουμε ποιος Βουλευτής σας, κύριε Υπουργέ, κατάγεται από εκείνη την περιοχή, αλλιώς δεν εξηγούνται αυτά τα πράγματα.

Ακούσαμε με προσοχή τους εισηγητές και τους αγορητές όλων των κομμάτων. Μου έκανε πραγματικά εντύπωση ο ειδικός αγορητής του Κομμουνιστικού Κόμματος, κ. Νικόλαος Μωραΐτης, ο οποίος αναφέρθηκε σε δύο συγκεκριμένα θέματα. Το ένα είχε να κάνει με τους απολυμένους της ΠΑΣΕΓΕΣ, οι οποίοι είναι είκοσι εννέα.

Κύριε Μωραΐτη, έχετε κοντή μνήμη. Ποια ήταν η θέση σας για τους διακόσιους τριάντα απολυμένους της «Τυποεκδοτικής»; Αλήθεια ποια ήταν η κατάληξη; Νομίζω ότι και ο Γενικός Γραμματέας σας, κ. Κουτσούμπας ήταν μέσα σε αυτούς και είχε δηλώσει στην εκπομπή του κ. Χατζηνικολάου τον Φεβρουάριο του ’14 ότι αντιμετώπιζαν πρόβλημα επιβίωσης, ακόμα και ο ίδιος, και ότι ήταν απλήρωτοι για δεκαοχτώ μήνες.

**ΝΙΚΟΛΑΟΣ ΜΩΡΑΪΤΗΣ:** Άσε τη λασπολογία. Να ανακαλέσεις. Κάνεις λάθος.

**ΙΩΑΝΝΗΣ ΣΑΧΙΝΙΔΗΣ:** Δεν ανακαλώ. Είναι από δικά σας μπλογκ μέσα στο διαδίκτυο.

**ΝΙΚΟΛΑΟΣ ΜΩΡΑΪΤΗΣ:** Άστα αυτά! Πληρώθηκαν όλοι μέχρι το τελευταίο ευρώ.

**ΙΩΑΝΝΗΣ ΣΑΧΙΝΙΔΗΣ:** Να προσέχετε τι βγάζετε.

Αναφερθήκατε και σε έναν αγώνα, για το μπλόκο της Νίκαιας. Εδώ δεν μιλάμε για αγώνες. Είδαμε όλοι μας πολύ καλά τι συνέβη με τους αγώνες που έχει δώσει το Κομμουνιστικό Κόμμα.

**ΝΙΚΟΛΑΟΣ ΜΩΡΑΪΤΗΣ:** …(δεν ακούστηκε)

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, σας παρακαλώ, πείτε του να σταματήσει.

Είδαμε πώς ξεπουλάει τους αγώνες το Κομμουνιστικό Κόμμα, το μακρύ χέρι του συστήματος που ξέρουμε εδώ και πάρα πολλά χρόνια. Είδαμε πώς μπήκαν επιδεικτικά δεκαεφτά μεγάλα τρακτέρια –γνωρίζουμε πολύ καλά ότι οι κάτοχοι τέτοιων τρακτεριών είναι μεγαλοαγρότες- και διέλυσαν τη διαμαρτυρία των αγροτών που είχε λάβει χώρα εδώ μπροστά στο Σύνταγμα.

Σήμερα μου έχει γίνει επίσης μια καταγγελία σε ό,τι αφορά την εταιρεία «ΑΕΝΑΛ», την Αμιγή Εταιρεία Νομαρχιακής Αυτοδιοίκησης Λέσβου. Ήταν εταιρεία της νομαρχίας. Σκοπός της ήταν τα σεμινάρια και η επιμόρφωση.

Όμως, είχε και δύο καταστήματα αυτή η εταιρεία –και έχει άμεση σχέση, κύριε Υπουργέ, με τους αγροτικούς συνεταιρισμούς- ένα στην Αθήνα και ένα στη Μυτιλήνη, με προϊόντα τοπικά της Λέσβου, της Λήμνου. Τα προϊόντα αυτά τα προμηθεύονταν από γυναικείους συνεταιρισμού, οι οποίοι δεν πληρώθηκαν, κατέβαλαν όμως το ΦΠΑ και υπάρχει δικαστική διαμάχη.

Απ’ αυτήν την «ΑΕΝΑΛ» η «LESVOS SHOP ΑΕ» είχε πάρει και ένα συσκευαστήριο με χρήματα τα οποία τα πλήρωσε μετρητοίς και τα είχε λάβει ως δάνειο από την Τράπεζα Λήμνου-Λέσβου. Πρόεδρος αυτού του διοικητικού συμβουλίου ήταν πρώην νομάρχης και πρώην Βουλευτής της Νέας Δημοκρατίας, ο κ. Βογιατζής Παύλος, και ταμίας ήταν ο Σαμιώτης Ιωάννης.

Αυτή η υπόθεση, όπως σας είπα, έχει πάρει τον δρόμο της δικαιοσύνης. Περιμένουν οι συνεταιριστές πότε θα βγει το βούλευμα, αλλά, δυστυχώς, αυτό είχε κολλήσει γιατί κάποιος Υπουργός Δικαιοσύνης κατάγονταν απ’ αυτό το νησί.

Έχω τα στοιχεία μου στη διάθεσή σας, κύριε Υπουργέ, -τηλέφωνα, ονόματα, επώνυμες καταγγελίες, δεν μιλάμε για ανώνυμες-, για να μας πείτε, τέλος πάντων, πού βρίσκεται αυτή η υπόθεση, η οποία έχει και αριθμό πρωτοκόλλου 9208 και είναι στην Α΄ Διεύθυνση. Έχει ήδη γνώση ο Υπουργός, ο κ. Παρασκευόπουλος. Θα πρέπει κάποτε να απαντηθούν αυτά.

Πάμε στα άρθρα.

Έχουμε το άρθρο 4. Η τροπολογία που μας φέρατε, κύριε Υπουργέ, δεν αλλάζει και τίποτα. Εδώ μιλάμε για τα μέλη που θα πρέπει να υπάρχουν για να λειτουργήσει ένας αγροτικός συνεταιρισμός. Κάνατε κάποιες αλλαγές, κάποιες τροποποιήσεις. Θα έπρεπε να μην υπάρχει όριο, κύριε Υπουργέ, εκτός από τις νησιωτικές περιοχές. Εξαιρείτε, μάλιστα, την Εύβοια, ένα νησί το οποίο μορφολογικά, όπως και η Κρήτη, ξέρετε ότι, δεν είναι επίπεδο, δεν είναι κάμπος, αλλά μορφολογικά έχει πολλά βουνά.

Δεν λάβατε υπ’ όψιν σας, απ’ ό,τι είδα, καθόλου τον πληθυσμό, δεν λάβατε καθόλου τα οδικά δίκτυα. Θα έπρεπε να είναι τελείως ελεύθερα. Κάτι τέτοιο νομίζω ότι ισχύει και στην Ευρωπαϊκή Ένωση άλλωστε. Για ποιον λόγο να υπάρχει αυτός ο περιορισμός; Σκεφτείτε, δηλαδή, σε έναν δήμο ή σε έναν νομό, και ας πάρουμε για παράδειγμα τη Χαλκιδική ο οποίος μορφολογικά είναι ορεινός, αν εξαιρέσετε τις παραλίες, πόσο δύσκολο είναι να δραστηριοποιηθεί ένας συνεταιρισμός, όταν σε ένα χωριό δεν μπορούν να βρεθούν δέκα παραγωγοί για να συστήσουν έναν συνεταιρισμό. Θα πρέπει να το πάρετε πίσω αυτό και να το αλλάξετε, να το αφήσετε ελεύθερο.

Όσον αφορά τα αγροτοεφόδια και την προμήθειά τους, που αναφέρονται στο άρθρο 8, αναφέρεται επίσης ότι θα πρέπει να παραδίδουν οι αγρότες το 80% της παραγωγής. Σας είπαμε στην επιτροπή, κύριε Πρόεδρε, ότι συμφωνούμε απόλυτα και επαυξάνουμε, είναι σωστό. Αρκεί, βέβαια, να μπορεί ο αγροτικός συνεταιρισμός, με κάποιον τρόπο, να βεβαιώνει στους συνεταιριζόμενους ότι θα απορροφήσει όλο το προϊόν τους.

Όπως, επίσης, σας είχα πει ότι δεν μπορεί ένας αγροτικός συνεταιρισμός να επιβάλει με το ζόρι στους συνεταιριζόμενους να προμηθεύονται τα αγροτικά προϊόντα αποκλειστικά από τον συνεταιρισμό. Εδώ θα μπορούσε να μπει μία πρόβλεψη, όπως σας είχα πει, ότι σε περίπτωση που προσκομισθεί τιμολόγιο αγροτοεφοδίων των ιδίων αγροτοεφοδίων με χαμηλότερη τιμή να δεσμεύεται ο αγροτικός σύλλογος να επιστρέφει τη διαφορά άμεσα στον συνεταιριζόμενο.

Στο άρθρο 45 είχαμε πράγματι διάφορα e mail από πολλές ζωοφιλικές εταιρείες για την παράγραφο 6. Κάποιοι μας ζητούσαν να καταψηφίσουμε, κάποιοι μας ζητούσαν να υπερψηφίσουμε. Εσείς, όμως, ο ίδιος, κύριε Υπουργέ, μας είπατε ότι επανειλημμένα, σε προσπάθειές σας που κάνατε να τους φέρετε σε επαφή, ότι με δύο συλλόγους ζωόφιλων δεν μπορούσατε να βγάλετε άκρη.

Όμως, εδώ δεν τίθεται θέμα το ποιος από τους δύο, τρεις, τέσσερις ζωοφιλικούς συλλόγους έχει δίκιο. Τίθενται άλλα πιο σοβαρά θέματα. Θα πρέπει να υπάρχει μια διασφάλιση σε ό,τι αφορά την υιοθεσία αυτών των ζώων στο εξωτερικό, από ποιους θα γίνει η υιοθεσία, εάν αυτά τα ζώα θα χρησιμοποιηθούν σε πειράματα, εάν αυτά τα ζώα θα χρησιμοποιηθούν ως τροφή –ξέρετε πολύ καλά το τι συμβαίνει στην Ασία- και εάν αυτά τα ζώα θα χρησιμοποιηθούν για διάφορες ορέξεις των Γερμανών και άλλων βόρειων Ευρωπαίων που τα ξέρετε πάρα πολύ καλά.

Αναφέρεται, επίσης, το άρθρο 46 για τον ΕΛΓΑ, για την πρόσληψη εποχικού προσωπικού. Πολύ σωστά. Μακάρι να μπορούσε αυτή η πρόσληψη να δώσει ένα τέλος στη γραφειοκρατία, κύριε Υπουργέ –σας το είπα και στην επιτροπή- να γίνεται άμεσα η καταγραφή των ζημιών και η απόδοσή τους. Δυστυχώς, επειδή αρκετοί συνάδελφοι δεν ήταν μέσα στην επιτροπή, θα πρέπει να πάρουν μία γνώση του πώς λειτουργεί ο ΕΛΓΑ, τουλάχιστον σήμερα. Μακάρι να αλλάξουν όλα αυτά και να διορθωθούν.

Ο ΕΛΓΑ -για όσους δεν γνωρίζουν- είναι ο φορέας που καταγράφει και αποζημιώνει τις ζημιές στις αγροτικές παραγωγές και όχι μόνο. Ο ΕΛΓΑ βασίζεται και βγάζει πορίσματα βάσει ενός κανονισμού. Αυτόν τον κανονισμό τον αλλάζει, προσθέτει ή αφαιρεί κάποια πράγματα κατόπιν συνεννόησης με τους ίδιους αγρότες.

Κάτι τέτοιο, δυστυχώς, έχει να συμβεί από το 2008. Είπα ένα παράδειγμα στον κύριο Υπουργό στην επιτροπή: Φανταστείτε έναν αγρότη, ο οποίος φυτεύει μία παραγωγή και αφού έχει πληρώσει τα ασφάλιστρα, έχει κάνει τις δηλώσεις ΟΣΔΕ, αφού στα τρία χρόνια πάρει παραγωγή, μετά από δύο ή τρία ακόμα χρόνια, εάν πάθει κάποια ζημιά ή εάν συμβεί κάποια θεομηνία, όπως χαλάζι, βροχόπτωση ή εάν δεν έχει γίνει γονιμοποίηση -η γνωστή ακαρπία- εκεί θα μάθει, αφού πλήρωνε επί πέντε, έξι, επτά, οκτώ συναπτά έτη, ότι η συγκεκριμένη ποικιλία δεν προβλέπεται βάσει του κανονισμού να αποζημιώνεται.

Αυτό είναι παράλογο, κύριε Υπουργέ. Θα πρέπει άμεσα να υπάρξει κάποια τροπολογία, που να μας λέει ότι οποιαδήποτε παραγωγή από τη στιγμή που γίνεται δεκτή μέσω της δηλώσεως ΟΣΔΕ αυτόματα να εντάσσεται και στο βιβλίο κανονισμού του ΕΛΓΑ. Είναι παράλογο κάποιος να πληρώνει και να μην αποζημιώνεται. Είναι σαν να ασφαλίζω το αυτοκίνητό μου και όταν τρακάρω, να μαθαίνω ότι χτύπησα το φτερό, αλλά ήταν ασφαλισμένο μόνο το καπό. Αυτό μας λέτε, κύριε Υπουργέ. Θα πρέπει να αλλάξουν όλα αυτά.

Αναφερθήκατε στην εκπαίδευση, στην κατάρτιση των συνεταιριζομένων. Μας είπατε ότι αυτό θα γίνει μέσω του 2% του πλεονάσματος. Και όμως, στους φορείς ακούσαμε την τοποθέτηση του Προέδρου του Αγροτικού Συνεταιρισμού Βελβεντού ότι κάτι τέτοιο δεν προβλέπεται, γιατί τα πλεονάσματα μοιράζονται απόλυτα στους δικαιούχους συνεταιριζόμενους.

Εδώ σας είχα κάνει μία πρόταση, κύριε Υπουργέ. Θα έπρεπε η εκπαίδευση να αφορά αποκλειστικά και μόνο το ελληνικό κράτος. Μάλιστα, κάτι τέτοιο το είχαμε προβλέψει εμείς ως Χρυσή Αυγή. Είχαμε δηλώσει ότι καλό θα ήταν να γίνει ένα αγροτικό λύκειο σε κάθε νομό, το οποίο να καλύπτει και την υλοτομία, τη μελισσοκομία, την κτηνοτροφία, την αλιεία, γιατί ο αγροτικός κόσμος έχει πάρα πολλούς κλάδους. Οπότε, εκεί τι θα καταφέρουμε; Την πραγματική κατάρτιση των νέων αγροτών που θέλουν να ασχοληθούν με την καλλιέργεια της γης, αλλά και για τους μεγαλύτερους σε ηλικία, οι οποίοι, παρακολουθώντας αυτά τα μαθήματα, βάσει και των δικών τους εμπειριών, τις οποίες θα μεταδώσουν στους νεότερους, να μπορούν να έχουν μία καλύτερη ενημέρωση για τις εξελίξεις και στην τεχνολογία και σε ό,τι αφορά τις νέες καλλιέργειες.

Στο άρθρο 47, το οποίο αναφέρεται στους παραγωγούς βιολογικών προϊόντων, εδώ θα έπρεπε να υπάρξει μία μικρή αλλαγή, κύριε Υπουργέ, όπως σας είπα ξανά και στην επιτροπή, όπου προβλέπεται ότι ο παραγωγός βιολογικών προϊόντων έχει τη δυνατότητα να μπαίνει μόνο στις αγορές της Περιφέρειας Αττικής και του Νομού Θεσσαλονίκης, για να πουλά μαζί με άλλους παραγωγούς συμβατικών προϊόντων τα προϊόντα του. Αυτό θα έπρεπε να καταργηθεί και να έχει τη δυνατότητα ο παραγωγός βιολογικών προϊόντων -οι οποίοι να μην ξεχνάμε ότι είναι πολύ λίγοι ακόμη στην Ελλάδα- να μπορούν να έχουν πρόσβαση σε όλες τις λαϊκές αγορές.

Επίσης, είναι και κάτι για το οποίο δεν κατάλαβα ποτέ τη λογική, όσες επιτροπές και αν κάναμε. Δεν καταλαβαίνω γιατί είναι απαγορευτικό για τον πρόεδρο του εποπτικού και του διοικητικού συμβουλίου μετά από δύο θητείες να ξαναδιεκδικήσει την επανεκλογή του. Δηλαδή, μας λέτε ότι σ’ έναν πρόεδρο, ο οποίος είχε μία επιτυχημένη θητεία, με τον οποιοδήποτε τρόπο κατάφερε να φέρει κέρδη -και έχουμε παραδείγματα, όπως σας ανέφερα, τους αναγκαστικούς συνεταιρισμούς- θα του είναι απαγορευτικό. Θα το παίξουμε κορώνα-γράμματα εάν ο επόμενος που θα αναλάβει, κύριε Υπουργέ, θα είναι λαμόγιο ή εάν θα είναι ένας σωστός άνθρωπος, τίμιος απέναντι στους αγρότες τους οποίους εκπροσωπεί.

Ευχαριστώ.

(Χειροκροτήματα από την πτέρυγα της Χρυσής Αυγής)

 **ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον ειδικό αγορητή της Δημοκρατικής Συμπαράταξης, τον κ. Τζελέπη.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για να κατανοήσουμε πόσο σημαντικό είναι το νομοσχέδιο που συζητούμε για τον αγροτικό τομέα, θα πρέπει πρώτα απ’ όλα να απαντήσουμε, εάν είναι αναγκαιότητα να υπάρξει συνεταιριστικό κίνημα και συλλογικές μορφές οργάνωσης του αγροτικού χώρου στη σημερινή κατάσταση της χώρας, ιδιαίτερα με την οικονομική κρίση και τα προβλήματα που δημιουργούνται στον αγροτικό τομέα.

Εγώ απερίφραστα θα πω «ναι» γιατί δεν είναι δυνατόν να υπάρξει αγροτική παραγωγή ισχυρή, αν δεν υπάρξει παράλληλα και ένα δυνατό συνεταιριστικό κίνημα. Αλλιώς θα είμαστε πρωτοτυπία, όχι μόνο ευρωπαϊκή, αλλά και παγκόσμια.

Ο σημερινός συνεταιρισμός, με τη μορφή που τον ξέρουμε σε όλες τις βαθμίδες, επιτελεί το ρόλο του; Απερίφραστα «όχι». Γνωρίζουμε πώς έχει οδηγηθεί εδώ το συνεταιριστικό κίνημα; Μετά από μία πορεία σαράντα χρόνων είναι αδιανόητο να μην γνωρίζουμε τις αιτίες που έφτασε εδώ το συνεταιριστικό κίνημα και τις λέμε όλοι: μη σταθερό θεσμικό πλαίσιο –έξι φορές έχει αλλάξει στα τελευταία τριάντα χρόνια- σφιχτός κρατικός εναγκαλισμός, ο οποίος λειτουργούσε ως ιμάντας μεταβίβασης εντολών του κράτους στους συνεταιρισμούς, εναγκαλισμός κομματικός και κομματικοποίηση του συνεταιριστικού κινήματος, εύκολος δανεισμός και μη έλεγχος των χρημάτων, κακοδιαχειρίσεις και κακοδιοικήσεις λόγω του μη ελέγχου.

Το σημερινό νομοσχέδιο που συζητάμε δίνει λύση σε όλα αυτά; Πραγματικά, μελετώντας το υπό συζήτηση νομοσχέδιο στην αρχή υπέθεσα ότι μάλλον από πλήρη άγνοια για το θεσμό από τους συντάκτες του νομοσχεδίου έρχεται ένα τέτοιο νομοσχέδιο. Όμως, όχι. Το παρόν σχέδιο νόμου αποκαλύπτει με τον πλέον εμφανή τρόπο την αληθινή πολιτική φυσιογνωμία της συγκυβέρνησης ΣΥΡΙΖΑ-ΑΝΕΛ, ότι δηλαδή δεν πιστεύει στον θεσμό.

Μάλιστα, αφού έχει εξαπατήσει τους αγρότες και τους κτηνοτρόφους με τις προεκλογικές εξαγγελίες, αφού έχει μπλοκάρει κάθε χρηματοδοτική και επενδυτική δραστηριότητα με τα capital controls, αφού έχει νομοθετήσει μέχρι σήμερα μία σειρά φορολογικών και ασφαλιστικών επιβαρύνσεων -εξοντώνοντας τον Έλληνα αγρότη και κτηνοτρόφο-, αφού έχει κάνει τους αγρότες να ξεχάσουν τι θα πει πληρωμή επιδοτήσεων και αποζημιώσεων στην ώρα τους, αφού έχετε ξεχάσει την εφαρμογή της νέας ΚΑΠ της περιόδου 2015-2020 και ειδικά το αναπτυξιακό της σκέλος -δηλαδή τα Προγράμματα Αγροτικής Ανάπτυξης-, αφού έχετε επιβάλει φόρο στα εξαγωγικά μας προϊόντα -όπως το κρασί-, αφού έχετε εκτοξεύσει στα ύψη το κόστος παραγωγής με τον συντελεστή στα γεωργικά εφόδια στο 23% -και από σήμερα μάλλον στο 24%-, αφού έχετε εξοντώσει με τη μία την κτηνοτροφία -μη ελέγχοντας τις αθρόες εισαγωγές γάλακτος και υιοθετώντας άκριτα την εργαλειοθήκη του ΟΟΣΑ που για σας κάποτε ήταν κατά παραγγελία, όπως κάνετε για το γιαούρτι-, αφού έχετε δεσμευθεί και από χθες έγιναν γνωστές οι περαιτέρω εξοντωτικές αυξήσεις στους φόρους για τους αγρότες από 13% στο 22% έως 45% και τριπλασιασμό, επίσης, στις ασφαλιστικές εισφορές συνδέοντας αυτές με το εισόδημα των αγροτών και καταργώντας παράλληλα τον ΟΓΑ, όταν πριν από ένα μήνα τάζατε άλλα στους αγρότες –το ψέμα έχει κοντά ποδάρια δυστυχώς για σας- και έχοντας παράλληλα και ένα πρόγραμμα για την εκχώρηση των κόκκινων δανείων των αγροτών σε ιδιώτες, έρχεστε σήμερα δυστυχώς και με αυτό το νομοσχέδιο κλείνετε και την τελευταία δυνατότητα διαφυγής που έχουν οι αγρότες για να αντιμετωπίσουν την έλλειψη πολιτικής από την πλευρά σας στον αγροτικό τομέα και την εξοντωτική φοροεισπρακτική και εισφοροεισπρακτική καταιγίδα, δηλαδή τους αγροτικούς συνεταιρισμούς και τις συλλογικές ομάδες των αγροτών.

Τα συμπεράσματα που βγαίνουν είναι αβίαστα: Αποστρέφεστε τον πρωτογενή τομέα και θέλετε να τιμωρήσετε ό,τι είναι παραγωγικό στη χώρα, διαλύοντας αντί να εκσυγχρονίσετε, να ανασυγκροτήσετε έναν οικονομικό αναπτυξιακό θεσμό που είναι εργαλείο για τον αγρότη, όπως είναι ο συνεταιρισμός. Αντί σήμερα να συζητάμε, μετά τα όσα έχει νομοθετήσει η Κυβέρνηση και αυτά που θα νομοθετήσει το πώς θα εξυγιάνουμε τους συνεταιρισμούς και θα τους ενισχύσουμε με φορολογικά και αναπτυξιακά κίνητρα, όπως και τις ομάδες παραγωγών και τις διεπαγγελματικές οργανώσεις, για να κινητοποιήσουν τα μέλη τους για ένωση δυνάμεων παραγωγικών και εμπορικών δυνατοτήτων για καλύτερο εισόδημα και ανάπτυξη της υπαίθρου, με αυτό το νομοσχέδιο, το οποίο διακατέχεται από έναν έντονο κρατισμό αναποτελεσματικό και αποκρουστικό, αδρανοποιείτε τους συνεταιρισμούς στη χώρα μας, για να τους ελέγχετε ή για να τους κλείσετε.

Αυτό που αναφέρω δεν είναι σχήμα λόγου, γιατί στην πραγματικότητα δεν προάγει κανένα οραματικό, εκσυγχρονιστικό ή καινοτόμο στοιχείο το παρόν σχέδιο νόμου. Δυστυχώς, «ώδινεν όρος και έτεκεν μυν» το υπό συζήτηση νομοσχέδιο.

Είναι αλήθεια ότι οι συλλογικές οργανώσεις, όπως προανέφερα, πρέπει να κάνουν βήματα μπροστά για να μπορέσουν να ανταποκριθούν με επάρκεια στην αποστολή τους. Όμως, στα εκατόν δέκα χρόνια δράσης τους πολλά θετικά και αρνητικά μπορεί να τους καταλογίσει κανείς. Όμως, κανείς δεν μπορεί να αμφισβητήσει την ανεκτίμητη προσφορά τους στον αγροτικό τομέα και στον τόπο. Και αυτό έχει καταγραφεί και αποτιμηθεί ιστορικά. Και σωστά έχει ειπωθεί ότι για να υπάρξει ισχυρή παραγωγή, πρέπει να υπάρξει και ισχυρό συνεταιριστικό κίνημα.

Οι συνεταιρισμοί βασίζονται στις διεθνείς αρχές και αξίες, τις οποίες ούτε τις αγνοούμε ούτε τις επικαλούμαστε κατά το δοκούν, όπως κάνει το παρόν νομοσχέδιο. Πρώτον, δεν «κάνουμε γαργάρα» το Σύνταγμα, άρθρο 12 παράγραφοι 4 και 5, όταν πρόκειται για την αυτονομία και αυτοδιοίκηση των συνεταιρισμών, διότι παρεμβαίνει σε όλη τη λειτουργία του διοικητικού συμβουλίου, κανονίζει πώς θα συγκροτηθεί, ποια είναι η αντιπροσωπευτική γενική συνέλευση, πότε θα συνεδριάσει και επιβάλλει ένα κομματικό εκλογικό σύστημα.

Οι συνεταιρισμοί δεν είναι φορείς συλλογικοί ή σωματεία, αλλά επιχειρήσεις που έχουν οικονομική δραστηριότητα και ανήκουν στο χώρο της κοινωνικής οικονομίας και δεν μπορεί να αντιμετωπίζονται με το παρόν νομοσχέδιο ως νομικά πρόσωπα δημοσίου δικαίου. Και αφού είναι στο χώρο της κοινωνικής οικονομίας, πραγματικά είναι πρωτόγνωρο για τη Βουλή το συγκεκριμένο νομοσχέδιο να μην έχει περάσει ακόμα από την ΟΚΕ, να μην έχει γνωμοδοτήσει η Οικονομική και Κοινωνική Επιτροπή. Άλλωστε, πώς να το πάτε; Θα ερχόταν το μισό πίσω.

Τρίτον, δεν βάζει κάποιος την υπογραφή στη διοίκηση πλέον ενός συνεταιρισμού εάν έχει μόνο υποχρεώσεις, αλλά κανένα δικαίωμα και να διακινδυνεύει μόνιμα την προσωπική και οικογενειακή του περιουσία.

Σε κάθε περίπτωση θα πρέπει να εφαρμόζεται καθαρά ό,τι προβλέπεται στο άρθρο 937 του Αστικού Κώδικα, αλλιώς υπάρχει ο κίνδυνος κανείς, μα κανείς να μην θέλει να μπει στις διοικήσεις των αγροτικών συνεταιρισμών.

Δεν γίνεται να παραβιάζεται η αρχή της ισότητας ανδρών και γυναικών με θέματα ποσοστώσεων γυναικών στα διοικητικά συμβούλια. Πρωτάκουστα πράγματα για το συνεταιριστικό κίνημα, όπως και για τις ανώνυμες εταιρείες, όπως και για τις εμπορικές!

Το σχέδιο νόμου εισάγει διατάξεις, οι οποίες δεν συναντώνται στη διεθνή συνεταιριστική νομοθεσία και είναι δικαιολογημένο να μη συναντώνται, αφού το σχέδιο νόμου καταργεί ουσιαστικά τη συνεταιριστική συνεργασία, δημιουργώντας εμπόδιο στην ανάπτυξή τους, εισάγοντας μια επιλεκτική συνεργασία των κλαδικών συνεταιρισμών.

Είναι προφανής η αντίφαση με την έκτη συνεταιριστική αρχή. Είναι δυνατόν στην επιχειρηματική δράση να μπαίνουν περιορισμοί στους όρους και τις προϋποθέσεις της επιχειρηματικής επιλογής και συνεργασίας; Ας μας υποδείξουν οι συντάκτες ένα κράτος, στη νομοθεσία του οποίου υφίστανται αντίστοιχες διατάξεις.

Επίσης, βγάζετε τις αγροτικές εταιρικές συμπράξεις, όπου προήλθαν υποχρεωτικά μέσα από το ν. 4015, τις οποίες τις κρατάτε και δεν τις αναγνωρίζετε όμως ως συνεταιριστικά σχήματα.

Επίσης, τι θέλετε να πετύχετε με τους σφιχτούς περιορισμούς στον ορισμό του μάνατζερ ή πόσο τζίρο μπορεί να κάνει ο συνεταιρισμός ή με ποιους θα συναλλάσσεστε; Μήπως την οικονομική τους αποτυχία και τη μιζέρια για να έχουμε το τελειωτικό χτύπημα.

Τι πρότυπα οικονομικής ανάπτυξης είναι αυτά; Πού τα βρήκατε επιτέλους; Μήπως μας τα φέρατε μάλλον από την Κορέα; Και διερωτώμαι, όχι μόνο ως Βουλευτής αλλά και ως απλός καλόπιστος πολίτης της Ελληνικής Δημοκρατίας: Όλα αυτά που εισάγετε ενώπιόν μας με το παρόν σχέδιο νόμου είναι δυνατόν να σχετίζονται με τον πλέον δημοκρατικό και ελεύθερο θεσμό, που είναι ο συνεταιρισμός;

Τόνισα από την αρχή την αναντιστοιχία που υπάρχει μεταξύ της αιτιολογικής εκθέσεως και των διατάξεων του σχεδίου νόμου. Οι συντάκτες επικαλούνται στην αιτιολογική έκθεση τις διεθνείς συνεταιριστικές αρχές, αλλά δυστυχώς για τον θεσμό δεν ξέρουν πώς να τις εφαρμόσουν στην πράξη. Γι’ αυτό το προτεινόμενο σχέδιο νόμου αποτελεί μια κακή συρραφή διατάξεων προηγούμενων νομοθετημάτων, οι οποίες διατάξεις λειτούργησαν εις βάρος του θεσμού.

Περαιτέρω, δεν προτείνει μέτρα για τον εκσυγχρονισμό των συνεταιρισμών. Δεν επιλύει προβλήματα των αγροτικών συνεταιρισμών και ουδεμία δυνατότητα δίνει για να εξυγιανθούν οι συνεταιρισμοί με βάση τα θέματα που τους απασχολούν σήμερα.

Για να μη θεωρηθεί, μάλιστα, ότι οι ως άνω ισχυρισμοί μου είναι αόριστοι, παραθέτω τα θέματα που απασχολούν σήμερα τους ευρωπαϊκούς συνεταιρισμούς και τους συνεταιρισμούς της χώρας μας, τα οποία αγνοεί το συγκεκριμένο σχέδιο νόμου. Πρώτον, αγνοεί την είσοδο των αγροτικών συνεταιρισμών στον τομέα του λιανεμπορίου, δεύτερον την αυτοχρηματοδότησή τους –δηλαδή, τον δανεισμό με ποικίλους τρόπους του συνεταιρισμού από τα μέλη του, πρόσθετες υποχρεωτικές μερίδες, προαιρετικές, μη χρήστες των υπηρεσιών του συνεταιρισμού- τρίτον το μεγαλύτερο άνοιγμα του συνεταιρισμού στην αγορά και τη συσπείρωση με σκοπό τη μείωση του κόστους και την πραγματοποίηση επενδύσεων.

Το σχέδιο νόμου, με τους περιορισμούς που θέτει στη δυνατότητα της συνεργασίας μεταξύ συνεταιρισμών μέσω τοπικών, εθνικών, περιφερειακών και διεθνών δομών, παρεμποδίζει το άνοιγμα και τη συσπείρωση των συνεταιρισμών (άρθρο 31).

Τέταρτον, αγνοεί την αύξηση των συναλλαγών των συνεταιρισμών με μη μέλη τους. Το σχέδιο νόμου, αντίθετα, θέτει περιορισμό στο ύψος των συναλλαγών των αγροτικών συνεταιρισμών με τρίτους.

Όσον αφορά την εκλογή των οργάνων, βάζετε το όριο του 1/3 στη σταυροδοσία. Βασική σας στόχευση είναι να ελέγξετε περισσότερο μέσω των εκλογικών διαδικασιών και να κομματικοποιήσετε πλέον το συνεταιριστικό κίνημα. Με την προτεινόμενη ρύθμιση νοθεύετε το σύστημα του ενιαίου ψηφοδελτίου που εισήγαγε για πρώτη φορά ο ν. 2810, με τον περιορισμό του αριθμού σταυρών προτίμησης που θέτει το μέλος όταν ψηφίζει και συγκεκριμένα αναφέρεστε στο 1/3, όπως τόνισα. Δεν χρειάζεται να αναλύσω περισσότερο ότι μ’ αυτή τη διάταξη επιχειρείται ο κομματικός έλεγχος εκ μέρους των σχηματιζόμενων ομάδων συνεταιρισμένων αγροτών.

Όσον αφορά τις ομάδες παραγωγών και τις διεπαγγελματικές οργανώσεις, αντιμετωπίζονται από το παρόν σχέδιο νόμου δύο πραγματικά σημαντικές δράσεις των αγροτών. Πολύ επιφανειακά, θα πω μόνο ότι για τις διεπαγγελματικές οργανώσεις στην Ισπανία το νομοσχέδιο για τη λειτουργία τους περιλαμβάνει περισσότερα από εβδομήντα άρθρα, ενώ με το παρόν νομοσχέδιο και για τις ομάδες παραγωγών και για τις διεπαγγελματικές οργανώσεις περιλαμβάνει όλο κι όλο δέκα γραμμές.

Επίσης, θα ήταν πρωτοτυπία για σας να μην υπάρξει διεύρυνση του κράτους, βόλεμα των ημετέρων και ένα επιπλέον κόστος στη χειμαζόμενη οικονομία της χώρας μας.

Συστήνονται δύο ταμεία, εκ των οποίων το ένα είναι το Ταμείο Αγροτικής Συνεταιριστικής Εκπαίδευσης, που όμως έχει την πρωτοτυπία άλλος να πληρώνει και άλλος να διοικεί. Για να μη νομίζετε, μάλιστα, ότι αυτά τα λέω μόνον εγώ, σας παραπέμπω στον σχολιασμό της κεντρικής νομοπαρασκευαστικής επιτροπής που την πήραμε σήμερα το πρωί. Για το ταμείο αναφέρει χαρακτηριστικά τα εξής: «Εφ’ όσον κύριος πόρος του ταμείου είναι ποσοστό επί των πλεονασμάτων των ΑΣΟ και άλλες ενισχύσεις με προέλευση απ’ αυτούς, ταυτόχρονα μάλιστα τούτο δεν λαμβάνει οποιαδήποτε κρατική επιχορήγηση, δηλαδή το ταμείο έχει αποκλειστικά ιδιωτικούς πόρους, η υπαγωγή του σε καθεστώς κρατικής εποπτείας εγείρει ζητήματα συμμόρφωσης προς τα άρθρα 5 παράγραφοι 1 και 17 του Συντάγματος».

Παράλληλα, συστήνετε και τον Οργανισμό Διαχείρισης Ακινήτων, Γαιών και Εξοπλισμών, νέα διοικητικά συμβούλια, δηλαδή νέο βόλεμα ημετέρων. Ο στόχος της ΔΙΑΓΕΠ ήταν να δημεύσετε τη συνεταιριστική περιουσία. Άλλαξε κατά τα 2/3 το συγκεκριμένο άρθρο μετά την παρέμβαση της νομοπαρασκευαστικής επιτροπής, η οποία άλλωστε λέει και πάλι «Η διάταξη εγείρει ζητήματα συμβατότητας με το άρθρο 17 του Συντάγματος στο βαθμό που λόγω της γενικότητας της αντίστοιχης διατύπωσης εννοεί ενδεχομένως ότι ο οργανισμός επεμβαίνει αυτοδίκαια με οποιοδήποτε τρόπο σε ιδιωτικά ακίνητα. Επομένως, χρήζει ανάλογης αναδιατύπωσης».

Θα ήθελα τώρα να αναφερθώ στη διάλυση, στη μη πρόβλεψη, στην κατάργηση του τριτοβάθμιου θεσμικού οργάνου, του ιδεολογικού και καθοδηγητικού οργάνου του συνεταιριστικού κινήματος της ΠΑΣΕΓΕΣ. Οι θεσμοί δεν μας φταίνε, αν εσείς θέλετε να κινηθείτε εκδικητικά απέναντι στα πρόσωπα. Οι θεσμοί πρέπει να μείνουν αλώβητοι. Ακόμα και στη δικτατορία σεβάστηκαν το τριτοβάθμιο ιδεολογικό όργανο των συνεταιριστικών οργανώσεων.

Είμαστε βέβαιοι ότι αυτή η ρύθμιση θα γραφτεί με μελανά γράμματα στην ιστορία του συνεταιρισμού στη χώρα μας. Σας θυμίζω και εφιστώ την προσοχή σας στις δεκαεπτά εκπροσωπήσεις της ΠΑΣΕΓΕΣ σε ευρωπαϊκό επίπεδο και ευρωπαϊκά φόρουμ για την υπεράσπιση των Ελλήνων αγροτών και των προϊόντων. Τι θα γίνει από τη στιγμή που δεν υπάρχει το συγκεκριμένο όργανο;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

 Ως προς την αναγκαστικότητα των συνεταιρισμών, στη μετατροπή, δηλαδή, των αναγκαστικών συνεταιρισμών και των ενώσεών τους σε αγροτικούς συνεταιρισμούς, τονίζεται ότι οι διατάξεις του άρθρου αυτού ελέγχονται ως προς τη συνταγματικότητά τους, γιατί, όπως είναι γνωστό, το Σύνταγμα επιτρέπει τη σύσταση με νόμο αναγκαστικών συνεταιρισμών για την εκπλήρωση των σκοπών που αριθμεί η παράγραφος 5 του άρθρου 12 και τούτο υπό τον όρο ότι εξασφαλίζεται η ίση μεταχείριση αυτών που συμμετέχουν.

Σας το επισήμανε άλλωστε και η Επιστημονική Υπηρεσία της Βουλής, ότι η διάταξη αυτή εγείρει προβληματισμό λόγω της γενικότητας και της ασάφειας ως προς τη διατύπωσή της. Εσείς εμμένετε στη διάταξη αυτή να φέρνετε μια μεσοβέζικη τοποθέτηση και να κινδυνεύουν συνεταιρισμοί, οι οποίοι είναι κόσμημα, οι οποίοι είναι leader στην αγορά και σε ευρωπαϊκό επίπεδο, να οδηγηθούν στην κατάρρευση.

Σε σχέση με τα άρθρα 25, 26 και 27, θέλω να αναφερθώ εδώ για τους εργαζόμενους στις συνεταιριστικές οργανώσεις, ιδιαίτερα για τους εργαζόμενους οι οποίοι χωρίς δική τους ευθύνη, με παρέμβαση που έκανε η πολιτεία με τον ν.4015, που οδηγήθηκαν μια σειρά από οργανώσεις σε εκκαθάριση, αυτήν τη στιγμή έχουν λαμβάνειν δεδουλευμένα και αποζημιώσεις. Και δεν είναι πολλοί –τέσσερις χιλιάδες, όπως αναφέρετε-, ούτε πεντακόσιοι εργαζόμενοι δεν είναι. Και δεν μπορεί η ελληνική πολιτεία να μην αντιμετωπίζει ισότιμα τους Έλληνες πολίτες.

Πριν από έναν μήνα με τον ν.4364/2006, όταν συζητούσαμε σ’ αυτήν την Αίθουσα εδώ την προσαρμογή στην ελληνική νομοθεσία ευρωπαϊκής οδηγίας, βάλαμε οι εργαζόμενοι στις υπό εκκαθάριση ασφαλιστικές εταιρείες να έχουν προτεραιότητα έναντι των οποιοδήποτε άλλων πιστωτών. Σας κατέθεσα και την υπ’ αριθμόν 341 τροπολογία, για να το δεχτείτε αυτό. Και απορώ γιατί δεν το δέχεστε, όταν πριν ένα μήνα το δέχτηκε η Βουλή των Ελλήνων για τις υπό εκκαθάριση ασφαλιστικές εταιρείες.

Και τελειώνω θέλοντας να πω ότι η Δημοκρατική Συμπαράταξη δεν μπορεί να ψηφίσει ένα νομοσχέδιο που ακυρώνει έναν θεσμό αναπτυξιακό, οικονομικό, κοινωνικό, που είναι αναγκαίος, ιδιαίτερα σήμερα, λόγω της οικονομικής κρίσης, αλλά και στην οικονομική κατάσταση που βρίσκεται ο αγροτικός τομέας της χώρας.

Αντί να τον εξυγιάνουμε και να τον αξιοποιήσουμε με τον καλύτερο τρόπο και να τον κάνουμε να είναι ένα χρήσιμο αναπτυξιακό εργαλείο, γιατί ναι, ομολογουμένως, μπορεί να προσφέρει πολλά περισσότερα στον αγροτικό τομέα από ό,τι σήμερα, δυστυχώς αυτό το νομοσχέδιο γίνεται το κηδειόχαρτο που βάζει το τέλος στο συνεταιριστικό κίνημα της χώρας μας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Βλάχο. Τι θέλετε;

**ΓΕΩΡΓΙΟΣ ΒΛΑΧΟΣ:** Μας δόθηκε το σημείωμα…

**ΠΡΟΕΔΡΕΥΩΝ (Γεώργιος Λαμπρούλης):** Κάποια ερώτηση σε σχέση με τις νομοτεχνικές προς τον Υπουργό;

**ΓΕΩΡΓΙΟΣ ΒΛΑΧΟΣ:** Ναι, ναι.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο για ένα λεπτό.

**ΓΕΩΡΓΙΟΣ ΒΛΑΧΟΣ:** Και λιγότερο.

Μας δόθηκαν, λοιπόν, οι νομοτεχνικές. Βλέπω ότι στο σημείο 25, κύριε Υπουργέ, λέτε: «Η παράγραφο 2 του άρθρου 43 διαγράφεται...» και τίποτε άλλο. Στο άρθρο 43 χθες μας είπατε ότι καταργείται το θέμα του μήκους και της ιπποδύναμης των σκαφών, κ.λπ.. Αυτά δεν τα βλέπω εδώ. Θα έρθουν σε άλλο; Έχετε κάνει κάποιο λάθος;

**ΜΙΧΑΗΛ ΤΖΕΛΕΠΗΣ:** Δεν έχει περάσει.

**ΣΩΚΡΑΤΗΣ ΦΑΜΕΛΛΟΣ:** Έχει φύγει το άρθρο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όλο το άρθρο έχει αποσυρθεί.

**ΓΕΩΡΓΙΟΣ ΒΛΑΧΟΣ:** Όλο το άρθρο το παίρνετε πίσω; Όλο το 43;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο επί του ερωτήματος, για να καταγραφεί και η απάντησή σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Το συγκεκριμένο άρθρο που αναφέρεστε, ξέρετε ότι δεν εξασφάλισε την απαραίτητη πλειοψηφία στη συνεδρίαση της επιτροπής και εκ των πραγμάτων αποσύρθηκε από το σχέδιο νόμου.

**ΓΕΩΡΓΙΟΣ ΒΛΑΧΟΣ:** Αλλά εδώ φέρνετε τώρα…

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

**ΓΕΩΡΓΙΟΣ ΒΛΑΧΟΣ:** Αυτό που αναφέρεται στο σημείο 25 τι είναι τότε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βλάχο, νομίζω ότι δόθηκε η διευκρίνιση, η απάντηση. Απεσύρθη, όπως είπε ο Υπουργός.

Τον λόγο έχει ο ειδικός αγορητής από το Κομμουνιστικό Κόμμα κ. Μωραΐτης.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Την ώρα που συζητάμε το νομοσχέδιο, μπαίνουν σε ισχύ τα μέτρα του τρίτου μνημονίου για τους αγρότες μέσα από το φορολογικό και το ασφαλιστικό. Η Συγκυβέρνηση ΣΥΡΙΖΑ-ΑΝΕΛ τσακίζει τη φτωχομεσαία αγροτιά. Της δίνει τη χαριστική βολή, βέβαια και με την ψήφο των άλλων αστικών κομμάτων, που όλοι μαζί, παρέα ψήφισαν το τρίτο μνημόνιο το περασμένο καλοκαίρι.

Καλούμε τη φτωχομεσαία αγροτιά, με παρακαταθήκη τους μεγαλειώδεις αγώνες των σαράντα μερόνυχτων στα μπλόκα, να ξεσηκωθεί, να πάρει μέρος στη σαρανταοκτάωρη απεργία και από κοινού με το εργατικό λαϊκό κίνημα να εμποδίσουν, να βάλουν φρένο στην πολιτική που τους ξεκληρίζει, στους νόμους-σφαγείο. Χαιρετίζουμε και τις κινητοποιήσεις των αγροτών της Σάμου.

Καλούμε, επίσης, τη φτωχή αγροτιά να απομονώσει τη φασιστική, εγκληματική Χρυσή Αυγή, που δήθεν νοιάζεται για την ντόπια παραγωγή, ενώ κρύβει ότι οι παραγωγικές δυνατότητες της χώρας καταστρέφονται εξαιτίας της καπιταλιστικής οργάνωσης της παραγωγής, της οικονομικής κρίσης, της Ευρωπαϊκής Ένωσης και της ανισόμετρης θέσης της Ελλάδας σ’ αυτήν. Δεν είναι με το μέρος του μικρομεσαίου αγροτοπαραγωγού. Επιδιώκει τη βελτίωση της θέσης του ελληνικού κεφαλαίου στην Ευρωπαϊκή Ένωση, την οποία ουσιαστικά αποδέχεται, όπως και την ΚΑΠ. Δημαγωγικά μιλάει για αγώνες του λαού, ενώ δυσφημεί, επιτίθεται στο συνδικαλιστικό κίνημα, που παλεύει ενάντια στους εκμεταλλευτές, γιατί αυτούς ακριβώς υπηρετεί η Χρυσή Αυγή, που στήνει δουλεμπορικά γραφεία για τους μεγαλοεργολάβους, που φέρνει τροπολογίες για τους εφοπλιστές.

Με το νομοσχέδιο που συζητάμε σήμερα έρχεστε να ολοκληρώσετε αυτό που άφησαν στη μέση οι προηγούμενες κυβερνήσεις, δηλαδή την ικανοποίηση του αιτήματος των μεγαλοαγροτών και των επιχειρήσεων που δραστηριοποιούνται στο χώρο της παραγωγής, τυποποίησης και πώλησης των αγροτικών προϊόντων, με ξεκάθαρο στόχο τη συγκέντρωση γης, παραγωγής και επιδοτήσεων σε λίγα χέρια μεγαλοαγροτών καπιταλιστικών επιχειρήσεων.

Το νομοσχέδιό σας αναμασά διατάξεις βασικά του ν.2010/2000 και κάποιες του ν.4015/2011. Χρησιμοποιείτε τα ίδια επιχειρήματα, ότι θα αντιμετωπιστεί η απαξίωση, ότι θα γίνει εξυγίανση και προσαρμογή στην υγιή επιχειρηματικότητα. Στην ουσία επιχειρείτε να εκσυγχρονίσετε στο πλαίσιο των καπιταλιστικών αναδιαρθρώσεων, στην κατεύθυνση υλοποίησης της ΚΑΠ, την αγροτική πολιτική, τους συνεταιρισμούς, που έχουν χρεοκοπήσει και οικονομικά και –το κυριότερο- έχουν χρεοκοπήσει στις συνειδήσεις των αγροτών. Έχουν εξαντλήσει τον ρόλο τους, γι’ αυτό το σύστημα σήμερα δεν τους χρειάζεται πια.

Γι’ αυτό άλλωστε μέσα από το νομοσχέδιο δίνεται το κύριο βάρος στις ομάδες παραγωγών, στις αγροτικές συμπράξεις, για να εξυπηρετηθούν καλύτερα τα συμφέροντα των μεγαλοαγροτών. Θα λειτουργούν καθαρά με ιδιωτικοοικονομικά κριτήρια. Στόχος θα είναι το κέρδος για τους μεγαλοαγρότες, για τους μεγαλομετόχους. Οι μικροί και οι μεσαίοι αγρότες, κτηνοτρόφοι, ψαράδες θα οδηγούνται στο ξεκλήρισμα. Έτσι, οι νέοι συνεταιρισμοί θα γίνουν φέουδο των μεγαλοαγροτών, των επιχειρηματιών. Άλλωστε, αυτός είναι και ο στόχος της ΚΑΠ 2015-2020. Τι κάνετε, δηλαδή; Έχουμε παραπέρα θωράκιση του αστικού κράτους μπροστά στα νέα δεδομένα που διαμορφώνονται.

Βέβαια, όπως είπα, προετοιμάζετε το έδαφος και το νομοσχέδιο είναι εργαλείο για το πέρασμα της αντιλαϊκής καταιγίδας που έρχεται μέσα από το ασφαλιστικό και το φορολογικό, μέσα από την υλοποίηση της ίδιας της ΚΑΠ, που πετσοκόβει τις επιδοτήσεις σε βάθος πενταετίας, επιδοτήσεις που με τη νέα ΚΑΠ είναι εκτατικές, δηλαδή θα μαζευτούν στους μεγαλοαγρότες με μεγάλο κλήρο και οι μικροί θα ξεκληριστούν. Θα αλλάξει προς το χειρότερο τον ήδη αρνητικό συσχετισμό που υπάρχει σήμερα, δηλαδή που το 20% των αγροτών παίρνει το 80% των επιδοτήσεων. Θα μαζευτούν οι επιδοτήσεις σε ακόμα λιγότερα χέρια.

Αυτή η κατεύθυνση φαίνεται και μέσα από τα άρθρα του νομοσχεδίου. Διατηρείτε τις διεπαγγελματικές οργανώσεις ανά προϊόν ή ομάδα προϊόντων. Επίσης, διατηρείτε στο άρθρο 36 τις συμβάσεις πώλησης αγροτικών προϊόντων με διάρκεια της συμφωνίας σ’ ένα έτος.

Στόχος είναι να διασφαλιστεί το κέρδος των βιομηχάνων σε βάρος της φτωχομεσαίας αγροτιάς. Θα πατάνε οι έμποροι πάνω στις ανάγκες των παραγωγών. Θα αρπάξουν τη σοδειά τους σε χρονική στιγμή που θα έχουν μεγαλύτερη ανάγκη και θα την παίρνουν κοψοχρονιά, δηλαδή οι αγρότες δεν θα έχουν τη δυνατότητα να διεκδικήσουν καλύτερες τιμές καθ’ όλη τη διάρκεια του χρόνου.

Βέβαια, έχουμε περιπτώσεις όπου έμποροι δεν τηρούν ούτε αυτές τις συμφωνίες που ούτως ή άλλως έχουν χαμηλές τιμές. Έχουμε περιπτώσεις σ’ όλη τη χώρα στις τιμές στο γάλα στους αγελαδοτρόφους και στους αιγοπροβατοτρόφους, που πληρώνονται με χίλιες δυο προφάσεις σε πιο χαμηλές τιμές από τις αρχικές συμφωνίες. Με λίγα λόγια, τι κάνετε στο συγκεκριμένο άρθρο; Βάζετε τον λύκο να φυλάει τα πρόβατα.

Στο άρθρο 35, όπως και οι προηγούμενοι, διατηρείτε τις αγροτοδιατροφικές συμπράξεις. Τι κάνετε; Συνεχίζεται ο εμπαιγμός για τα περιβόητα καλάθια της περιφέρειας, που όχι μόνο δεν δίνουν λύσεις, αλλά ξεχειλίζουν από κοροϊδία, που κουβάλησαν και οι προηγούμενοι από περιφέρεια σε περιφέρεια με δήθεν δώρα για τους φτωχομεσαίους αγρότες, αλλά αποδείχθηκε άνθρακας ο θησαυρός.

Συνεχίζετε την προσπάθεια να ξεγελάσετε. Σπέρνετε συγχύσεις και αυταπάτες ότι μπορεί δήθεν με τοπικά προϊόντα να λυθεί το πρόβλημα μέσα στη βαρβαρότητα αυτού του συστήματος, όπου υπάρχει η ασυδοσία των μεγαλοεμπόρων, οι κατευθύνσεις της Ευρωπαϊκής Ένωσης και του Παγκόσμιου Οργανισμού Εμπορίου, που σκορπάνε τη φτώχεια, το ξεκλήρισμα. Είναι δοκιμασμένη η συνταγή. Την έχουν χρησιμοποιήσει στο παρελθόν και το ΠΑΣΟΚ και η Νέα Δημοκρατία με τα υφαντά, με την εκτροφή βατράχων, με λεβάντες, με ρίγανη, με γλυκά του κουταλιού. Όλα αυτά αποδείχθηκαν ένα μεγάλο ψέμα. Ούτε αυτά ούτε ο αγροτουρισμός έδωσε λύσεις. Το αποτέλεσμα είναι παραπέρα ξεκλήρισμα. Τα χωριά έχουν μετατραπεί σε χωριά γερόντων.

Το σχέδιο νόμου δίνει τη δυνατότητα συμμετοχής νομικών προσώπων σε αγροτικών επιχειρήσεων στην παραγωγή, δηλαδή ΑΕ, που μπορούν να γίνουν μέλη του συνεταιρισμού -όπως μέχρι σήμερα-, καθώς και τη δυνατότητα συμπράξεων των αγροτικών συνεταιρισμών με επιχειρηματικούς ομίλους. Θεσμοθετείτε ξανά την ιδιότητα του μέλους-επενδυτή, χωρίς βέβαια δικαίωμα ψήφου και εκλέγειν και εκλέγεσθαι. Επαναφέρετε την τυπική ισότητα -μία συμμετοχή, μία ψήφος- των μελών, που προϋπήρχε και καταργείται σήμερα, και διέθεταν τρεις ψήφους. Βέβαια, αυτό δεν αλλάζει το περιεχόμενο, γιατί το πάνω χέρι θα το έχουν αυτοί που έχουν μεγαλύτερη οικονομική δύναμη μέσα στον συνεταιρισμό.

Θεσμοθετείτε ορισμένες νέες καινοφανείς διαδικασίες ελέγχου. Παραδείγματος χάριν το εποπτικό συμβούλιο, την υποχρέωση των μελών των οργάνων της διοίκησης του συνεταιρισμού με ετήσιο κύκλο πάνω από 2 εκατομμύρια ευρώ να υποβάλλουν δήλωση περιουσιακής κατάστασης. Καταργείτε την ΠΑΣΕΓΕΣ. Να μην επανέλθουμε εδώ. Είναι γνωστή η θέση του ΚΚΕ για αυτές τις συμβιβασμένες ηγεσίες και τον ρόλο που παίξανε όλο αυτό το χρονικό διάστημα. Βέβαια, επανερχόμαστε για τους εργαζόμενους στην ΠΑΣΕΓΕΣ και για τους άλλους εργαζόμενους, που με τον προηγούμενο νόμο βρεθήκαν στους δρόμους. Για αυτό έχουμε καταθέσει και τροπολογία στην οποία θα αναφερθούμε περισσότερο αύριο.

Διατηρείτε όλες τις μορφές που μετατρέπουν τους συνεταιρισμούς σε ανώνυμες εταιρείες, σε εταιρικές συμπράξεις, διεπαγγελματικές συμπράξεις, ενώ θεσμοθετείτε ακόμα τη ΔΙΑΓΕΠ. Τι κάνετε δηλαδή; Δημιουργείτε ένα αγροτικό ΤΑΙΠΕΔ, το οποίο επιδιώκει να διαχειριστεί με παραχορήγηση, ενοικιάσεις, συνεκμετάλλευση, κρατική και αγροτική γη και ακίνητα -πιθανόν ό,τι θα απομείνει από την εκκαθάριση των συνεταιρισμών και από τις ενώσεις τους, όσα δεν πρόλαβε να πάρει η Αγροτική Τράπεζα.

Από την αιτιολογική έκθεση του νομοσχέδιου γίνεται σαφής ο προσανατολισμός, καθώς διακηρύσσεται ξανά ο στόχος της επιχειρηματικής αποτελεσματικότητας. Ταυτόχρονα με την επίκληση των γνωστών ιδεολογημάτων περί κοινωνικής οικονομίας, συνεργατικής ιδέας, γίνεται μια προσπάθεια να θολώσει το γεγονός ότι οι συνολικές αγροτικές επιχειρήσεις που περιγράφονται στο σχέδιο νόμου αντικειμενικά θα κινηθούν στο πλαίσιο που επιβάλλει η καπιταλιστική κερδοφορία, ο μονοπωλιακός ανταγωνισμός. Γι’ αυτόν τον λόγο η νομοτελειακή τέτοιων επιχειρήσεων είναι τελικά η μετατροπή τους σε καπιταλιστικές επιχειρήσεις.

Το κυβερνητικό πρόσχημα ότι το νομοσχέδιο που συζητάμε θα λύσει τα προβλήματα που δημιούργησαν οι προηγούμενοι νόμοι του 2000 και του 2011 είναι κοροϊδία, γιατί κινείται στην ίδια αντιαγροτική κατεύθυνση που επιβάλλει η Ευρωπαϊκή Ένωση και η Κοινή Αγροτική Πολιτική.

Η προσπάθεια που κάνετε και η αγωνία σας φαίνεται καθαρά. Είναι να βγάλετε λάδι την αγροκτόνα πολιτική της ΚΑΠ και να περάσει στα μαλακά. Για αυτό σπέρνετε συγχύσεις και αυταπάτες. Γιατί και εσείς έχετε ευαγγέλιο της αγροτικής σας πολιτικής την ΚΑΠ.

Οι όποιες αλλαγές που κάνατε, κύριε Υπουργέ, πάνω στους προηγούμενους νόμους, τον ν.2010/2000 και τον ν.4015/2011, και όποιες κάνατε και τώρα στο αρχικό σας σχέδιο, δεν αλλάζουν στο παραμικρό τον αντιδραστικό χαρακτήρα, δεν θίγεται ο πυρήνας της αντιαγροτικής πολιτικής. Αυτό το επιβεβαιώνει και η ίδια η ζωή, που έχουμε καθημερινά τέτοιο ξεκλήρισμα, που θα συνεχιστεί και με τον δικό σας νόμο στα αγροικά νοικοκυριά.

Δηλαδή, τι θα γίνει; Όσοι μέχρι σήμερα με χίλια ζόρια κατάφεραν να επιβιώσουν δεν θα αντέξουν στη νέα καταιγίδα που έρχεται με το νομοσχέδιο, με τη νέα ΚΑΠ αλλά και με όλα τα μέτρα που φέρνει το τρίτο μνημόνιο.

Οι φτωχομεσαίοι αγρότες, οι κτηνοτρόφοι, οι ψαράδες πρέπει να βγάλουν συμπεράσματα απ’ αυτά που βιώνουν καθημερινά. Δεν πρέπει να έχουν αυταπάτες για το μέλλον που τους επιφυλάσσουν η Ευρωπαϊκή Ένωση, οι κυβερνήσεις του κεφαλαίου στη χώρα μας. Μπροστά σ’ αυτήν την εκρηκτική κατάσταση πρέπει να δημιουργήσουν μαζί με την εργατική τάξη, τα πλατιά λαϊκά στρώματα, τη νεολαία μέτωπο σύγκρουσης-ρήξης για την ανατροπή αυτής της βάρβαρης πολιτικής.

Χρειάζεται κοινό μέτωπο, γιατί κοινά είναι τα προβλήματα, κοινός είναι ο αντίπαλος. Πρέπει να δώσουν προοπτική στον αγώνα τους, να διεκδικήσουν λύσεις στα οξυμένα προβλήματά τους, να διεκδικήσουν ανάπτυξη του αγροτικού και κτηνοτροφικού τομέα προς όφελός τους, για να μπορέσουν να ζήσουν με αξιοπρέπεια, στα χωριά τους, στη γη τους, να προβάλλουν τα αιτήματα του συνεπούς αγροτικού κινήματο, που απαντάνε στο σήμερα, που δίνουν μια ανάσα.

Αλλά για να δοθεί οριστική λύση στα βάσανα της φτωχομεσαίας αγροτιάς, πρέπει να συγκρουστεί μ’ αυτή την πολιτική και να την ανατρέψει. Τώρα ακόμα μια φορά μέσα από τις τελευταίας εξελίξεις για το μέλλον της Κοινής Αγροτικής Πολιτικής επιβεβαιώνεται, δικαιώνεται η θέση του ΚΚΕ για τον χαρακτήρα της Ευρωπαϊκής Ένωσης, για τις αντιλαϊκές συνέπειες από την ένταξη και ειδικότερα από την πολιτική της Κοινής Αγροτικής Πολιτικής. Αναδεικνύεται η επικαιρότητα της θέσης του ΚΚΕ για αποδέσμευση από την Ευρωπαϊκή Ένωση. Με εργατική εξουσία να γίνουν κοινωνική ιδιοκτησία οι βιομηχανίες, η ενέργεια, οι τηλεπικοινωνίες, τα μέσα μαζικής μεταφοράς, η γη, οι υποδομές για να μπουν στην παραγωγή, στον κεντρικό σχεδιασμό με κίνητρο τις διατροφικές ανάγκες του λαού μας και για την ικανοποίηση γενικά των σύγχρονων αναγκών.

Μόνο σε μια τέτοια κοινωνία ο αγροτοπαραγωγός μπορεί να έχει μέλλον, είτε δουλεύοντας σε μεγάλη μηχανοποιημένη κρατική αγροτική παραγωγή άμεσα συνδεδεμένη με τη βιομηχανία, είτε με την εθελοντική ένταξη στον παραγωγικό συνεταιρισμό που θα υποστηρίζεται από το κρατικό εμπόριο. Μόνο αυτή η κοινωνία μπορεί να αποτελέσει απάντηση στη βίαιη καταστροφή, στην ανεργία που επιφυλάσσει ο καπιταλιστικός τρόπος παραγωγής.

Ο μικρομεσαίος αγρότης, όσο και να δουλέψει, δεν μπορεί να φτάσει το μειωμένο κόστος παραγωγής των μεγάλων. Λύση για την επιβίωσή του είναι να αποκτήσει τα πλεονεκτήματα της μεγάλης παραγωγής. Αυτό θα γίνει με την κοινωνικοποίηση της μεγάλης καπιταλιστικής μεγαλοϊδιοκτησίας και την εθελοντική συνεταιριστικοποίηση των μικροκληρούχων.

Η ενοποίηση της γης, των καλλιεργητικών δραστηριοτήτων σημαίνει χαμηλό κόστος παραγωγής με κρατική επιστημονική και τεχνική στήριξη για παραγωγή καλών, ποιοτικών και φθηνών προϊόντων για την λαϊκή οικογένεια. Ο αγρότης θα είναι ένας κρίκος σ’ αυτήν την κοινωνικοποιημένη μορφή παραγωγής που θα δουλεύει σε ένα συγκεκριμένο κομμάτι, που θα μπορεί να ζήσει με ωράριο, με χρόνο ξεκούρασης, με δημόσια και δωρεάν ποιοτική φροντίδα υγείας, με μόρφωση των παιδιών του σε παιδικούς σταθμούς, με ειδική φροντίδα για τους ηλικιωμένους, με διακοπές κάθε χρόνο, με αθλητικά και πολιτιστικά κέντρα για τη νεολαία στην ύπαιθρο, που σήμερα ερημώνει.

Ο κεντρικός προγραμματισμός, η κρατική περιφερειακή εξειδίκευση που θα στηρίζεται στην κοινωνική ιδιοκτησία και τον εργατικό κοινωνικό έλεγχο θα λύνει το πρόβλημα της ανεργίας. Θα δίνει στα παιδιά των αγροτών τη δυνατότητα να διαλέξουν άλλο τομέα εργασίας. Θα αντιμετωπίζει με τελείως διαφορετικό τρόπο από τον καπιταλισμό τις δαπάνες εργασίας, υλών, μηχανημάτων, τις ανάγκες συσσώρευσης για μελλοντική και αναβαθμισμένη παραγωγική ανάπτυξη, για κοινωνικές υπηρεσίες, χωρίς να τις θεωρεί ασύμφορο κόστος, όπως γίνεται σήμερα.

Σε αυτόν τον διαφορετικό τρόπο παραγωγής, υπολογισμού των δαπανών και των νέων αποθεμάτων των προϊόντων στηρίζεται η αντίληψή μας για μονομερή διαγραφή του χρέους, για αποδέσμευση από την Ευρωπαϊκή Ένωση και οποιαδήποτε ιμπεριαλιστική ένωση, για δραστική μείωση των εισαγόμενων προϊόντων με ταυτόχρονη αύξηση των εγχώριων παραγόμενων προϊόντων, αλλά και αμοιβαίες συναλλαγές με όλους τους λαούς του κόσμου. Εξάλλου είναι επίκαιρο σήμερα να σκεφθεί ο καθένας και να βγάλει συμπεράσματα από τον καπιταλιστικό τρόπο ανάπτυξης από την τριανταπεντάχρονη και πλέον παραμονή της χώρας μας στην Ευρωπαϊκή Ένωση.

Καλούμε τη φτωχομεσαία αγροτιά σε έναν τέτοιο δρόμο να επικεντρώσει την πάλη της και τον αγώνα της.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μωραΐτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθητές και μαθήτριες και έξι συνοδοί καθηγητές από το Γυμνάσιο Πολυκάστρου Κιλκίς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αικατερίνη Μάρκου, ειδική αγορήτρια από το Ποτάμι.

**ΑΙΚΑΤΕΡΙΝΗ ΜΑΡΚΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, τα οφέλη της λειτουργίας υγιών αγροτικών συνεταιρισμών είναι πολλαπλά και αφορούν όχι μόνο τα μέλη τους, αλλά και το σύνολο της οικονομίας. Αυτό αποδεικνύουν τα πολλά επιτυχημένα διεθνή παραδείγματα, που θα μπορούσαν να αποτελέσουν και έμπνευση και πηγή καλών πρακτικών για τη χώρα μας.

Στη Νέα Ζηλανδία ο συνεταιρισμός «Fonterra» συγκεντρώνει το σύνολο σχεδόν των έντεκα χιλιάδων γαλακτοπαραγωγών της χώρας, με τζίρο που αγγίζει το 10% του συνολικού ΑΕΠ. Στο Μεσελέν του Βελγίου λειτουργεί ένα από τα μεγαλύτερα δημοπρατήρια οπωροκηπευτικών παγκοσμίως, με πάνω από διακόσιους υπαλλήλους και τζίρο 230 εκατομμύρια ευρώ από συνεταιριστική οργάνωση των παραγωγών με πάνω από δυόμισι χιλιάδες μέλη. Το ίδιο και στην Ολλανδία, στην «Αγορά των Λουλουδιών», ενώ ο θεσμός είναι ιδιαίτερα ανεπτυγμένος και αποτελεσματικός στη Δανία, στη Γαλλία, στο Ισραήλ, ακόμα και στις ΗΠΑ, την κατ’ εξοχήν χώρα της ιδιωτικής πρωτοβουλίας, του καπιταλισμού.

Δυστυχώς η χώρα μας, παρά τη μακρά ιστορική παράδοση, από την εποχή του Μεσοπολέμου ακόμη, στον τομέα του συνεργατισμού και στην κοινοτιστική παράδοση και στο πνεύμα του Καραβίδα, μόνο μεμονωμένες επιτυχημένες περιπτώσεις έχει να παρουσιάσει. Από παλιότερα από τη «Συντροφιά των Αμπελακίων», πιο πρόσφατα μου έρχεται στον νου ο Συνεταιρισμός «ΘΕΣγάλα» και ο ΑΣΕΠΟΠ Βελβεντού στην Κοζάνη.

Αυτούς τους υγιείς και αποτελεσματικούς συνεταιρισμούς, που, με το ισχύον θεσμικό πλαίσιο, δεν έμπλεξαν στην παγίδα του κομματισμού και των συμφερόντων, αλλά κατάφεραν να εκσυγχρονιστούν, να οργανωθούν και να ξεπεράσουν τις όποιες αγκυλώσεις, θα έπρεπε και εσείς κατά τη σύνταξη του νομοσχεδίου να τους έχετε ως φωτεινό παράδειγμα και ας είναι μειοψηφία.

Θα έπρεπε να αποτελούν τον οδηγό για μια οραματική προσέγγιση και φιλοσοφία, που θα ωθεί την ανάπτυξη και τη στήριξη του συνεταιριστικού κινήματος, τη μείωση της γραφειοκρατίας, την παροχή κινήτρων και διευκολύνσεων, την καλλιέργεια της καινοτομίας και της καθετοποίησης της παραγωγής. Αντ’ αυτού, έχουμε εμπροστά μας ένα νομοσχέδιο, που είναι άσκηση στις διαδικασίες με εξαντλητικές, γραφειοκρατικές ρυθμίσεις αλλά και εξαιρέσεις και παραθυράκια, με παρεμβάσεις στα εσωτερικά των συνεταιρισμών και χωρίς ουσιαστικές λύσεις στα πραγματικά προβλήματα.

Δυστυχώς, η συνολική εικόνα του συνεταιριστικού κινήματος παραμένει δραματική. Έχουμε τους περισσότερους συνεταιρισμούς στην Ευρώπη, με απόλυτους αριθμούς, με τον μικρότερο, όμως, κύκλο εργασιών και με περιορισμένη προστιθέμενη αξία. Στη συντριπτική τους πλειοψηφία οι συνεταιρισμοί είναι ανενεργοί. Μόνο το 15% εμφανίζει δραστηριότητα και πολλοί είναι απλά σφραγίδες, χωρίς λόγο ύπαρξης, πέρα από την εξυπηρέτηση κάποιων τοπικών και κομματικών μικροσυμφερόντων.

Από τους λίγους ενεργούς συνεταιρισμούς, μόνο δεκαπέντε με είκοσι είναι οικονομικά εύρωστοι. Οι περισσότεροι βουλιάζουν υπό το βάρος των χρεών, προς τις τράπεζες αλλά και προς το κράτος, αποτέλεσμα της κακοδιοίκησης. Την ίδια στιγμή, ο αγροτικός κόσμος είναι αντιμέτωπος με τις προκλήσεις και τις δυσκολίες που συνεπάγεται η νέα παγκοσμιοποιημένη αγορά και για τα αγροτικά προϊόντα, σε συνδυασμό με τις οδυνηρές συνέπειες της οικονομικής κρίσης και των μνημονιακών υποχρεώσεων.

Σε αυτό το πλαίσιο βλέπουμε την απαξίωση της έννοιας του συνεταιρίζεσθαι στα μάτια όχι μόνο του αγροτικού κόσμου, αλλά και ολόκληρης της κοινωνίας, ως εστίες διαφθοράς και κακοδιαχείρισης, αφού διαχρονικά οι συνεταιρισμοί χρησιμοποιήθηκαν ως κομματικά παραμάγαζα, μηχανισμοί ανέλιξης πολιτικών στελεχών και διαχειριστές-μεσάζοντες κοινοτικών επιδοτήσεων.

Ο συνεταιρισμός, το συνεταιρίζεσθαι δεν είναι αυτοσκοπός. Είναι το μέσο για την επίτευξη συγκεκριμένων ωφελειών, που ο κάθε μεμονωμένος παραγωγός δεν μπορεί να επιδιώξει μόνος του. Για να το πω απλά, ο συνεταιρισμός έχει νόημα μόνο αν είναι χρήσιμος για τα μέλη του. Απαιτεί πίστη και εμπιστοσύνη μεταξύ των μελών. Μόνο έτσι μπορεί να λειτουργήσει. Πίστη ότι είναι καλύτερα με τον συνεταιρισμό, παρά έξω από αυτόν. Δεν κάνουμε άσκηση στον εφαρμοσμένο σοσιαλισμό εδώ. Ο συνεταιρισμός είναι μια ιδιωτική επιχείρηση, όπου συλλογικά και ατομικά οφέλη ταυτίζονται.

Οι βασικοί στόχοι είναι: η μείωση του κόστους παραγωγής –ο κυριότερος παράγοντας μειωμένης ανταγωνιστικότητας των ελληνικών προϊόντων–, η ενίσχυση διαπραγματευτικής δύναμης απέναντι στο ολιγοψώνιο της βιομηχανίας, η αύξηση της προστιθέμενης αξίας των προϊόντων, μέσα από την τυποποίηση ή την μεταποίηση, και εν τέλει η αύξηση του κέρδους για τους παραγωγούς.

Επιπλέον, ο συνεταιρισμός πρέπει να είναι κάτι περισσότερο από το άθροισμα των μελών του. Πρέπει να αποτελεί κινητήρα για την αναζήτηση νέων ευκαιριών, για την καλύτερη σύνδεση με την αγορά και τους καταναλωτές, για την καινοτομία, την επιμόρφωση, την επέκταση της συνεργατικής δραστηριότητας. Το ζήτημα είναι αν το παρόν νομοσχέδιο έχει να προσθέσει κάτι στον εκσυγχρονισμό του θεσμού, αν μπορεί να οδηγήσει, πραγματικά, στην εξυγίανση του συνεταιριστικού τοπίου, προς όφελος των αγροτών αλλά και της κοινωνίας.

Εν πολλοίς το νομοσχέδιο αποτελεί μια συρραφή με μικρές τροποποιήσεις των προηγούμενων νόμων, του ν.2810/2000 και του ν.4015/2011. Από τις καινοτομίες που είχατε προαναγγείλει στη διαβούλευση, λίγα πράγματα έχουν απομείνει. Το εύρος, λοιπόν, της παρέμβασης παραμένει μικρό και περιορισμένο. Αυτό δε που επιχειρείτε να κάνετε είναι να εξαναγκάσετε ουσιαστικά τη δημιουργία μεσαίων και μεγάλων συνεταιρισμών, ξεχνώντας βέβαια τη βασική αρχή του συνεργατισμού, ότι η συμμετοχή είναι εθελοντική. Ο αριθμός των μελών είναι χαρακτηριστικό παράδειγμα αυτής της λογικής. Ξεκινήσατε από δέκα μέλη, ανεβήκατε στα τριάντα και τελικά η μπίλια έκατσε στα είκοσι, έτσι, χωρίς καμμία αιτιολογία και λογική, τη στιγμή που οι περισσότερες ευρωπαϊκές χώρες ζητούν κάτω από δέκα μέλη.

Ναι, ο κατακερματισμός είναι πρόβλημα. Μειώνει την αποτελεσματικότητα του συνεταιρισμού, δεν γίνεται όμως να την επιβάλλετε με το ζόρι. Το συνεταιρίζεσθαι είναι ελευθερία. Σε κάθε περίπτωση και η διεθνής αλλά και η ελληνική εμπειρία δείχνουν ότι ο αριθμός των μελών δεν αποτελεί εγγύηση αποδοτικότητας. Καταλάβατε ότι τα κίνητρα της αγοράς και η ικανότητα κάθε συνεταιρισμού να εξυπηρετεί αποτελεσματικά και ποιοτικά τους στόχους των μελών του θα πουν πόσα τελικώς μέλη θα συγκεντρώσει. Ορθότερο είναι να υπάρξει μια οριζόντια χαμηλή πρόβλεψη, χωρίς εξαιρέσεις, που να διευκολύνει την αρχική δημιουργία του συνεταιρισμού σε κάθε περίπτωση και σε κάθε περιοχή, όσο μακρινή ή απομακρυσμένη είναι.

Στη συνέχεια, για την καταπολέμηση της διαφθοράς και των οικονομικών προβλημάτων εισάγετε τρία επίπεδα ελέγχου: εσωτερικό έλεγχο από το Εποπτικό Συμβούλιο, οικονομικό και διαχειριστικό έλεγχο από εξωτερικούς ελεγκτές, εποπτεία από τη Διεύθυνση Οικονομικών Ελέγχων και Επιθεώρησης του Υπουργείου σας. Περάσατε, δηλαδή, από την πλήρη ασυδοσία στις απανωτές βαθμίδες, που θυμίζουν κομματική οργάνωση. Και εδώ, βέβαια, βλέπουμε ότι οργανώσεις που έχουν μέχρι τριάντα μέλη εξαιρούνται από όλες τις διαδικασίες ελέγχου, αντικίνητρο, δηλαδή, για τη δημιουργία μεγαλύτερων οργανώσεων. Αντιλαμβάνεστε την αντίφαση με τα προηγούμενα.

Προφανώς πρέπει να υπάρχει αυτοέλεγχος αλλά και εποπτεία από το κράτος και αυτή πρέπει να αφορά όλους τους συνεταιρισμούς. Είναι θετικό ότι τουλάχιστον αποσύρατε τη διάταξη που μιλούσε για δημοσίευση των ισολογισμών στις εφημερίδες, πράγμα που δεν συμβαίνει ούτε καν στις εμπορικές επιχειρήσεις.

Ένας άλλος παράγοντας αποδοτικότητας των συνεταιρισμών είναι και η δέσμευση των μελών του για παράδοση της παραγωγής του στον συνεταιρισμό για εμπορία. Αυτό, όπως αναφέρει και η αιτιολογική έκθεση, είναι αυτονόητο. Με αυτό, όμως, που θεωρείτε αυτονόητο εισάγετε πάλι εξαίρεση. Μα, αν ο συνεταιρισμός λειτουργεί, δεν θα παραδίδει το κάθε μέλος το 100% της παραγωγής του ούτως ή άλλως, εφόσον αυτό είναι συμφέρον και για τον ίδιο;

Εισάγετε και μια σειρά από άλλες παρεμβάσεις στα εσωτερικά των συνεταιρισμών, αγνοώντας απολύτως την αρχή της αυτονομίας και της δημοκρατικής λειτουργίας: οι θητείες, ο αριθμός σταυρών προτίμησης, ενιαίο ψηφοδέλτιο, ο υποχρεωτικός διορισμός γενικού διευθυντή και μάλιστα με συγκεκριμένη διαδικασία, ο έλεγχος του επιχειρηματικού πλάνου του συνεταιρισμού σε βάθος τριετίας και άλλες πολλές ρυθμίσεις συνιστούν υπερβάσεις της συνταγματικά επιτρεπτής κρατικής εποπτείας των συνεταιρισμών. Αυτό λέει η έκθεση της Επιστημονικής Υπηρεσίας της Βουλής. Αυτό λέει η έκθεση της ΟΚΕ, που φυσικά θα έπρεπε να έχει ζητηθεί από το Υπουργείο. Αυτό μας είπαν και οι φορείς στην επιτροπή.

Αυτό το δυσκίνητο και βαρύ γραφειοκρατικό πλαίσιο το συνοδεύετε από πενιχρά κίνητρα και διευκολύνσεις. Μάλιστα αφαιρέσατε τα φορολογικά κίνητρα, λέγοντας ότι θα συζητηθούν στο πλαίσιο της φορολογικής μεταρρύθμισης, χωρίς, βέβαια, να δώσετε λεπτομέρειες.

Τέλος, επαναλαμβάνεται και σε αυτό το νομοσχέδιο το γνωστό μοτίβο της δημιουργίας διαφόρων οργανισμών και νομικών προσώπων, χωρίς προφανή χρησιμότητα, αλλά με πολυμελή διοικητικά συμβούλια. Μετράμε ήδη επτά έμμισθους διορισμούς στον Οργανισμό Διαχείρισης Ακίνητων Γαιών και Εξοπλισμών με απαιτούμενα τα φοβερά εξειδικευμένα προσόντα, δηλαδή πτυχίο ΑΕΙ, επιχειρηματική εμπειρία και διοικητικές ικανότητες, παρ’ όλο που το Υπουργείο σας έχει Διεύθυνση Διαχείρισης Ακίνητης Περιουσίας.

Να υποθέσω ότι θα ακολουθήσετε την ίδια μέθοδο που προτείνετε και στους συνεταιρισμούς, για να προσλάβουν διευθυντή, που φαντάζομαι θα είναι ανοιχτή προκήρυξη με δημοσίευση σε δύο εφημερίδες. Και ας πληρώνονται, βέβαια, τα διοικητικά συμβούλια από τον κρατικό προϋπολογισμό!

Συστήσατε και ένα Ταμείο Συνεταιριστικής Εκπαίδευσης, για να κάνει σεμινάρια μετά από δύο χρόνια, με υποχρεωτική χρηματοδότηση από τα πλεονάσματα των συνεταιρισμών. Γιατί; Δεν υπάρχουν πανεπιστημιακά και ερευνητικά ιδρύματα και γεωργικές σχολές, όπως η παραμελημένη Αβερώφειος στη Λάρισα ή το Μεσογειακό Αγρονομικό Ινστιτούτο Χανίων και ο ΕΛΓΟ-«ΔΗΜΗΤΡΑ», που μπορούν να παρέχουν τέτοιου είδους προγράμματα και μάλιστα υψηλού επιπέδου; Ή θα το κάνουν τα κολλέγια που θέλετε συστήσετε με το άρθρο 44; Τι χρειάζεται και πόσο στοιχίζει αυτό το «συμβολικό» ταμείο, όπως το χαρακτηρίσατε;

Θα έχουμε την ευκαιρία στις επόμενες συζητήσεις να αναφερθούμε και πιο λεπτομερώς στα υπόλοιπα στοιχεία του νόμου που χρειάζονται διευκρινίσεις καθώς και στις πολλές άσχετες διατάξεις και τροπολογίες που καταθέσατε.

Πριν κλείσω, θα πω δύο κουβέντες για την ΠΑΣΕΓΕΣ, που την καταργείτε εν κρυπτώ. Πάλι, για να τιμωρήσετε τα πρόσωπα, πλήττετε τον θεσμό.

Δεν υπάρχει ούτε μία μεταβατική διάταξη ούτε μία πρόβλεψη σχετικά με την εκκαθάριση της ΠΑΣΕΓΕΣ. Τι θα γίνει με την περιουσία της, τους εργαζόμενους αλλά και το αρχείο, την τεχνογνωσία, την εμπειρία που έχει συσσωρεύσει όλα αυτά τα χρόνια;

Επίσης –και αυτό είναι σημαντικό- δεν υπάρχει και καμμία πρόβλεψη ούτε για τα χρέη ούτε για τις τυχόν ευθύνες των διοικήσεων. Τι θα συμβεί από μεθαύριο που θα δημοσιευθεί και πού θα δημοσιευθεί ο νόμος; Θα βρεθούμε σε πλήρη αναντιστοιχία με τα όσα ισχύουν στις υπόλοιπες ευρωπαϊκές χώρες; Η Ελλάδα θα μείνει χωρίς εκπροσώπηση, χωρίς φωνή σε μια σειρά από ευρωπαϊκά θεσμικά όργανα, επιτροπές και ομάδες εργασίας, όπως η COPA-COGECA ή η Ευρωπαϊκή Οικονομική και Κοινωνική Επιτροπή; Τι θα γίνει με τις διάφορες συμβουλευτικές επιτροπές;

Εάν δεν σκοπεύετε να αποκόψετε τον ελληνικό αγροτικό κόσμο από την υπόλοιπη Ευρώπη και από τα κέντρα διαμόρφωσης ευρωπαϊκής αγροτικής πολιτικής, οφείλετε κάποιες διευκρινίσεις.

Συνολικά, αντί για μια μεταρρύθμιση του τοπίου των αγροτικών συνεταιρισμών, έχουμε μια συρραφή προηγούμενων ρυθμίσεων, με ελάχιστες και προβληματικές καινοτομίες αλλά και πολλές ελλείψεις, ατέλειες και αντιφάσεις.

Έχουμε ένα νομοσχέδιο που αγνοεί εν τοις πράγμασι την οικονομική λειτουργία των συνεταιρισμών, την ανάγκη ανάπτυξης αυτόματης επιχειρηματικής δράσης, τη θέση και τις δυνατότητές τους στην αγορά και που δεν δίνει καμμία λύση στα πραγματικά προβλήματα, παρά προσπαθεί να επιβάλει μια σφιχτή εποπτεία, χωρίς ουσία και χωρίς οφέλη. Αντί να πάμε μπροστά, γυρίζουμε πίσω.

Καταψηφίζουμε το νομοσχέδιο.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μάρκου.

Τον λόγο έχει ο κ. Παπαχριστόπουλος, ειδικός αγορητής από τους Ανεξάρτητους Έλληνες.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, θέλω την επιείκειά σας, γιατί είχα ένα μικρό ατύχημα και ένα μικρό κινητικό πρόβλημα. Θα ήθελα να μιλήσω από το έδρανο.

**ΠΡΟΕΔΡΕΥΩΝ (Γεώργιος Λαμπρούλης):** Περαστικά σας.

Βεβαίως, να μιλήσετε από εκεί, για να μην υποστείτε αυτό το βάσανο. Σας ακούμε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ.

Επειδή πιστεύω ότι η επικαιρότητα δεν μπορεί να μας αφήνει ασυγκίνητους, πριν μπω στο θέμα μου, θα ήθελα να θυμίσω τα εξής τέσσερα γεγονότα:

Πρώτον, σε σημερινή δήλωσή του ο κ. Γιούνκερ λέει ότι η Ελλάδα δεν χρειάζεται έκτακτα μέτρα και παίζει επικίνδυνα παιχνίδια όποιος αναφέρεται σε παιχνίδια Grexit.

Δεύτερη σημερινή καυτή είδηση: To ESM του Κλάους Ρέγκλινγκ ψάχνει, σύμφωνα με το «REUTERS», για λύση ελάφρυνσης του ελληνικού χρέους.

Τρίτον, θέλω να αναφερθώ στον όμιλο αντασφάλισης πιστώσεων «EULER HERMES», που βλέπει ανάπτυξη στο δεύτερο εξάμηνο του 2016 και αναβαθμίζει το ρίσκο της ελληνικής οικονομίας στο C3, από το C4.

Τέλος, να θυμίσω ότι ο Μάριο Ντράγκι την προηγούμενη εβδομάδα προεξόφλησε την επιτυχία της διαπραγμάτευσης, βάζοντας τη χώρα –και το ξέρουμε όλοι- στην ποσοτική χαλάρωσή του, που σημαίνει ότι, αν χειριστούμε σωστά αυτή την κίνηση, είναι 18,5 δισεκατομμύρια. Γιατί κάποιοι το είχαν υποτιμήσει.

Έρχομαι στο θέμα μου. Οι συνειρμοί –γιατί πάλι υπερβολές άκουσα, πάλι κινδυνολογία, πάλι καταστροφολογία- είναι καταλυτικοί. Πίσω από τον πομπώδη τίτλο «Αγροτική Τράπεζα», θέλω να θυμίσω τα εξής: Τι αλήθεια έκανε αυτή η τράπεζα για τον αγρότη, για τον ψαρά, για τον κτηνοτρόφο, από το να δίνει δάνεια χωρίς εγγυήσεις; Σας θυμίζω τους χίλιους τριακόσιους δανειολήπτες, που χωρίς εγγύηση πήραν 5 δισεκατομμύρια.

Σας θυμίζω ακόμα έναν υπόδικο, τον κ. Μουσά, ο οποίος ήταν δεξί χέρι του Μηλιάκου. Και σας θυμίζω ακόμα τον σκανδαλώδη τρόπο με τον οποίο πουλήθηκε αυτή η τράπεζα σε τέτοια τιμή, τόση όση δεν κάνει –γιατί στοιχίζει περισσότερο- το κτήριο της Εδουάρδου Λω.

Θέλω ακόμα να θυμίσω –γιατί άκουσα πάρα πολλούς να αναπολούν- τις ΠΑΣΕΓΕΣ, ΣΥΔΑΣΕ, ΓΕΣΑΣΕ, οι οποίες είναι υπό έλεγχο, για όσους δεν το ξέρουν. Υπήρξε μια προκλητική συγκάλυψη από τις προηγούμενες κυβερνήσεις για τον έλεγχο και των τριών αυτών οργανώσεων, που κάποιοι αναπολούν. Να μην το κάνουν, γιατί εκτίθενται.

Θέλω, επίσης, να θυμίσω τον ΕΛΓΑ, τους συνεταιρισμούς. Στο μυαλό μας έρχονται οι βραδινές συμφωνίες, που κάποιοι τα δέκα στρέμματα τα έκαναν εκατό, τους δέκα τόνους λάδι τους έκαναν εκατό, ο υπεύθυνος του συνεταιρισμού έπαιρνε τη μερίδα του λέοντος κι έδινε και ψίχουλα σε παρανομούντες αγρότες. Να μη μασάμε τα λόγια μας. Έτσι λειτούργησαν οι συνεταιρισμοί στη χώρα για πολλές δεκαετίες. Υπάρχει απέχθεια και αποστροφή και στον τελευταίο Έλληνα πολίτη που ζει στα χωριά. Πιστεύω οι πιο πολλοί εδώ μέσα από χωριά είμαστε και ξέρουμε ακριβώς τι έγινε.

Εγώ δεν είπα να μην κάνουμε κριτική ούτε είπα ότι με αυτό το νομοσχέδιο λυθήκαν αυτόματα όλα τα προβλήματα των συνεταιρισμών. Απλά, θέλω να θυμίσω, κουραστικά, ότι ένα σύμπλεγμα νησιών, οι Φερόες -κάποτε ήταν δανέζικη αποικία, τώρα δεν είναι, είναι κανονικό κράτος- κάλυπτε σχεδόν το 30% -προσέξτε- των εσόδων μόνο από ένα προϊόν, τον τόνο, επειδή οι κάτοικοι αυτού του νησιού συνεταιριστικά λειτουργούσαν σωστά, με απόλυτη διαφάνεια.

(Στο σημείο αυτό την Προεδρική Έδρα καταλαμβάνει ο Δ’ Αντιπρόεδρος της βουλής, κ. **ΝΙΚΗΤΑΣ ΚΑΚΛΑΜΑΝΗΣ**)

Θέλω, επίσης, κύριοι συνάδελφοι -και δεν θα σας φάω πολύ χρόνο- να θυμίσω ότι, εκτός από τον τουρισμό, που είναι πράγματι βαριά βιομηχανία της χώρας, εκτός από τις μεταφορές, που το μήνυμα που εστάλη πρόσφατα για το λιμάνι του Πειραιά -και στο οποίο καλοπροαίρετα θέλω να πω ότι έχουν συμμετοχή και οι προηγούμενες κυβερνήσεις, εγώ δεν έχω κανέναν δισταγμό να αναφέρω κάτι θετικό που έχουν κάνει οι αντίπαλοί μας- είναι ότι μεταφορές και δίοδος από αυτό το λιμάνι δεν είναι μόνο η Κίνα, είναι η Ινδία, είναι το Ιράν και ίσως προστεθούνε κι άλλες χώρες. Εκτός από την ενέργεια, που επίσης ένεκα της γεωγραφικής θέσης της χώρας είναι προνομιακή η θέση της Ελλάδας για πάρα πολλούς αγωγούς, ο πρωτογενής τομέας αγροτών, αλιέων, κτηνοτρόφων –μην κολλάμε μόνο στους αγρότες- είναι ένα επαναστατικό, πραγματικά, κομμάτι και η αγροτική οικονομία, με κατάλληλη διαχείριση, θα μπορούσε πραγματικά να συντελέσει -γιατί είμαστε το φιλέτο του πλανήτη, είμαστε ο παράδεισος του πλανήτη- στο να απογειώσει τη χώρα.

Τι πιστεύω για το συγκεκριμένο νομοσχέδιο; Πιστεύω ότι είναι ένα πολύ θετικό πρώτο βήμα. Και θέλω να θυμίσω, επίσης -γιατί πρόσφατα νιώσαμε στο πετσί μας τους αποκλεισμούς των δρόμων από τους αγρότες-, ότι τότε ήμασταν λίγο ευγενείς, λίγο συγκαταβατικοί. Σήμερα νομίζω ότι μπορούμε να λέμε τα πράγματα με το όνομά τους.

Αγαπάω τους αγρότες και πιστεύω ότι πράγματι πρέπει να έχουν μια καλύτερη τύχη. Είναι η πρώτη φορά μέσα απ’ αυτό το νομοσχέδιο και από σχεδόν όλα τα άρθρα του, που δίνεται η ευκαιρία στους αγρότες να μπουν δυνατά στην οικονομία της χώρας και να μην έχει ανάγκη κανένας και πάνω απ’ όλα η ελληνική ύπαιθρος -που σχεδόν έχει ερημώσει- να ξαναζωντανέψει.

Ήδη ένα μεγάλο κομμάτι αγροτών βλέπει θετικά αυτό το νομοσχέδιο, γιατί τυχαίνει εγώ να μιλάω. Πηγαίνω ακόμα στα καφενεία, κάνω βόλτες εκεί που πρέπει –γιατί είμαι από χωριό και εγώ, όπως και οι περισσότεροι απ’ εσάς- και σας λέω ότι λειτουργεί θετικά αυτό το νομοσχέδιο.

Και θέλω –κάτι που δεν το κάνω συχνά- να πω ότι ο συγκεκριμένος Υπουργός, ο Αποστόλου, έχει καθίσει με πολύ ζήλο και έχει φτιάξει αυτό το νομοσχέδιο. Θα μπορούσα να πω λεπτομέρειες για πάρα πολλά άρθρα. Δεν θέλω να το κάνω, γιατί δεν θέλω να κουράσω. Εμείς σαν Ανεξάρτητοι Έλληνες έχουμε κάνει τις παρατηρήσεις μας. Ήταν καλή η πρόθεση του Υπουργού, που έκανε δεκτή μάλιστα μια παρατήρησή μας και απέσυρε ένα άρθρο, χωρίς να το θεωρώ σούπερ σημαντικό.

Θέλω, όμως, να πω ότι είναι ένα βήμα μπροστά και είναι μια χειροπιαστή απόδειξη ότι αυτή η Κυβέρνηση δεν τεμπελιάζει. Θα μπορούσε κάλλιστα ο Αποστόλου, τώρα που τελείωσαν οι απεργιακές κινητοποιήσεις, να κάνει πίσω. Δεν έκανε πίσω. Θα τα πούμε αυτά σε μεταγενέστερο νομοσχέδιο.

Θα ήθελα, επίσης, να πω ότι και το ασφαλιστικό και το φορολογικό νομοσχέδιο ευνοεί τους αγρότες. Είναι δίκαιο. Δεν τους χαϊδεύει. Δεν είναι Χατζηγάκης style, χαρίσαμε έτσι τα πεντακόσια για ψηφοθηρικούς λόγους. Και δεν το έκανε –και είναι προς τιμήν του- ο Αποστόλου. Το μητρώο αγροτών είναι σχεδόν επί θύραις.

Θέλω να θυμίσω ότι από τις εξίμισι χιλιάδες αγροτικούς συνεταιρισμούς -που εκεί μέσα κάποιοι πρόεδροι πλούτιζαν- αυτοί που δουλεύουν στην ουσία είναι δέκα με δεκαπέντε. Και στους χίλιους είκοσι τέσσερις συνεταιρισμούς που δουλεύουν, δουλεύουν αρνητικά. Οι πιο πολλοί απ’ αυτούς θα είναι σφραγίδες. Αυτές οι σφραγίδες πήγαιναν στις ΓΣΕΕ, ΣΥΔΑΣΕ, ΓΕΣΑΣΕ, χρηματοδότηση από το κράτος και πάει λέγοντας. Ήταν ένα σάπιο καθεστώς, που έπρεπε να αλλάξει.

Εμείς οι Ανεξάρτητοι Έλληνες εννοείται ότι υπερψηφίζουμε επί της αρχής αυτό το νομοσχέδιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Παπαχριστόπουλε.

Επειδή ξέρω την επέμβαση που κάνατε στο γόνατό σας –και σας εύχομαι περαστικά- να μην κάθεστε στη στάση που μιλήσατε, διότι νομίζω ότι είναι εις βάρος του ποδιού. Μέχρι της αποθεραπείας μπορείτε να μιλάτε καθήμενος, από το έδρανο.

Τον λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι και Βουλευτές, καλησπέρα σας.

Οι συνεταιρισμοί μέχρι σήμερα δεν έχουν δράσει με τους κανόνες της ελεύθερης αγοράς. Και αυτό φαίνεται από το παρόν νομοσχέδιο. Και γι’ αυτό πιστεύουμε ότι δεν πρόκειται να δούμε και φως προς αυτή την κατεύθυνση.

Ας ξεκινήσουμε, όμως, από τα γεγονότα. Για να φέρετε στη Βουλή να ψηφίσετε αυτό το νομοσχέδιο, παρατηρήσατε την ύπαρξη κάποιου προβλήματος. Το πρόβλημα είναι εμφανές -συμφωνούμε επ’ αυτού- και μάλιστα το παρατηρείτε και εσείς οι ίδιοι και αυτό είναι ενθαρρυντικό.

Σε γενικές γραμμές έχουμε από τις εξίμισι χιλιάδες καταγεγραμμένους συνεταιρισμούς, να λειτουργούν μόνο οι χίλιοι σαράντα δυο. Οι υπόλοιποι, περίπου πεντέμισι χιλιάδες, είναι στην πραγματικότητα ανύπαρκτοι, καθώς σταμάτησαν τη λειτουργία τους εδώ και καιρό. Η υπερχρέωσή τους είναι η τεράστια.

Από τους χίλιους σαράντα δύο μόνο δεκαπέντε με είκοσι εμφανίζουν υγιή οικονομικά στοιχεία, ενώ οι υπόλοιποι είτε είναι υπερχρεωμένοι είτε βρίσκονται σε μείωση της εμπορικής τους δραστηριότητας.

Καταθέτω στα Πρακτικά σχετική πηγή και μάλιστα είναι φιλοκυβερνητική, όπως λέτε εσείς, φιλοαριστερό site, είναι το left.gr.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί, όμως, αγαπητοί συνάδελφοι, φτάσαμε σε αυτό το σημείο;

Η Κυβέρνηση ισχυρίζεται ότι υπάρχει ρυθμιστικό κενό, το οποίο χρήζει δραστικής κρατικής επέμβασης. Σκεφτήκατε, όμως, μήπως αυτό το χάλι που προαναφέρουμε οφείλεται στην υπερβολική κρατική επεμβατική πολιτική στο θέμα των συνεταιρισμών;

Στη Δανία, για παράδειγμα, που διαθέτει ένα από τα πιο αναπτυγμένα συνεταιριστικά κινήματα του κόσμου, δεν υπάρχει ειδικός αγροτικός συνεταιριστικός νόμος, που να διέπει τη δημιουργία και τη λειτουργία των συνεταιρισμών. Kαλύπτονται νομοθετικώς με την εταιρική νομοθεσία. Και όμως στη Δανία το 90% του γάλακτος και σχεδόν το 100% του κρέατος διακινούνται από συνεταιρισμούς. Οι συνεταιρισμοί, μάλιστα, εξυπηρετούσαν το 36,4% των καταναλωτών στο λιανικό εμπόριο. Καταθέτω στα Πρακτικά σχετική πηγή.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανάλογα ποσοστά παρατηρούμε και στις Σκανδιναβικές Χώρες. Σε όλον τον πολιτισμένο κόσμο οι συνεταιρισμοί αποτελούν σημαντικές παραγωγικές μονάδες, οι οποίες εντάσσονται στην αγορά κανονικά, όπως, δηλαδή, όλοι οι κλάδοι, και αυτό πολύ απλά γιατί υπάρχει υψηλή συνεταιριστική κουλτούρα, δεν αποτελούν προέκταση του κομματικού κράτους ούτε θεωρούνται προθάλαμος ενασχόλησης με την κεντρική πολιτική σκηνή. Και το πιο σημαντικό; Δεν αποτελούν πόλους κομματικής διαφθοράς, διαπλοκής και ρουσφετιών.

Από τη στιγμή, λοιπόν, που η συνεταιριστική δραστηριότητα μπορεί να ενταχθεί ομαλά στην αγορά, όπως όλες οι υπόλοιπες δραστηριότητες, πού τελικώς αποσκοπεί η ειδική ρύθμιση για τους αγροτικούς συνεταιρισμούς; Να φανταστούμε ότι ικανοποιείτε κάποιους κομματικούς σας φίλους, για να ηρεμήσουν, εν όψει των ασφαλιστικών και φορολογικών αλλαγών που έχετε σκοπό να μας φέρετε τις επόμενες ημέρες; Σαφώς και είναι ρητορική η ερώτηση, καθώς τα συμπεράσματά τους τα έχουν ήδη βγάλει όσοι μελετούν λογικά και με διαύγεια τα νομοθετήματά σας.

Είναι αδιανόητο να υποστηρίζετε ότι ντε και καλά η επιτυχία είναι θέμα πρόσθετων και πολύπλοκων κρατικών ρυθμίσεων. Δεν διαφωνούμε στη έννοια της παρέμβασης του κράτους, κάθε άλλο, φυσικά και πρέπει να παρεμβαίνει. Αλλά με σκοπό ρυθμιστικό, για να εξυγιάνει και να προλαβαίνει παθογένειες και όχι για να δημιουργεί νέους λαβυρίνθους παθογενειών. Το υφιστάμενο νομικό πλαίσιο έχει ήδη υποστεί τριάντα πέντε τροποποιήσεις, γεγονός που καθιστά ελαττωματική τη λειτουργία των συνεταιρισμών και θα μπορούσε να βελτιωθεί με μόνο ορισμένες νομοθετικές παρεμβάσεις και όχι με την κατάργηση του υφιστάμενου και εισαγωγή νέου δικαίου. Δηλαδή, επιτυγχάνετε το αντίθετο απ’ αυτό που θέλετε να πετύχετε.

Αξίζει να σημειωθεί ότι οι άλλες τυπικές εταιρείες της αγοράς λειτουργούν χωρίς δεσμεύσεις και μάλιστα με σταθερό νομικό πλαίσιο και αναφέρομαι στον ν.2190/1920 «Περί Ανωνύμων Εταιρειών». Και εσείς, που υποτίθεται ότι είστε αριστεροί, επιδιώκετε να συντηρήσετε τους συνεταιρισμούς σε καθεστώς ανταγωνιστικού μειονεκτήματος.

Το κράτος έβλεπε ανέκαθεν τους συνεταιρισμούς σαν κομματικά παραρτήματα. Ουδέποτε τους αντιμετώπισε τεχνοκρατικά, σαν οργανισμούς προς τις εταιρείες της αγοράς. Αντιθέτως, οι συνεταιρισμοί αντιμετωπίστηκαν ως προέκταση του κράτους και των πελατειακών του επιδιώξεων.

Πιστεύετε, δηλαδή, λοιπόν, ότι όντως το πρόβλημα είναι η ελλιπής ρυθμιστική παρέμβαση; Αυτό δείχνει, κατ’ ελάχιστο, άγνοια όχι μόνο της αγοράς, αλλά και της ιδιομορφίας της αγροτικής παραγωγής. Και, εκτός από άγνοια, δείχνει και υστεροβουλία διαιώνισης του πελατειακού κράτους, όπως ήδη ανέφερα.

Θυμάστε που για πολλά χρόνια η υποχρεωτική κατάθεση των χρημάτων των συνεταιρισμών ήταν στην Αγροτική Τράπεζα και μάλιστα άτοκα; Ή μήπως ξεχάσατε ότι οι συνεταιρισμοί ωθούνταν –και αναφέρομαι στα τελευταία δέκα με είκοσι χρόνια- κατόπιν κρατικής εντολής σε συγκέντρωση αδιάθετων προϊόντων, χωρίς καν να πληρώνονται απ’ αυτά;

Όλα αυτά ξέρετε τι συνέπεια είχαν; Οι αγρότες τα τελευταία χρόνια δεν ένιωθαν τους συνεταιρισμούς σαν δικούς τους οργανισμούς, δεν ένιωθαν καλοδεχούμενοι στα υποτιθέμενα δικά τους σπίτια.

Για να είμαστε ειλικρινείς, φταίνε και ορισμένοι αγρότες. Φταίνε εκείνοι οι οποίοι αδιαφόρησαν για τα καθήκοντά τους, για την εργασία και την πρόοδο του τομέα τους και προσπάθησαν να πλασαριστούν στην κοινωνία σαν κομματάρχες-επιχειρηματίες του ξένου μόχθου. Το πελατειακό σύστημα έφθανε κατά κανόνα στα διοικητικά συμβούλια των συνεταιρισμών, δημιουργώντας πρωτοφανή διαπλεκόμενα συμφέροντα.

Ας δούμε πιο συγκεκριμένα ορισμένα άρθρα. Στο άρθρο 4 απαιτείται η σύνταξη καταστατικού και η υπογραφή του από είκοσι τουλάχιστον πρόσωπα. Αυτό δείχνει τεράστια αδιαφορία για ορισμένους αγρότες, κυρίως νέους σε ηλικία, οι οποίοι δεν θα μπορέσουν να φτάσουν αυτόν τον αριθμό. Παράλληλα, οδηγούν τις μικρές κοινότητες σε τοπική απομόνωση.

Σε όλες τις χώρες της Ευρωπαϊκής Ένωσης ο ελάχιστος αριθμός σύστασης είναι κάτω των δέκα. Εσείς στο συγκεκριμένο άρθρο κατεβάζετε αυτό το όριο στα δέκα άτομα, μόνο αν η δραστηριότητα αφορά βιολογικά προϊόντα. Αυτό δεν έχει καμμία λογική βάση, πέρα από προσωπικές εξυπηρετήσεις διαφόρων κομματικών ομάδων, που εντάσσονται στο πελατειακό σας κράτος.

Ας δούμε και το άρθρο 8. Εδώ τονίζεται ότι το μέλος υποχρεούται να παραδίδει -χωρίς να έχουμε σαφή κριτήρια- τουλάχιστον το 80% της ετήσιας παραγωγής του στον συνεταιρισμό.

Αυτό μας φαίνεται υπέρμετρη δέσμευση κατά των συνεταιρισμών. Το ελάχιστο ποσοστό παραγωγικής συμμετοχής οφείλει να ρυθμίζεται από το καταστατικό του συνεταιρισμού και τη γενική του συνέλευση. Τι δουλειά έχει το κράτος να ορίσει κεντρικά κάτι τέτοιο; Νοσταλγείτε μήπως τον συγκεντρωτισμό, που τον έχουμε εγκαταλείψει και τον έχει εγκαταλείψει και η ιστορία εδώ και δεκαετίες; Τέτοια ανάπτυξη ονειρεύεστε; Με αυταρχισμό στην οικονομία και μάλιστα στην αγροτική οικονομία, η οποία αποτελεί τον ορισμό του παραγωγικού τομέα;

Συνεχίζουμε με το άρθρο 17. Μέσα σε όλο το αυταρχικό πλαίσιο, που εσείς διαμορφώνετε, βάζετε και ποσόστωση για τις γυναίκες. Λέτε ότι το ποσοστό των γυναικών υποψηφίων του διοικητικού και εποπτικού συμβουλίου δεν πρέπει να είναι λιγότερο από το ποσοστό των γυναικών-μελών του συνεταιρισμού.

Αγαπητοί συνάδελφοι, στην αγορά και στην επιστήμη δεν γίνεται διαχωρισμός βάσει φύλου. Μας ενδιαφέρει η ικανότητα του ανθρώπου και όχι το φύλο του. Οι παραγωγικές και οι διοικητικές ικανότητες δεν κάνουν διαχωρισμό σε φύλο. Κάθε τέτοια απόπειρα ελέγχου της ποσόστωσης βάσει φύλου είναι παντελώς ανεδαφική και παράλογη. Αφήστε, λοιπόν, ελεύθερους όσους θέλουν και όσους αποδέχονται τα μέλη του συνεταιρισμού να διεκδικήσουν τη διοίκησή του και να κριθεί η επιτυχία τους από το αποτέλεσμα.

Καταλήγοντας, θα ήθελα να αναφέρω ότι προτείνουμε μια συγκεκριμένη τροπολογία ως αποκατάσταση αδικίας, σχετικά με τις δικαιοπραξίες επί ακινήτων την περίοδο 1995-2012. Εξαιτίας έλλειψης μεταβατικής διάταξης, την περίοδο αυτή εξακολουθούσε παραδόξως να ισχύει ένα αρκετά ιδιόμορφο καθεστώς, με αυστηρούς περιορισμούς και κινδύνους ακυρότητας. Και αυτό αναφερόταν για τις αγοραπωλησίες της γης άνω των διακοσίων πενήντα στρεμμάτων. Αυτό το σφάλμα σήμαινε περιορισμό του δικαιώματος της κυριότητας και δημιουργούσε ιδιαίτερα προβλήματα στη θεμελιώδη αρχή της ισονομίας.

Την εν λόγω τροπολογία, παρ’ όλο που κατατέθηκε εκπρόθεσμα, παρακαλούμε την Κυβέρνηση και τον αρμόδιο Υπουργό να την κάνουν δεκτή, με μοναδικό σκοπό την αποκατάσταση της ισονομίας.

 Ο Σύνδεσμος Ελληνικής Κτηνοτροφίας στο υπόμνημα που κατέθεσε στην Επιτροπή Παραγωγής και Εμπορίου της Βουλής αναφέρει: «Σε ό,τι αφορά το νομοσχέδιο για τους συνεταιρισμούς, δεν έγινε ουσιαστικός, οργανωμένος διάλογος με τις συνεταιριστικές οργανώσεις και τους φορείς τους, ο οποίος θα οδηγούσε σ’ ένα απλό, λειτουργικό, με σεβασμό στις συνεταιριστικές αρχές, νομικό πλαίσιο.». Στην πράξη, νομοθετούμε για τους συνεταιρισμούς, χωρίς τους συνεταιρισμούς.

Συμπερασματικά, όπως ήδη σημείωσα σε όλη τη διάρκεια των αναφορών μου, με αυτά τα νομοθετήματα δεν πάτε μπροστά τη χώρα. Εσείς θεωρείτε τον εαυτό σας ικανό να ρυθμίσετε μέχρι και τον αέρα που αναπνέουμε. Η πραγματικότητα είναι εντελώς διαφορετική και δεν έχετε αποδείξει μέχρι στιγμής ότι είστε σε θέση να κυβερνήσετε αυτή τη χώρα.

Εκ των πραγμάτων, θα καταψηφίσουμε επί της αρχής το εν λόγω νομοσχέδιο, χωρίς αυτό να σημαίνει ότι δεν θα υποστηρίξουμε τις διατάξεις που πραγματικά έχουν σκοπό την ενίσχυση του αγροτικού τομέα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εμείς σας ευχαριστούμε.

Κυρίες και κύριοι συνάδελφοι, ακούστε πώς έχει η κατάσταση, να κάνουμε μια συμφωνία, για να μιλήσουν όσο το δυνατόν περισσότεροι συνάδελφοι.

Έχετε εγγραφεί εξήντα ένας Βουλευτές. Κλείσαμε με τους ειδικούς αγορητές. Ο κύριος Υπουργός έχει αποδεχθεί να μιλήσουν οι τέσσερις πρώτοι ομιλητές Βουλευτές και μετά να του δώσω τον λόγο.

Απευθύνομαι τώρα στους Κοινοβουλευτικούς Εκπροσώπους και κάνω την εξής πρόταση: Άπαντες να μιλήσετε αύριο το πρωί, για να μιλήσουν απόψε με τον χρόνο που θα μας απομείνει μέχρι τις 10.00΄ το βράδυ, όχι οι δέκα, που ήταν η πρόταση αρχικά, αλλά να πάμε τουλάχιστον σε είκοσι συναδέλφους.

Ταυτόχρονα, προτείνω στους συναδέλφους να δεχθούν μία μικρή μείωση στον χρόνο τους από επτά λεπτά σε πέντε λεπτά, για να μπορέσουν να μιλήσουν αύριο και όλοι οι υπόλοιποι.

Παράλληλα, θα ήθελα να παρακαλέσω τον κύριο Υπουργό, αν είναι δυνατόν, παρ’ ότι είχε δεσμευθεί για αύριο το πρωί, έστω αργά το βράδυ, πριν κλείσουμε, αν είναι έτοιμος να μας πει και μερικές από τις βουλευτικές τροπολογίες που ενδεχομένως αποδέχεται, ώστε να έχετε καλύτερη εικόνα αύριο, πριν μιλήσετε. Εάν δεν είναι, θα τις πει αύριο, αρχίζοντας η συνεδρίαση.

Επίσης, έχουν έλθει για να υποστηρίξουν τις υπουργικές τροπολογίες, ο πάντοτε τυπικός κ. Αλεξιάδης και θα έλθει και ο κ. Πολάκης ή είναι εδώ, δεν γνωρίζω. Ο κ. Παππάς ειδοποίησε ότι θα έλθει αύριο. Αμέσως μετά τον κύριο Υπουργό, λοιπόν, θα δώσω τον λόγο στον κ. Αλεξιάδη, που βρίσκεται στην Αίθουσα, για πέντε λεπτά, να υποστηρίξει τις τροπολογίες του, και μετά στον άρτι αφιχθέντα κ. Πολάκη για άλλα πέντε λεπτά, να υποστηρίξει τη δική του τροπολογία.

Συμφωνείτε με αυτή την πρόταση; Πρακτικά, εκτιμώ ότι θα εξαντλήσουμε αύριο από τις 12.00΄ μέχρι τις 17.00΄ χονδρικά όλον τον κατάλογο των συναδέλφων. Δηλαδή, θα μιλήσετε όλοι με αυτήν την πρόταση.

Συμφωνούμε;

**ΔΙΑΜΑΝΤΩ ΜΑΝΩΛΑΚΟΥ:** Και σήμερα, μέχρι τι ώρα;

**ΠΡΟΕΔΡΕΥΩΝ (Νικήτας Κακλαμάνης):** Τουλάχιστον μέχρι τις δέκα το βράδυ. Θέλω να φθάσω μέχρι τον εικοστό ομιλητή. Παρ’ ότι η πρόταση και η συμφωνία ήταν για δέκα συναδέλφους, να μιλήσουν είκοσι συνάδελφοι απόψε, ώστε να έχω διασφαλισμένο ότι αύριο θα μιλήσουν και οι υπόλοιποι.

Συμφωνούμε κατ’ αρχήν και, αν προκύψει κάτι καθ’ οδόν, το αλλάζουμε. Δεν υπογράψαμε συμβόλαιο.

Να έλθει λοιπόν η πρώτη ομιλήτρια, η κ. Χαρούλα Καφαντάρη, από τον ΣΥΡΙΖΑ.

Επειδή είναι πέντε λεπτά, όποιος θέλει μπορεί να μιλάει από τη θέση του.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, πραγματικά θεωρώ ότι ζούμε ένα θέατρο του παραλόγου σήμερα στην ελληνική Βουλή. Ακούμε τους εισηγητές της Νέας Δημοκρατίας και του ΠΑΣΟΚ να μιλάνε για κρατικό παρεμβατισμό. Τους ακούμε να μιλάνε για κομματικοποίηση, για προσπάθεια κομματικοποίησης από την πλευρά της Κυβέρνησης και του Υπουργού με το εν λόγω σχέδιο νόμου. Ποιος μιλάει για κομματικοποίηση; Αυτοί οι οποίοι φέρανε το συνεταιριστικό κίνημα και τους συνεταιρισμούς σήμερα στην κατάσταση στην οποία βρίσκονται και αναγκαστικά ερχόμαστε να νομοθετήσουμε ξανά, για να επαναφέρουμε την υγιή λειτουργία του συνεταιριστικού κινήματος;

Μίλησε ο κ. Βλάχος και είπε ως προς τον κύριο Υπουργό, προς την Κυβέρνηση δηλαδή, «δεν ξέρετε εσείς από ιδιωτική πρωτοβουλία, θέλετε κρατικό παρεμβατισμό». Ποια ιδιωτική πρωτοβουλία; Ποια κατάσταση μας έφερε εδώ που μας έφερε, να χρωστούν οι αγροτικοί συνεταιρισμοί γύρω στα 3,6 δισεκατομμύρια, 1,5 δισεκατομμύριο στην κακή Αγροτική Τράπεζα, στον εκκαθαριστή; Σε ανακτήσεις 600 εκατομμύρια; Χρέη σε ΦΠΑ, ταμεία, περί το 1 δισεκατομμύριο και βέβαια άλλα 600 εκατομμύρια;

Κυρίες και κύριοι Βουλευτές, πραγματικά πρέπει η χώρα μας να αποκτήσει κάποια στιγμή ένα σταθερό πλαίσιο αγροτικής πολιτικής με καθαρό προσανατολισμό στο κοινοτικό πλαίσιο που ζούμε και, βέβαια, στις ιδιαίτερες δημοσιονομικές συνθήκες που διανύουμε. Μέσα σε αυτό το πλαίσιο, λοιπόν, κινείται και το εν λόγω σχέδιο νόμου για τους συνεταιρισμούς.

Η παραγωγική ανασυγκρότηση της χώρας μας βασίζεται κυρίως στον αγροτικό τομέα. Ένα υποσύνολο της αγροτικής πολιτικής, απαραίτητο για την επιτυχία της, είναι και το εργαλείο των αγροτικών συνεταιρισμών. Ειδικά στις σημερινές συνθήκες της κρίσης, η ανάγκη συλλογικότητας και η ενίσχυση της υγιούς συνεταιριστικής λογικής είναι εκ των ων ουκ άνευ.

Αλλά ποιοι συνεταιρισμοί και τι είδους συνεταιρισμοί; Δεν μπορούμε να μην αναφέρουμε ότι από τις εξίμισι χιλιάδες συνεταιρισμούς μόνο οι είκοσι είναι οικονομικά βιώσιμοι ή, τέλος πάντων, έχουν θετικά οικονομικά αποτελέσματα, ενώ περί τους χίλιους είναι εγγεγραμμένοι στα μητρώα.

Οι αγροτικοί συνεταιρισμοί είναι εθελοντικές οργανώσεις των αγροτών και έχουν σαν στόχο να περιορίσουν την εκμετάλλευση των μελών τους από το μεγάλο κεφάλαιο, να βελτιώσουν την οικονομική τους κατάσταση, να μειώσουν το κόστος παραγωγής. Οι αγροτικοί συνεταιρισμοί, σαν εθελοντικές ενώσεις, προϋποθέτουν την αυτοτελή ύπαρξη αγροτών και την πλήρη, τυπική τουλάχιστον, δυνατότητα αυτοδιάθεσής τους, δηλαδή την πλήρη τυπική ελευθερία να αποφασίζουν μόνοι τους για τη συμμετοχή τους σε διάφορες συλλογικές οικονομικές οργανώσεις και δραστηριότητες.

Οι μικροί επαγγελματίες, όπως ονομάζονται οι αγρότες, λόγω των αναγκών επιβίωσης οδηγήθηκαν στη συνένωση, προκειμένου να αποκτήσουν μια διαπραγματευτική δύναμη, γεγονός που αποτελεί και την κύρια αιτία για τη δημιουργία των συνεταιρισμών. Από τις αμφικτιονίες και συμπολιτείες της αρχαιότητας δημιουργήθηκε το 1778 ο ονομαστός -παγκόσμια τότε- συνεταιρισμός «Συντροφιά των Αμπελακίων», στα Αμπελάκια, ο οποίος διαλύθηκε το 1811, λόγω μεγάλων αλλαγών στην αγορά. Μετά τη διάλυση αυτού του συνεταιρισμού δεν μπορεί ουσιαστικά να γίνει λόγος για αξιόλογη συνεταιριστική κίνηση, έως τότε που δημιουργήθηκε ο Αγροτικός Συνεταιρισμός Αλμυρού, ο «Μετοχικός Γεωργικός Σύλλογος Αλμυρού».

Ακολούθησαν μια σειρά νόμοι. Ο πρώτος είναι ο ν.602/1915, ο οποίος είχε ισχύ μέχρι το 1979. Τον ν.602/1915 ακολούθησε ο ν.2810/2000, ο ν.4015/2011. Παράλληλα δε, ξεκίνησαν ευρείας έκτασης συγχωνεύσεις αγροτικών συνεταιρισμών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, μέχρι σήμερα οι πολιτικές που έφεραν και τους συνεταιρισμούς εδώ που τους έφεραν, οι πολιτικές της Νέας Δημοκρατίας και του ΠΑΣΟΚ έπαιζαν μόνιμα παιχνίδια στις πλάτες των αγροτών και με αυτοσχεδιασμούς, αποσπασματικά μέτρα, ήθελαν να είναι ευχάριστοι και χρήσιμοι. Προσπαθούσαν με το μικρότερο δυνατό κόστος και ψηφίζονταν νόμοι για να καλυφθούν και οι απαιτήσεις της Ευρωπαϊκής Ένωσης και μέσα στα κοινοτικά δρώμενα, χωρίς, όμως, πραγματική εφαρμογή. Από την άλλη μεριά, μια σειρά Υπουργοί των εν λόγω κυβερνήσεων έπαιζαν παιχνίδια -και προσωπικά- και όλα αυτά μας έφεραν εδώ που μας έφεραν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Επίσης, θα ήθελα να πω ότι υπήρχε πάντα έλλειψη ενός σταθερού και συναινετικού συστήματος αξιών και συνεταιριστικής παιδείας και κουλτούρας…

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Θα μου επιτρέψετε, κύριε Πρόεδρε, να έχω ένα λεπτό παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Το έχω δώσει ήδη. Το αφήνω και προχωράει.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** …που προάγουν τη συλλογικότητα, με στόχο τη δημιουργική κοινωνικοοικονομική επιχειρηματικότητα μέσω του σχήματος του συνεταιρίζεσθαι.

Θα αναφερθώ στο άρθρο 39, που αφορά το Ταμείο Συνεταιριστικής Εκπαίδευσης. Εδώ έχει μεγάλη σημασία, όπως και οι νομοτεχνικές βελτιώσεις που έφερε ο Υπουργός, γιατί η Κυβέρνηση αυτή ακούει και άκουσε και τη δημόσια διαβούλευση που έγινε. Και, πέρα από τα ζητήματα που θέτει –το ότι πρέπει το ταμείο να χρηματοδοτεί επιμορφωτικά προγράμματα, ζητήματα με το περιβάλλον, φυτοπροστατευτικά κ.λπ.–, θα ήθελα να αναφέρω ότι, με βάση τις σημερινές συνθήκες, είναι πολύ σημαντικό να ενημερωθούν οι αγρότες και για τις διαντλαντικές συμφωνίες, TTIP και CETA, να γνωρίζουν τι σημαίνει αυτό και τι σημαίνει η κατάργηση όποιων προστατευτικών ρυθμίσεων και φραγμών υπάρχουν για τη διατροφική ασφάλεια.

Επίσης, θα ήθελα να αναφερθώ συγκεκριμένα στο άρθρο 2, το οποίο έχει να κάνει…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνετε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ολοκληρώνω. Ήμασταν προετοιμασμένοι για επτά λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ναι, κυρία Καφαντάρη, αλλά, σας παρακαλώ, ολοκληρώστε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Το άρθρο 2, που αφορά τους γυναικείους συνεταιρισμούς, το οποίο είναι ένα πάρα πολύ σημαντικό ζήτημα, φέρνει έμμεσο αποτέλεσμα υπέρ των γυναικών, βοηθά στην ενίσχυσή τους και αποσκοπεί μέσα από πραγματικά κίνητρα να συμμετέχουν σε επαγγελματική διαδικασία, διασφαλίζοντας την ισότητα ευκαιριών, ενώ υπάρχουν παραδείγματα σε πανευρωπαϊκό επίπεδο για γυναικείους αγροτουριστικούς και αστικούς συνεταιρισμούς, οι οποίοι υπάρχουν σε όλη την Ευρώπη.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνοντας, το τελευταίο στο οποίο θα ήθελα να αναφερθώ, κύριε Υπουργέ, είναι ότι καταθέσαμε μία τροπολογία για τα αλιευτικά, για τις λιμνοθάλασσες. Έχετε πει ότι θα έρθει άμεσα νομοσχέδιο για την αλιεία. Θα θέλαμε να έρθει άμεσα –το εννοώ-, γιατί ο Αλιευτικός Κώδικας ισχύει για περισσότερα από τριάντα πέντε χρόνια και πρέπει να εκσυγχρονιστεί.

Ευχαριστώ, κύριε Πρόεδρε, και συγγνώμη για τον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, αλλά ακούστε κάτι, κυρίες και κύριοι συνάδελφοι.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ήμουν η πρώτη, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά εάν τους πρώτους δέκα τους αφήσω να μιλούν για επτάμισι λεπτά, θα είναι εις βάρος των υπολοίπων συναδέλφων. Εγώ δεν έχω κανένα πρόβλημα. Δεν θα φύγω από εδώ, θα πάω μέχρι τις 22.00΄ η ώρα και όχι μέχρι τις 21.30΄. Όμως, ή το κάναμε αυτό για να εξυπηρετηθείτε όλοι ή, αν πρόκειται να καταπατάται η συμφωνία, τότε να αφήσω τα επτά λεπτά και να μη σκάω κι εγώ εδώ πάνω, διότι οι πρώτοι πάντοτε δεν σκέπτονται τους επόμενους.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι πρώτοι ομιλητές, κύριε Πρόεδρε, έχουν οκτώ λεπτά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, οκτώ δεν είχαν ποτέ. Αφήστε τα αυτά.

Ορίστε, κύριε Ανδριανέ, έχετε τον λόγο. Θα έχετε κι εσείς σχετική ανοχή.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι βεβαίως αναγκαία η εξυγίανση του συνεταιριστικού κινήματος. Πιστεύω ότι όλοι σ’ αυτή την Αίθουσα αναγνωρίζουμε ότι είναι απαξιωμένο, με τους περισσότερους συνεταιρισμούς να είναι «σφραγίδες» και υπερχρεωμένοι. Όμως, υπάρχουν και συνεταιρισμοί και συνεταιριστικές ενώσεις, όπου γίνεται εξαιρετική δουλειά και λειτουργούν ως υπόδειγμα.

Πιστεύω ότι ομοίως όλοι σ’ αυτή την Αίθουσα –ή έστω οι συντριπτικά περισσότεροι- συμφωνούμε στις αιτίες αυτής της απαξίωσης. Ακούσαμε και στην επιτροπή εκπροσώπους φορέων –με τους οποίους μάλιστα δεν ανήκουμε στον ίδιο πολιτικό χώρο και κάποιοι ανήκουν στον δικό σας χώρο- να κωδικοποιούν εύστοχα αυτές τις αιτίες. Είναι η κρατική ποδηγέτηση που έκανε τους παραγωγούς να μη θεωρούν τους συνεταιρισμούς κάτι δικό τους, οι συνεχείς αλλαγές της νομοθεσίας, οι κομματικές παρεμβάσεις, που μετέτρεψαν εν πολλοίς ένα χρήσιμο θεσμικό εργαλείο για την πρωτογενή παραγωγή σε μέσο εξυπηρέτησης μικροκομματικών σκοπιμοτήτων.

Αυτό το πρόβλημα, λοιπόν, χρήζει αντιμετώπισης και ο στόχος δεν μπορεί να είναι άλλος από την απελευθέρωση των δημιουργικών δυνάμεων της πρωτογενούς παραγωγής, μέσα από την απάλειψη των γραφειοκρατικών εμποδίων.

Θέλω να φέρω για παράδειγμα, κύριε Υπουργέ, τον ΟΠΕΚΕΠΕ. Στο Ναύπλιο της Αργολίδας, όπου έχουμε αυτήν την Υπηρεσία, τη σημαντική αυτή δομή για την εξυπηρέτηση των αγροτών, αυτή υπολειτουργεί, λόγω της υποστελέχωσης που υπάρχει, με δύο μόνιμα στελέχη, που πραγματικά υπερβάλλουν εαυτόν και καταβάλλουν υπεράνθρωπες προσπάθειες, τα οποία βοηθούν δύο συμβασιούχοι μέσω του ΟΑΕΔ. Όμως, δεν μπορούν να ανταποκριθούν στα βαριά καθήκοντα είτε των ελέγχων είτε της εσωτερικής δουλειάς που είναι υποχρεωμένοι να κάνουν.

Γι’ αυτό, λοιπόν, πρέπει να δείτε αυτές τις δομές, αυτές τις γραφειοκρατικές διαδικασίες και να στελεχώσετε τέτοιες Υπηρεσίες με το απαιτούμενο προσωπικό, που είναι απαραίτητο για να εξυπηρετεί τους αγρότες και τους πολίτες. Το ίδιο συμβαίνει, βεβαίως, και με τον ΕΛΓΑ. Πρέπει, λοιπόν, να υπάρχει μία αντιμετώπιση, μέσα από τη διασφάλιση ενός εύρωστου και σύγχρονου θεσμικού πλαισίου, μέσα από μηχανισμούς ουσιαστικής αρωγής στο έργο του αγρότη και της αγρότισσας.

Η σημερινή Κυβέρνηση ξεκινά από άσχημη θέση και αυτό γιατί, παρά τις προεκλογικές της υποσχέσεις, ο αγροτικός κόσμος βλέπει ότι, αντί να αντιμετωπίζονται τα προβλήματα, αυτά αυξάνονται και διογκώνονται. Οι αγρότες δίνουν εδώ και χρόνια μία καθημερινή μάχη επιβίωσης απέναντι στον ξένο και συχνά αθέμιτο ανταγωνισμό, στο υψηλό κόστος παραγωγής που επιβαρύνεται ακόμα πιο πολύ με την αύξηση του ΦΠΑ στα γεωργικά εφόδια και στα λιπάσματα στο 23% -και έρχεται και το 24%-, τις χαμηλές τιμές του παραγωγού, τις αυξήσεις των ασφαλιστικών εισφορών, την αύξηση του φόρου στο κρασί, τις καθυστερήσεις στην καταβολή των ενισχύσεων και των αποζημιώσεων.

Ελπίζω, κύριε Υπουργέ, να καταβληθεί η δεύτερη δόση της βασικής ενίσχυσης μέχρι τέλος του μηνός, όπως είπατε, γιατί οι αγρότες δεν θα μπορέσουν να κάνουν Πάσχα.

Επίσης, έχουν να αντιμετωπίσουν τη θεσμική ανασφάλεια και την αδυναμία διάθεσης των προϊόντων τους. Στην Αργολίδα οι παραγωγοί υπολογίζουν ότι έχουν μείνει τριάντα χιλιάδες τόνοι πορτοκάλια ακόμη στα δέντρα και οι προοπτικές απορρόφησης δεν είναι καλές.

Σε όλα αυτά έρχονται τώρα να προστεθούν νέα βάρη από τη σημερινή Κυβέρνηση, το φορολογικό, το ασφαλιστικό, με εισφορές που θα φτάσουν στο 20%, ένα ασφαλιστικό, που, εκτός από τους αγρότες, πλήττει και ελεύθερους επαγγελματίες και επιστήμονες, αφού, για παράδειγμα, την έκδοση εισφορών σε νέους επαγγελματίες, σε νέους επιστήμονες τη θεωρείτε οφειλή την οποία πρέπει οι ασφαλισμένοι να την αποπληρώσουν υποχρεωτικά στο μέλλον, για να μπορέσουν να συνταξιοδοτηθούν.

Έρχονται, επίσης, κι άλλες επιμέρους αρνητικές εξελίξεις, όπως αυτές που αφορούν το γάλα και το γιαούρτι, που πιστεύω ότι, αν υπάρξουν αυτές οι εξελίξεις, θα υπάρξει άλλο ένα πλήγμα για τους Έλληνες κτηνοτρόφους και τους παραγωγούς αυτού του ελληνικού προϊόντος.

Μέσα, λοιπόν, σ’ αυτό το περιβάλλον έρχεται ένα νομοσχέδιο που δεν απαντά στις ανάγκες και στα προβλήματα των αγροτών, των κτηνοτρόφων και των αλιέων και δεν έρχεται να ενισχύσει τις αναπτυξιακές προοπτικές του πρωτογενούς τομέα, όπως δεν βοηθούν τις αναπτυξιακές προοπτικές και οι καθυστερήσεις που παρατηρούνται σε έργα αναπτυξιακά που έχουν δημοπρατηθεί, όπως αυτό το έργο του Αναβάλου στην Αργολίδα, που είναι απαραίτητο για να ποτίζουν οι αγρότες τα κτήματά τους και την παραγωγή τους.

Είπα προηγουμένως ότι παραδείγματα πετυχημένης λειτουργίας συνεταιρισμών υπάρχουν. Ακούσαμε στην Επιτροπή Περιφερειών σε πρόσφατη συνεδρίαση τέτοιες περιπτώσεις. Θα μπορούσαμε, επίσης, να αντλήσουμε καλές πρακτικές από επιτυχημένα μοντέλα που υπάρχουν σε άλλες χώρες, όπως στο Βέλγιο, στη Δανία, στην Ολλανδία. Σχεδόν σε ολόκληρη, λοιπόν, την Ευρώπη οι συνεταιρισμοί παίζουν πολύ σημαντικό ρόλο με θετικό πρόσημο, τόσο για την πρωτογενή παραγωγή όσο και για την εθνική οικονομία και για τις τοπικές κοινωνίες.

Αυτό δεν σημαίνει, βεβαίως, ότι θα έπρεπε ή ότι θα μπορούσαμε να αντιγράψουμε αυτολεξεί προβλέψεις και θεσμικές διαρρυθμίσεις που ισχύουν αλλού, σε ξένα θεσμικά περιβάλλοντα, με διαφορετική ιστορία και χαρακτηριστικά, αλλά σίγουρα θα μπορούσαμε να αντλήσουμε ιδέες, προτάσεις και πρακτικές.

Αντ’ αυτού, έχουμε ένα νομοσχέδιο χωρίς αναπτυξιακή στόχευση και φιλοσοφία, χωρίς εν τέλει τη δυναμική που χρειάζεται, ώστε να αλλάξει προς το καλύτερο μια κατάσταση που όλοι αναγνωρίζουμε πως χρειάζεται να αλλάξει. Έχουμε ένα νομοσχέδιο που κινείται στην ίδια κατεύθυνση που δημιούργησε το πρόβλημα εξαρχής, την κατεύθυνση του ασφυκτικού εναγκαλισμού του κράτους, του υπερβολικού παρεμβατισμού στην εσωτερική λειτουργία, της εχθρότητας έναντι της ιδιωτικής πρωτοβουλίας και της δημιουργικότητας. Είναι ένα νομοσχέδιο, κι αυτό πρέπει να τονιστεί, που ουσιαστικά μετατρέπει τους συνεταιρισμούς από επιχειρήσεις ιδιωτικού δικαίου σε δημοσίου δικαίου, με ό,τι συνεπάγεται αυτό.

Εμείς πιστεύουμε, βεβαίως, στον έλεγχο της νομιμότητας. Πιστεύουμε πως ένα εύρυθμο θεσμικό πλαίσιο είναι απολύτως απαραίτητο, ώστε και η βιωσιμότητα των συνεταιρισμών να διασφαλίζεται και το συμφέρον των παραγωγών από τη συμμετοχή τους σε αυτούς.

Όμως, το θεσμικό πλαίσιο που χρειάζεται είναι αυτό που θα απελευθερώσει τις δημιουργικές δυνάμεις και δεν θα τις εγκλωβίσει στην παγίδα της γραφειοκρατίας, ένα θεσμικό πλαίσιο που θα αντιλαμβάνεται το περιβάλλον στο οποίο κινείται η αγροτική παραγωγή και δεν θα επιβάλλει ισχύουσες δομές και διαδικασίες, που θυμίζουν δημόσιο του περασμένου, μάλιστα, αιώνα.

**ΠΡΟΕΔΡΕΥΩΝ (Νικήτας Κακλαμάνης):** Ιωάννη, μπες στο διά ταύτα.

**ΙΩΑΝΝΗΣ ΑΝΔΡΙΑΝΟΣ:** Τελειώνω, κύριε Πρόεδρε, αμέσως.

Ένα θεσμικό περιβάλλον που θα επιτρέπει την καινοτομία, θα επιβραβεύει τις θετικές πρωτοβουλίες και θα ενθαρρύνει την αυτενέργεια, όταν αυτή έχει δημοκρατικό υπόβαθρο και όταν αποδίδει επωφελή αποτελέσματα για όλους τους αγρότες μέλη.

Κυρίες και κύριοι συνάδελφοι, το νομοσχέδιο το οποίο συζητάμε είναι διαχειριστικό και όχι ριζοσπαστικό. Δεν αντιμετωπίζει τα οξύτατα προβλήματα του αγροτικού κόσμου ούτε ανοίγει δρόμους για την αξιοποίηση των μεγάλων δυνατοτήτων ανάπτυξης…

**ΠΡΟΕΔΡΕΥΩΝ (Νικήτας Κακλαμάνης):** Στο διά ταύτα. Τι κάνει η Νέα Δημοκρατία;

**ΙΩΑΝΝΗΣ ΑΝΔΡΙΑΝΟΣ:** …που όντως υπάρχουν στον πρωτογενή τομέα.

Πραγματικά για αυτούς τους λόγους, κύριε Πρόεδρε, κυρίες και κύριοι συνάδελφοι, η Νέα Δημοκρατία το καταψηφίζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, στην πρωινή συνεδρίαση ο Πρωθυπουργός αναφέρθηκε στις διεργασίες του χώρου της κεντροαριστεράς και εξέφρασε το παράπονο ότι δεν περιλαμβάνουν τον ίδιο και την Αριστερά του. Έχει δηλώσει βεβαίως σε όλους τους τόνους ότι ο ίδιος δεν ανήκει στην κεντροαριστερά. Ταυτόχρονα σήμερα μας είπε ότι η κεντροαριστερά πρέπει να περιλαμβάνει και την Αριστερά. Συμφωνούμε και με τα δύο.

Όμως, ποια Αριστερά, κύριε Τσίπρα; Αυτή που έχει αυτοσκοπό την εξουσία ή μήπως αυτήν που με την περσινή τραγελαφική διαπραγμάτευση οδήγησε τη χώρα ξανά πίσω;

Ονομάζετε «Αριστερά» τις αδιαφανείς διαδικασίες και τις κατά παρέκκλιση αναθέσεις έργων και βεβαίως αυτές τις προσλήψεις που γίνονται κατά παρέκκλιση του ΑΣΕΠ; Τι είδους Αριστερά είναι αυτή που υιοθετεί ή έστω ανέχεται ΚΥΠατζίδικες μεθόδους, με τις οποίες η Αριστερά ήταν πάντα σε σύγκρουση;

Ποια Αριστερά, κύριε Τσίπρα; Αυτή που παρεμβαίνει ωμά στη δικαιοσύνη ή αυτή που παρεμβαίνει στις λίστες μοριοδότησης των διαγωνισμών, ή μήπως αυτή που μπουκάρει στις συνεδριάσεις των θεσμικών οργάνων για να επιβάλει αυτό που θέλει να κάνουν; Είναι Αριστερά αυτή που κυβερνά χωρίς σχέδιο για τη χώρα, αυτή που χτυπά ό,τι παραγωγικό και δημιουργικό υπάρχει σε αυτόν τον τόπο;

Αυξάνετε ασφαλιστικές εισφορές για τους αγρότες και αντί σύνταξης επιφυλάσσετε επίδομα. Υπερφορολογείτε τον αγροτικό τομέα και γενικά την παραγωγή.

Είναι Αριστερά αυτή που επιβαρύνει τα χαμηλά και μεσαία στρώματα με την αύξηση των έμμεσων φόρων; Συμφωνήσατε απόψε για 24% ΦΠΑ. Είναι Αριστερά αυτή που επιβάλλει τον ειδικό φόρο κατανάλωσης στο κρασί που παράγεται στον τόπο μας, την ίδια ώρα που απαλλάσσετε μεγαλοεπιχειρηματίες από τον ειδικό φόρο κατανάλωσης αερίου με τροπολογία αριστερών Βουλευτών;

Είναι Αριστερά αυτή που χαρίζει εκατομμύρια, πολλά εκατοντάδες εκατομμύρια σε διακόσιους εβδομήντα μεγαλοοφειλέτες, τα ονόματα των οποίων κρατάτε ως επτασφράγιστο μυστικό; Είναι Αριστερά αυτή που αφήνει επί πέντε μήνες απλήρωτους εργαζόμενους στο «Δρομοκαΐτειο» και επί πολλούς μήνες απλήρωτους εργαζόμενους στις κοινωνικές δομές;

Τι είδους Αριστερά είναι αυτή που κατεδαφίζει την κοινωνική ασφάλιση, η οποία μάλιστα άντεξε και στις πιο σκληρές συντηρητικές πολιτικές του παρελθόντος; Τι Αριστερά είναι αυτή που επαίρεται για την κατάσταση στην Ειδομένη, τον Πειραιά και το Ελληνικό;

Είναι Αριστερά αυτή που αναφέρεται συνεχώς στο δυστύχημα του Φαρμακονησίου και αποσιωπά τους τετρακόσιους νεκρούς, ανάμεσα στους οποίους και πολλά παιδιά, του 2015;

Κύριοι της Κυβέρνησης, στους δεκαπέντε μήνες που είστε στην εξουσία αποδείξατε ότι αν δεν μπορείτε κάτι να ποδηγετήσετε, μια διαδικασία ή έναν θεσμό, τον καταργείτε ή τον καταστρέφετε. Με αυτήν την Αριστερά του Μαδούρο, κύριε Τσίπρα, πράγματι δεν έχουμε καμμία σχέση και δεν θέλουμε να έχουμε καμμία σχέση.

Το 2011 η κυβέρνηση του ΠΑΣΟΚ εισηγήθηκε στη Βουλή των Ελλήνων μια πολιτική για την ανάδειξη των δυνατοτήτων της Ελλάδας και των περιφερειών. Ανάμεσα στα άλλα θεσμοθετήθηκε το καλάθι των προϊόντων και ο νέος θεσμός της αγροδιατροφικής σύμπραξης για την ανάπτυξη του αγροδιατροφικού τομέα σε κάθε περιφέρεια. Είναι η παραγωγική και δημιουργική κοινότητα της κάθε περιφέρειας στην οποία, εκτός από την περιφερειακή αυτοδιοίκηση, συμμετέχουν ομάδες παραγωγών, συνεταιρισμοί, επιμελητήρια, ιδιωτικές εταιρείες του πρωτογενούς και του δευτερογενούς τομέα και άλλοι εμπλεκόμενοι φορείς. Είναι η συνένωση δυνάμεων που έχει ανάγκη κάθε τόπος για να κάνει το άλμα προς τα εμπρός, για να βγει η χώρα από τη μιζέρια της ανακύκλωσης μέτρων και της ύφεσης.

Η αγροδιατροφική σύμπραξη που δημιουργήθηκε στην Κρήτη είναι ένα παράδειγμα καλής πρακτικής. Μέσα σε μικρό χρονικό διάστημα πολλαπλασίασε τα μέλη της και σήμερα έχει στο ενεργητικό της εκατόν δεκαπέντε μέλη και ογδόντα πιστοποιημένες επιχειρήσεις.

Οι βασικοί άξονες της δραστηριοποίησης της αγροδιατροφικής σύμπραξης, μεταξύ άλλων, περιλαμβάνουν την πιστοποίηση, εφόσον πληρούνται οι προϋποθέσεις, των τυποποιημένων προϊόντων, την πιστοποίηση των χώρων εστίασης, ξενοδοχείων και εστιατορίων με το «Σήμα Ποιότητας Κρητική Κουζίνα», την πιστοποίηση των σημείων πώλησης κρητικών προϊόντων με σήμα «Κρητικό Μπακάλικο», την πιστοποίηση των επισκέψιμων οινοποιείων, μια δράση που είναι σε εξέλιξη, την προώθηση και την προβολή των αγροδιατροφικών προϊόντων της Κρήτης και κάτι πάρα πολύ σημαντικό, τη διασύνδεση του πρωτογενούς τομέα με τον τουρισμό, του αγροδιατροφικού τομέα με τα εκατομμύρια επισκεπτών στον τόπο μας.

Σε συνάντηση των εκπροσώπων της αγροδιατροφικής σύμπραξης της Περιφέρειας Κρήτης, της αντιπεριφερειάρχη κ. Λιονή και του περιφερειακού συμβούλου και προέδρου της αγροδιατροφικής σύμπραξης κ. Μανώλη Χνάρη με τον αναπληρωτή Υπουργό Αγροτικής Ανάπτυξης, παρουσιάστηκε και συζητήθηκε το μεγάλο έργο το οποίο επιτελεί η σύμπραξη στην Κρήτη. Στην ίδια συνάντηση τέθηκε και το θέμα της τροποποίησης του θεσμικού πλαισίου για τη δυνατότητα των αγροδιατροφικών συμπράξεων των περιφερειών να μπορούν να κάνουν περισσότερα απ’ αυτά που τους έδινε ο προηγούμενος νόμος.

Διαβάζω από το δελτίο Τύπου: «Ο κύριος Υπουργός, ο κ. Μάρκος Μπόλαρης, αφού συνεχάρη την Περιφέρεια Κρήτης για αυτό το εγχείρημα το οποίο είναι πρώτο σε επίπεδο Ελλάδας και αποτελεί μια νέα σύγχρονη θεώρηση της ανάπτυξης του αγροδιατροφικού τομέα τόνισε ότι η προσέγγιση αυτή είναι ικανή να προσφέρει την αναγκαία δυναμική, ώστε τα προϊόντα της Κρήτης να είναι στην πλειοψηφία τους πιστοποιημένα για την ποιότητά τους και να ταξιδεύουν με προστιθέμενη αξία και υπό το σήμα ποιότητας «ΚΡΗΤΗ» στα ακριβότερα ράφια των διεθνών αγορών». Υποσχέθηκε πως σε ό,τι αφορά το αίτημα αλλαγής θεσμικού πλαισίου, θα στηρίξει την προσπάθεια για τη διεύρυνση των δυνατοτήτων.

Δυστυχώς σήμερα η Κυβέρνηση εισηγείται να νεκρώσουν οι αγροδιατροφικές συμπράξεις. Αφού αναφέρει κάποια από αυτά που αναφέρει και το προηγούμενο άρθρο για τις δυνατότητες των αγροδιατροφικών συμπράξεων, λέει ότι δεν μπορούν στην έννοια της προώθησης, της προβολής κ.λπ. να συμπεριληφθούν μια σειρά από δράσεις που ουσιαστικά αφαιρούν τις τεράστιες δυνατότητες που έχει αυτός ο θεσμός για να αναδείξει τα προϊόντα της κάθε περιφέρειας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, πρέπει να καταλήξετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στην Επιτροπή Περιφερειών, κύριε Πρόεδρε, που έρχονται οι περιφερειάρχες και μας εκθέτουν τη δράση τους, εκτός από την Περιφέρεια Κρήτης, ο κ. Αγοραστός της Περιφέρειας Θεσσαλίας, άλλοι περιφερειάρχες, ξεκίνησαν και μιλούσαν για το έργο τους από τη αγροδιατροφική σύμπραξη, από αυτό τον θεσμό τον οποίο η Κυβέρνηση σήμερα καταργεί. Έχετε αυτό το δικαίωμα; Έχετε το δικαίωμα να πνίξετε τις δημιουργικές δυνάμεις της κάθε περιφέρειας; Δεν το έχετε κύριοι.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Ο κ. Αχμέτ Ιλχάν έχει τον λόγο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πάντως εκφράσεις όπως «ΚΥΠατζίδικες μεθόδους» κ.λπ., κύριε Πρόεδρε, παρακαλώ ή θα στοιχειοθετούνται ή δεν θα λέγονται.

**ΠΡΟΕΔΡΕΥΩΝ (Νικήτας Κακλαμάνης):** Εγώ είπα να κάνουμε μια παρέμβαση λίγο χιουμοριστική ότι μιλάμε για τους γεωργικούς συνεταιρισμούς και όχι για τους πολιτικούς συνεταιρισμούς, αλλά άφησα να εξελιχθεί για να μην έχουμε αντεγκλήσεις.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ακριβώς. Εσείς το κάνετε πάντα.

**ΠΡΟΕΔΡΕΥΩΝ (Νικήτας Κακλαμάνης):** Από εκεί και πέρα, εάν θέλει να τα διαγράψω, εγώ ευχαρίστως θα τα διαγράψω, αλλά πρέπει να μου το πει.

Έχετε τον λόγο, κύριε συνάδελφε.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο χώρος της Θράκης υπήρξε ίσως το πιο κραυγαλέο παράδειγμα ηθικής απαξίωσης και οικονομικής λεηλασίας μεγάλων συνεταιριστικών ενώσεων και εργοστασίων που στήθηκαν στην περιοχή από τη δεκαετία του ’70 και έδωσαν για περίπου τριάντα χρόνια ανάπτυξη του πρωτογενούς τομέα, δουλειές και ευημερία σε ένα μεγάλο αριθμό παραγωγών.

Με την ανοχή και άλλοτε με την ενίσχυση του κράτους δομήθηκε ένα κλειστό σύστημα συνεταιριστικών λειτουργιών χωρίς δημοκρατικό έλεγχο των αποφάσεων των διοικήσεων, χωρίς λογοδοσία, χωρίς εγγυήσεις οικονομικής διαφάνειας, με ένα απαράδεκτο σύστημα έμμεσης εκλογής δι' αντιπροσώπων των μελών των διοικήσεων που εξασφάλισε τη συνέχιση των ίδιων αγροτοπατέρων-συνδικαλιστών στις διοικήσεις των συνεταιρισμών που πολλοί από αυτούς δεν έδωσαν ποτέ μα ποτέ λόγο στη δικαιοσύνη για τις συνέπειες των πράξεων τους.

Οι συνεταιρισμοί που φτιάχτηκαν από τις θυσίες, τις περιουσίες και τη δουλειά αγνών αγροτών πριν πολλές δεκαετίες, κατήντησαν να γίνουν ρουσφετολογικοί μηχανισμοί βολέματος «ημέτερων», διόγκωσης του ευρύτερου δημοσίου τομέα και ταυτίστηκαν στη συνείδηση της κοινωνίας με το όργιο κατασπατάλησης χρήματος σε βάρος της αναδιάρθρωσης της αγροτικής παραγωγής στην Ελλάδα.

Το κρίσιμο ερώτημα, κύριε Υπουργέ, είναι: Τι συνεταιρισμούς θέλουμε; Ποιους θα εξυπηρετούν αυτοί οι συνεταιρισμοί; Πώς θα οικοδομηθούν; Ποια είναι τα αποτελέσματα που προσδοκούμε από την ίδρυση και λειτουργία τους;

Η δικιά μας απάντηση σε αυτό το ερώτημα είναι ότι θέλουμε συνεταιρισμούς υγιείς, βιώσιμους που θα ακολουθούν όρους διαφάνειας, λογοδοσίας, κοινωνικού ελέγχου, που θα εξυπηρετούν τα πραγματικά συμφέροντα των αγροτών και θα λειτουργούν στο πλαίσιο του υγιούς ανταγωνισμού και της ιδιωτικής οικονομίας, ώστε να προασπίζονται τα εισοδήματα των μελών τους ως παίκτες μέσα σε ένα άκρως απαιτητικό διεθνές περιβάλλον εμπορίας και διακίνησης ποιοτικών αγροτικών προϊόντων.

Εσείς, κύριε Υπουργέ, κάνετε το αντίθετο. Επιμένετε στην ύπαρξη ενός ειδικού νόμου για τους αγροτικούς συνεταιρισμούς με κρατικό παρεμβατισμό, με εξαντλητική ρύθμιση ορισμένων ζητημάτων, όπως η συγκρότηση του ΔΣ, οι αρχαιρεσίες, αρκετά παραθυράκια και εξαιρέσεις. Ο συνεταιρισμός, όμως, δεν είναι άσκηση διαδικασιών και γραφειοκρατικών ρυθμίσεων. Ο συνεταιρισμός θέλουμε να είναι παραγωγικός και να αποφέρει κέρδη στα μέλη του. Να μην φοβόμαστε να το πούμε αυτό, ότι δηλαδή οι συνεταιρισμοί κατ’ ουσία πρέπει να επιφέρουν κέρδη. Το ζήτημα είναι εάν το παρόν σχέδιο που φέρνει αυτή η Κυβέρνηση λαμβάνει μέτρα για να οδηγήσει πραγματικά στην εξυγίανση του συνεταιρισμού προς όφελος των αγροτών αλλά και της κοινωνίας.

Η απάντηση όλων των φορέων είναι όχι. Είδαμε στην επιτροπή. Από τις καινοτομίες που είχατε προαναγγείλει στη διαβούλευση κάποια πράγματα ήταν όντως πολύ ωραία. Λίγα πράγματα όμως έχουν απομείνει, κύριε Υπουργέ, δυστυχώς.

Σε αυτό το σημείο θέλω να καταθέσω στα Πρακτικά την πρόταση για το παρόν νομοσχέδιο του Συνεταιρισμού Καπνοπαραγωγών Θράκης, η οποία πιστεύω ότι είναι αξιόλογη.

(Στο σημείο αυτό ο Βουλευτής Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι συνάδελφοι, παρά τις εξαγγελίες και τους πύρινους λόγους της παλιάς κοπής πολιτικών για την ανάγκη τόνωσης της εγχώριας παραγωγής, η Κυβέρνηση αυτή στην πράξη δεν έχει λάβει δυστυχώς καμμία ουσιαστική μέριμνα για την ενίσχυση του αγροτικού κόσμου. Προεκλογικά τα τάζατε αυτά.

Τέλος ως καταγόμενος από τη Θράκη και έχοντας ειδικό ενδιαφέρον για την παραγωγή του καπνού θα ήθελα, κύριε Υπουργέ, να σας πω κάποια πράγματα.

Κατ’ αρχάς θα ήθελα να σας αναφέρω ότι αν δεν επιδοθεί ο καπνός συμπληρωματικά από τον πυλώνα 2 σε εδάφη άγονα και ξερικά δεν θα πρόκειται περί αφανισμού απλά μιας καλλιέργειας, αλλά μιας κοινωνικής ομάδας με ό,τι συνέπειες μπορεί να επιφέρει το γεγονός αυτό.

Στην τελική διαπραγμάτευση για τη νέα ΚΑΠ ξέρετε ότι δίνεται η δυνατότητα για λόγους μεγάλης κοινωνικοοικονομικής σημασίας να γίνεται έμμεση ενίσχυση των καπνοκαλλιεργητών. Από τα συνολικά διαθέσιμα του πυλώνα 2 που ανέρχονται στα 2,2 δισεκατομμύρια ευρώ, το ποσό των 3 ευρώ ανά κιλό προκειμένου αυτοί οι άνθρωποι να παραμείνουν σε αυτήν την περιοχή, είναι σύμφωνο με την ευρωπαϊκή πρακτική ότι οι άγονες περιοχές όταν είναι μονοκαλλιέργεια πρέπει να στηριχθούν. Πρέπει να το μεριμνήσετε.

Κύριε Υπουργέ, πραγματικά θέλω να επισκεφθείτε τη Θράκη. Πώς είναι δυνατόν ένας καπνοκαλλιεργητής με 5.000 ευρώ εισόδημα, με μηδέν επίδομα, να ζήσει; Είναι δυνατόν είκοσι πέντε χιλιάδες άτομα να τα παρατήσετε; Αυτή είναι η Κυβέρνηση; Πείτε μου σας παρακαλώ τι σκέφτεται το Υπουργείο.

Αυτές τις ημέρες όλες οι μεσιτικές εταιρείες θέλουν να αγοράσουν τα καπνά. Περισσότερο από εμάς τους Βουλευτές γυρίζουν τα χωριά. Γιατί; Διότι όλες οι μεγάλες καπνοβιομηχανίες, όπως η «PHILLIP MORRIS», αναζητούν, τα καπνά τύπου Μπασμά να τα αγοράσουν. Θα υπάρξουν ασφαλιστικές δικλίδες από εσάς; Δηλαδή, δεν θα υπάρξει μια εφαρμογή του νόμου για τις εγγυητικές επιστολές; Θα αφήσουμε στο έλεος αυτών των εταιρειών τους καπνοπαραγωγούς; Τι σκέφτεστε; Δεν είναι στο πλαίσιο αυτού του νομοθετήματος, βέβαια, αλλά γενικά η Κυβέρνησή σας και το Υπουργείο έχει παρατήσει εντελώς την ύπαιθρο και ιδίως τους καπνοκαλλιεργητές. Σημειωτέον και τελειώνω με αυτό, ο Μπασμάς Ξάνθης είναι η μόνη περιοχή που έμεινε στην Ελλάδα και καλλιεργεί τον καπνό. Σε άλλες περιοχές τελείωσε και η ποικιλία καπνού τύπου Βιρτζίνια και οι άλλες ποικιλίες. Ο καπνός τύπου Μπασμά που τόσο τον διαφημίζουμε αποδίδει 3,5 δισεκατομμύρια περίπου φόρους στην ελληνική πολιτεία. Γιατί να παρατήσουμε αυτούς τους ανθρώπους; Αν μετά από δυο χρόνια δεν έχουμε καλλιέργεια, τι θα γίνει; Η Ελλάδα δεν θα χάσει λεφτά από αυτό;

Κύριε Υπουργέ, σας ευχαριστώ πολύ και θέλω να δώσετε σε κάποια άλλη φάση κάποια απάντηση.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Κλείνει η πεντάδα με τον κ. Ιωάννη Καραγιάννη.

Μετά θα πάρει τον λόγο ο Υπουργός, κ. Αποστόλου και μετά ο κ. Πολάκης για να υπερασπιστεί την τροπολογία του.

Θα εκφωνήσω τα ονόματα των συναδέλφων που θα ακολουθήσουν για να τους ειδοποιήσουμε, γιατί αρκετοί δεν είναι στην Αίθουσα. Θα ακολουθήσει, λοιπόν, στο Βήμα ο κ. Κουτσούκος, ο κ. Μανιάτης, ο κ. Μπαλαούρας, ο κ. Δημαράς, ο κ. Τασούλας, η κ. Ιγγλέση, ο κ. Κασαπίδης, ο κ. Παπαηλιού και ο κ. Γιόγιακας που είναι στον αριθμό 15. Ελπίζω να πάμε μέχρι το 20, αλλά μέχρι το 15 έχω εκφωνήσει και τα ονόματα για να ειδοποιηθούν οι συνάδελφοι.

Κύριε συνάδελφε, έχετε τον λόγο.

**ΙΩΑΝΝΗΣ ΚΑΡΑΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ουσιαστική προσέγγιση και αντικειμενική κριτική στο παρόν νομοσχέδιο πρέπει κατά την άποψή μου να εστιάζεται στις απαντήσεις τριών ερωτημάτων:

Πρώτον, αν αυτό είναι σύννομο με τις βασικές αρχές και αξίες του συνεργατισμού, όπως αυτές διαμορφώθηκαν το 1995 στο Παγκόσμιο Συνέδριο Συνεταιρισμών του Μάντσεστερ.

Δεύτερον, αν στηρίζει την ανάπτυξη των συνεταιρισμών και τη συνεργατική επιχειρηματικότητα.

Τρίτον, αν προωθεί τον χώρο της κοινωνικής οικονομίας ως καθοριστικού συντελεστή ανάπτυξης της πρωτογενούς παραγωγής και του νέου αγροτοδιατροφικού μοντέλου της χώρας.

Η απάντηση στο πρώτο ερώτημα είναι θετική και δεν χωράει καμμία αμφισβήτηση. Το νέο σχέδιο νόμου όχι μόνο είναι σύννομο με τις βασικές αρχές και αξίες του συνεργατισμού, αλλά έρχεται να αποκαταστήσει τη χαμένη τους τιμή μετά από πολλά χρόνια διασυρμού του συνεργατικού θεσμού από συγκεκριμένες πολιτικές στη χώρα μας. Έρχεται ουσιαστικά να διορθώσει τα αίτια της αποτυχίας των συνεταιρισμών στην Ελλάδα. Και ποια είναι αυτά;

Πρώτον, η απαρχαιωμένη νομοθεσία. Το νομικό μέχρι τώρα πλαίσιο για τους συνεταιρισμούς αποτέλεσε κεντρικό άξονα άσκησης πολιτικής και, όπως αποδείχτηκε, χειραγώγησης των συνεταιρισμών ιδιαίτερα των αγροτικών, που χρησιμοποιήθηκαν ως μέσο άσκησης πολιτικής με διαδικασίες κυρίως κομματικού χαρακτήρα και αδιαφάνειας.

Δεύτερον, οι αδιαφανείς και σε πολλές περιπτώσεις διεφθαρμένες επιχειρηματικές συναλλαγές διοικήσεων συνεταιρισμών με κράτος και κόμματα.

Τρίτον, ο εφησυχασμός των μελών και του συνεταιρισμού στην πολιτική των επιδοτήσεων.

Τέταρτον, η έλλειψη συνεταιριστικής παιδείας.

Πέμπτον, η απουσία αυστηρών ελεγκτικών μηχανισμών.

Έκτον, η έλλειψη μακροπρόθεσμου στρατηγικού σχεδιασμού και πολιτικής εξαγωγών με προσανατολισμό τις ανάγκες της αγοράς.

Έβδομον, η έλλειψη σύγχρονων μεθόδων οργάνωσης και ο διαχωρισμός εκλεγμένων διοικήσεων με το απαραίτητο για κάθε σύγχρονη επιχείρηση τεχνοκρατικό μάνατζμεντ.

Οι παραπάνω λόγοι στάθηκαν τροχοπέδη για την ανάπτυξη του χώρου της κοινωνικής οικονομίας στη χώρα μας, ο οποίος σήμερα παρουσιάζει μεγάλη υστέρηση σε σχέση με την Ευρώπη και τον υπόλοιπο κόσμο, αν σκεφτούμε πως ένας στους επτά ανθρώπους του πλανήτη είναι μέλος κάποιου συνεταιρισμού και πως υπάρχουν χίλιοι πεντακόσιοι συνεταιρισμοί, εκ των οποίων οι εννιακόσιοι δεκατρείς στην Ευρωπαϊκή Ένωση, με συνολικό τζίρο ένα τρισεκατομμύριο ευρώ.

Το δεύτερο αρχικό ερώτημα έχει να κάνει με τη στήριξη της συνεργατικής επιχειρηματικότητας από το παρόν νομοσχέδιο. Από πού προκύπτει το αντίθετο;

Κυρίες και κύριοι συνάδελφοι, δεν πρέπει να ξεχνάμε ότι, ανεξάρτητα της νομικής της μορφής, μια σύγχρονη επιχείρηση για να μπορέσει να επιβιώσει μέσα σε αυτό το ανταγωνιστικό περιβάλλον, θα πρέπει να ικανοποιεί συγκεκριμένες καταναλωτικές ανάγκες, να έχει σύγχρονη οργάνωση, εσωτερικό έλεγχο, ικανά και αφοσιωμένα στελέχη, στρατηγική και στόχους. Ποιος εμποδίζει ένα σύγχρονο συνεταιρισμό να οργανωθεί στην κατεύθυνση αυτή; Εκτός και αν οι αναγκαίοι και απαραίτητοι έλεγχοι θεωρούνται προβληματικοί, γεγονός που θα έβαζε σε αμφισβήτηση ακόμη και το τμήμα εσωτερικού ελέγχου των εισηγμένων ανωνύμων εταιρειών.

Αλήθεια, ποιος εμποδίζει τη δημιουργία clusters επιχειρήσεων του χώρου της κοινωνικής οικονομίας τόσο για οικονομίες κλίμακας όσο και για λόγους εξωστρέφειας; Για ποια, όμως, συνεταιριστική επιχειρηματικότητα κάνουμε λόγο σήμερα, όταν ο κύκλος εργασιών των εναπομείναντων συνεταιρισμών στην Ελλάδα αγγίζει τα 900 εκατομμύρια και τα χρέη τους ξεπερνάνε τα 3 δισεκατομμύρια;

Πώς θα γίνει η αναδιοργάνωση ορισμένων από αυτούς χωρίς σοβαρά επιχειρηματικά σχέδια, έλεγχο και αναζήτηση ευθυνών για πράξεις και παραλείψεις μελών διοικητικών συμβουλίων και γενικών διευθυντών;

Το τρίτο αρχικό ερώτημα έχει να κάνει με το κατά πόσο το νομοσχέδιο αυτό προωθεί την κοινωνική οικονομία σε μια δύσκολη συγκυρία για τη χώρα και πώς ο χώρος αυτός θα μπορέσει να παίξει σημαντικό ρόλο στην ανάπτυξη. Όπως οι σύγχρονοι συνεταιρισμοί γεννήθηκαν ταυτόχρονα με τη γέννηση του σύγχρονου καπιταλισμού, έτσι και τώρα η κρίση θα γίνει ευκαιρία αναγέννησης της κοινωνικής οικονομίας. Μπορεί το κοινωνικό κεφάλαιο να είναι στην Ελλάδα χαμηλό και να λείπει ο συνεκτικός ιστός, που είναι απαραίτητος για συνεταιρισμό, αλλά η ύφεση και η υποτονική επιχειρηματική δραστηριότητα δημιουργεί κενά για ανάπτυξη νέων συνεταιρισμών τόσο στην πρωτογενή παραγωγή όσο και στη συνεταιριστική πίστη.

Τελειώνοντας, κύριε Πρόεδρε, θα ήθελα να πω ότι κανένα μοντέλο περιφερειακής ανάπτυξης δεν στερείται υπηρεσιών του χώρου της κοινωνικής οικονομίας. Η στήριξη των εθνικών μας προϊόντων και η ανάδειξη των συγκριτικών πλεονεκτημάτων της ελληνικής περιφέρειας δεν μπορεί να γίνει χωρίς σύγχρονους συνεταιρισμούς και ομάδες παραγωγών.

Το νέο αγροτοδιατροφικό μοντέλο της χώρας με την παραγωγή προϊόντων υψηλής διατροφικής αξίας και ποιότητας δεν μπορεί να μην συμπεριλάβει επιχειρήσεις του χώρου της κεντρικής οικονομίας προς όφελος των παραγωγών και των καταναλωτών, ιδίως με τις δυνατότητες που προσφέρει η νέα ΚΑΠ.

Κυρίες και κύριοι συνάδελφοι, ευχαριστώ θερμά για την προσοχή σας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ.

Κύριε Υπουργέ, έχετε τον λόγο για δεκαοκτώ λεπτά σας παρακαλώ. Είστε έμπειρος συνάδελφος και ελπίζω ότι επαρκούν.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι του ΠΑΣΟΚ, το σίγουρο είναι ότι όταν ο Πρωθυπουργός μιλούσε για Αριστερά, δεν εννοούσε τη δική σας Αριστερά της συγκυβέρνησης του Διεθνούς Νομισματικού Ταμείου…

(Χειροκροτήματα από την πτέρυγα του ΣΥΡΙΖΑ)

…και ούτε, βεβαίως, την Αριστερά σας, όπως εκφράστηκε στον συνεταιριστικό χώρο όλα αυτά τα χρόνια.

Αγαπητοί συνάδελφοι, πραγματικά, πιστέψτε με ότι θα ήταν πολύ διαφορετικά αν είχαμε έστω και ελάχιστες οργανώσεις στον αγροτικό χώρο που να μπορούσαν να τον υπερασπιστούν. Δεν είχε κανένα λόγο η Κυβέρνηση να φέρει το συγκεκριμένο νομοθέτημα. Έχουμε άλλες προτεραιότητες, πολλά άλλα ζητήματα, αλλά η πραγματικότητα είναι άλλη.

Οι αγροτικοί συνεταιρισμοί με τους δικούς σας, αγαπητοί συνάδελφοι της Νέας Δημοκρατίας και του ΠΑΣΟΚ, νόμους -υπέροχους νόμους, όπως του λέγατε-χρεοκόπησαν. Εκτός ελαχίστων εξαιρέσεων, είναι ανήμποροι να προσφέρουν και την ελάχιστη υπηρεσία στα μέλη τους. Αυτό και μόνο κατέστησε αναγκαία την έκδοση του νέου νόμου, πόσω μάλλον όταν ξέρετε ότι έχουμε μπροστά μας Πρόγραμμα Αγροτικής Ανάπτυξης, έχουμε πάρα πολλά ζητήματα που οπωσδήποτε χρειάζεται να έχουμε ένα ισχυρό συνεταιριστικό κίνημα.

Για την κατάσταση, βέβαια, αυτή εσείς ευθύνεστε και το ξέρετε. Και αντί να συνδράμετε στην προσπάθεια διάσωσης και εξυγίανσης σε ό,τι έστω έχει απομείνει απ’ αυτόν τον θεσμό, επιλέξατε τη στείρα αντιπολίτευση.

Θα μου πείτε ότι και η πλειοψηφία των φορέων του χώρου αντέδρασαν. Αναμενόμενο, αγαπητοί συνάδελφοι, αφού για την κατάσταση που υπάρχει σήμερα, την οποία και εκπροσωπούν οι φορείς, έχουν και αυτοί τεράστια ευθύνη είτε γιατί την υπηρέτησαν είτε γιατί την ανέχτηκαν. Εμείς θα τα λέμε; Έτσι είναι τα πράγματα.

Αλήθεια, αγαπητοί συνάδελφοι της Νέας Δημοκρατίας, καλέσατε στην ακρόαση των φορέων την κατ’ εξοχήν υπεύθυνη για την κατάσταση που βρίσκονται τα τελευταία χρόνια οι συνεταιρισμοί, την ΠΑΣΕΓΕΣ. Εσείς δεν τους κατηγορούσατε για κακοδιαχείριση και εκτροπή από τον ρόλο τους;

Γνωρίζετε ασφαλώς ότι όσα εσείς δεν τολμήσατε για χρόνια για τη συγκεκριμένη λειτουργία, εμείς μέσα σε σύντομο χρονικό διάστημα τα κάναμε πράξη. Εσείς δεν είχατε το θάρρος να τα κάνετε.

**ΓΕΩΡΓΙΟΣ ΒΛΑΧΟΣ:** Μπερδεύετε τον θεσμό με τα πρόσωπα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Καταργούμε την παράνομη χρηματοδότησή της που τα τελευταία χρόνια ξεπέρασε τα 40 εκατομμύρια ευρώ, γιατί η χώρα μας κινδύνευε να είχε και άλλους καταλογισμούς από παραβίαση της ευρωπαϊκής νομοθεσίας.

Ανακαλέσαμε την παραχώρηση του ακινήτου στη Θέρμη, γιατί παραβίαζε τους όρους παραχώρησης και το υπενοικίαζε εισπράττοντας πάνω από 500.000 ευρώ τον χρόνο. Τα χρήματα αυτά τώρα έρχονται στο δημόσιο.

**ΓΕΩΡΓΙΟΣ ΚΑΣΑΠΙΔΗΣ:** Το ξεκίνησε οΧαρακόπουλος αυτό. Να είμαστε δίκαιοι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εσείς, λοιπόν, όλα αυτά τα γνωρίζατε και επιμένατε να στηρίζετε έναν θεσμό, τον οποίον και σήμερα εγκαταλείπουν, βρίσκονται προ του σταδίου της εκκαθάρισης τα μέλη του διοικητικού συμβουλίου.

Μας κατηγορείτε ότι διαλύσαμε την λειτουργία των συνεταιρισμών. Αλήθεια, ποιους συνεταιρισμούς εννοείτε; Τους ανύπαρκτους; Σας το είπα -και το επαναλαμβάνω- από τους εξίμισι χιλιάδες συνεταιρισμούς, με διάφορες επωνυμίες, οργανώσεις του χώρου, σήμερα μόνον είκοσι είναι οικονομικά βιώσιμοι. Αυτούς, όπως και μερικούς άλλους που δεν ξεπερνούν τους πενήντα, να τους κρατήσουμε, να τους βοηθήσουμε. Όμως, για τους άλλους τι να κάνουμε, να τους παρακολουθούμε έτσι αδιάφορα;

Εμείς τους διαλύσαμε; Αυτοί δεν συνετέλεσαν με τη λειτουργία τους στο να κατακερματιστεί το συνεταιριστικό κίνημα, να αποξενωθούν οι παραγωγοί από τις οργανώσεις τους και πάνω από όλα να επικρατήσει στον χώρο η κακοδιαχείριση, η σπατάλη, η διασπάθιση μεγάλου μέρους των χρημάτων που οι ίδιοι διαχειρίστηκαν;

Αλήθεια, δεν σας άκουσα να πείτε κανένας από τους εκπροσώπους, ειδικά των κομμάτων της πρώην συγκυβέρνησης, για τις ληξιπρόθεσμες οφειλές τους που ξεπερνούν τα 3 δισεκατομμύρια, ενώ ταυτόχρονα μας ζητούνται άλλα 600 εκατομμύρια ευρώ από την Ευρωπαϊκή Ένωση ως καταλογισμοί.

Από πού θα εισπραχθούν αυτά τα χρήματα, παραδείγματος χάριν τα 100 εκατομμύρια του πακέτου Κοντού που δόθηκαν το 2008, τα 500 εκατομμύρια του πακέτου Κοσκινά της Νέας Δημοκρατίας και του Μωραΐτη του κόμματος που συγκυβερνήσατε μαζί -και εκεί υπάρχουν ευθύνες-, τα οποία δόθηκαν το 1992 και το 1994;

Για τη διαχείριση αυτή δεν έχουν ευθύνες όλα αυτά τα στελέχη και εσείς που δώσατε τις συγκεκριμένες ενισχύσεις χωρίς την έγκριση της Ευρωπαϊκής Επιτροπής; Ενώ, εάν το κάνατε –έστω στοιχειωδώς-, μπορούσατε να στοιχειοθετήσετε πράγματι την αναγκαιότητα που υπήρχε εκείνη την περίοδο και να μην έχουμε σήμερα τα μεγάλα προβλήματα των καταλογισμών.

Βέβαια, γι’ αυτή σας την τακτική -και των στελεχών και τη δική σας- μπορεί να αναζητηθούν και άλλες ευθύνες, εκτός των πολιτικών, διότι στοιχειοθετούνται παραλείψεις και το επαναλαμβάνω αυτό.

Μήπως πιστεύατε ότι όλες αυτές οι οφειλές μπορούν να εξυπηρετηθούν μέσα από πλαστές βιωσιμότητες; Γιατί φτιάχνατε και τέτοιες, για να υπηρετήσετε τους ημετέρους σας εργατοπατέρες. Ή μήπως πιστεύετε ότι μπορούμε να κάνουμε κάτι τέτοιο και σήμερα;

Αγαπητοί συνάδελφοι, μεγάλο μέρος αυτών των οφειλών αφορά σε εγγυημένα από το δημόσιο δάνεια. Αυτό σημαίνει ότι οποιαδήποτε διευθέτηση των οφειλών τους απαιτεί παράλληλα και διακανονισμό των εγγυημένων δανείων, που μπορεί να γίνει μόνο στο πλαίσιο ειδικών νόμων ή υπουργικών αποφάσεων και βέβαια μόνο μετά από έγκριση της Ευρωπαϊκής Επιτροπής, για να μην έχουμε καινούριους καταλογισμούς.

Μην μου πείτε ότι αυτά είναι ψιλά γράμματα, γιατί θα σας πω ότι για τα 100 εκατομμύρια του «πακέτου Κοντού», που είχαν κατά 100% την κάλυψη του ελληνικού δημοσίου το 2013 ζητήθηκε η κατάπτωση της εγγύησης. Αλλά, επειδή όπως προανέφερα, κρίθηκαν παράνομες οι ενισχύσεις δεν είναι δυνατή η κατάπτωση της εγγύησης.

Πείτε μας, κύριοι συνάδελφοι, πώς θα λύσουμε αυτούς τους γόρδιους δεσμούς που μας έχετε κληροδοτήσει; Πώς είναι δυνατόν με πλασματικές βιωσιμότητες να εξυπηρετηθούν τόσες οφειλές;

Ανέφερε προηγουμένως ο συνάδελφος κ. Καραγιάννης τετραπλάσιες οφειλές από τον κύκλο εργασιών γενικά του χώρου. Εσείς αντιλαμβάνεστε ότι έτσι μπορεί να υπάρξει μελέτη οικονομικής βιωσιμότητας;

Επειδή, κύριοι συνάδελφοι, μας κατηγορείτε για παρεμβατισμούς, σας λέμε ότι για εμάς ο ρόλος του κράτους στον συγκεκριμένο χώρο είναι η δημιουργία ενός σταθερού περιβάλλοντος, μέσα στο οποίο οι δημοκρατικοί θεσμοί θα λειτουργήσουν, βέβαια σύμφωνα με τις εθνικές νομικές διατάξεις και τους ευρωπαϊκούς κανονισμούς.

Διαβάζω ένα μικρό απόσπασμα από την προσέγγιση που έκαναν οι θεσμοί στο σχέδιο νόμου. Αυτό το κάνω, όχι γιατί έχω την ανάγκη συγχαρητηρίων των θεσμών, αλλά για να δείτε πώς βλέπουν τα πράγματα που εσείς οι ίδιοι δεν μπορείτε να τα δείτε!

Αναφέρει το απόσπασμα: «Αυτός ο νόμος εισάγει αρκετούς νεωτερισμούς. Αντικαθιστά προηγούμενες διατάξεις και έχει την ποιότητα να είναι σαφής. Αυτός ο νόμος απλοποιεί και διευκολύνει τη δημιουργία συνεταιρισμών και άλλων μορφών αγροτικών οργανώσεων».

Ακόμα και αυτοί οι θεσμοί, που και εσείς και εμείς τους ξέρουμε και τους βιώνουμε, μπορούν να πουν δύο κουβέντες. Εσείς δεν μπορέσατε να πείτε μία κουβέντα ότι εδώ γίνεται μια προσπάθεια να οργανώσουμε τον χώρο και να απεγκλωβιστούμε από όλα αυτά που έχει βιώσει ο χώρος μέχρι σήμερα;

Δεν μου επιτρέπει ο χρόνος, αλλά θέλω να αναφερθώ στο εξής: Δεν μπορώ να κατανοήσω την άποψή σας ότι οι πλειοψηφίες δεν πρέπει να εκλέγουν όλα τα όργανα της διοίκησης. Φέραμε τη σταυροδοσία του 1/3 για τον απλούστατο λόγο να μπορέσει ο χώρος να λειτουργήσει δημοκρατικά και να δημιουργήσει διοικήσεις που να μπορούν και να ανταποκρίνονται σε αυτό που λέμε «δημοκρατική λειτουργία», αλλά και ταυτόχρονα να συνεννοούνται.

Εσείς θέλετε το 50%, διότι έχετε μάθει να δημιουργείτε τέτοιες πλειοψηφίες που να φτάνουν στο σημείο που είπε ο κ. Παπαδόπουλος στην επιτροπή: Πόσα είναι τα μέλη του διοικητικού συμβουλίου; Και τα δέκα να είναι σε μια παράταξη. Αυτό θέλετε να κάνετε!

**ΓΕΩΡΓΙΟΣ ΒΛΑΧΟΣ:** Κατεβάστε παραταξιακά ψηφοδέλτια. Να κατεβάσετε παρατάξεις τότε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτό θέλετε να κάνετε.Διότι, δεν θέλετε σε μια κοινωνία να τους συνδέει η αλληλεγγύη, η αμοιβαία εμπιστοσύνη, η διαφάνεια. Θέλετε συμπαγείς, χειραγωγούμενες πλειοψηφίες κι εμείς δεν συμφωνούμε με αυτού του είδους τις ρυθμίσεις.

Είναι εντελώς διαφορετική η δική μας προσέγγιση. Εμείς, αγαπητοί συνάδελφοι, θέλουμε τη σύνθεση μέσα από τον δημοκρατικό διάλογο, για να οικοδομηθεί μια πλατιά και ισχυρή διοικητική πλειοψηφία, προς όφελος όλων των μελών του συνεταιρισμού και όχι μιας κλειστής μονάδας.

Αγαπητοί συνάδελφοι, δεν θελήσαμε αφοριστικά να καταδικάσουμε τα εκατό χρόνια λειτουργίας των συνεταιρισμών και τους έξι νόμους που τους συνόδευαν όλα αυτά τα χρόνια. Υπάρχουν διατάξεις που δοκιμάστηκαν και άντεξαν στον χρόνο, από όλους τους νόμους. Αυτές, οι αξιόλογες, διατηρήθηκαν.

Οι νόμοι όμως –ουσιαστικά μιλάω για τους τελευταίους- 2180/2000 και 4015/2011, με τις τριάντα επτά, περίπου, τροπολογίες που υπέστησαν, δυστυχώς, δεν μπόρεσαν να αποτρέψουν τη συνολική κατάρρευση του συνεταιριστικού κινήματος και για τον λόγο αυτό αλλάζουν.

Κι όπως ο αρχικός νόμος, ο ν. 602/2015, δεν περιείχε διατάξεις για τη συντονιστική οργάνωση των συνεταιρισμών, έτσι και τώρα κρίθηκε σκόπιμο, όπως και τότε, η οργάνωση αυτή να προκύψει μέσα από έναν ευρύ, σοβαρό διάλογο, όλων των πρωτοβάθμιων συνεταιρισμών, για τη μορφή και τον ρόλο που θα έχει αυτή η κεντρική οργάνωση που θα τους εκπροσωπεί.

Για ένα συνεταιριστικό κίνημα που προσπαθεί να αναγεννηθεί μέσα από μια περίοδο λαθών και άστοχων στρατηγικών επιλογών, που το οδήγησαν στην παρακμή, μοναδική λύση είναι τα μέλη του να επιλέξουν δημοκρατικά το νέο σχήμα, που θα το καθοδηγήσει και θα εκπροσωπήσει τη νέα πορεία τού συνεταιριστικού χώρου. Είναι καθήκον όλων των συνεταιριστικών στελεχών να συζητήσουν και να συμφωνήσουν για την επόμενη μέρα.

Εσείς, εξακολουθείτε να σκέφτεστε –σας το είπα στην επιτροπή, θα σας το πω κι εδώ- τα ταξιδάκια της ΠΑΣΕΓΕΣ στους διάφορους οργανισμούς. Θα υπάρξει από τον χώρο εκπροσώπηση μέσα από αυτές τις διαδικασίες, η οποία πραγματικά θα είναι αυτή που δίνει και τις μάχες στους χώρους στο εξωτερικό που χρειάζεται.

Να μην αναφερθώ στις μάχες που δίνατε στα Συμβούλια Υπουργών Γεωργίας, αγαπητοί συνάδελφοι. Αρκεί να σας ενημερώσω ότι την περίοδο που η χώρα μας είχε την Προεδρία στο Συμβούλιο Υπουργών Γεωργίας υπογράφηκε η αρχική συμφωνία για τη φέτα, χωρίς να το ξέρει η Ελληνική Προεδρία και σήμερα εμείς τρέχουμε να μπλοκάρουμε τις συμφωνίες και να δώσουμε μάχες. Αυτά, για να πληροφορούμαστε πώς σε δύσκολα και κρίσιμα θέματα υπήρξε η ανάλογη υπεράσπιση.

Αντιδράσατε για τη θητεία των προέδρων στους συνεταιρισμούς, που θα είναι μέχρι δύο συνεχόμενες, από τώρα και στο εξής. Ακούστε: Εμείς, θέλουμε να αποτρέψουμε την εμφάνιση καθεστωτικών φαινομένων, που ταύτισαν έναν συλλογικό θεσμό, όπως είναι οι συνεταιρισμοί, με ένα πρόσωπο για μεγάλη χρονική περίοδο –και σας το λέμε αυτό-, όσο ικανό και δραστήριο κι αν είναι αυτό το άτομο.

**ΧΡΗΣΤΟΣ ΜΠΟΥΚΩΡΟΣ:** Αφού οι προηγούμενοι ήταν αποτυχημένοι. Να ξαναφέρουμε τους αποτυχημένους;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι θέμα αντίληψης. Εμείς, λοιπόν, λέμε ξεκάθαρα ότι η μακροχρόνια παραμονή διοικήσεων στους συνεταιρισμούς συνοδεύτηκε με χαρακτηριστικότατα αρνητικά αποτελέσματα και χρεοκοπίες. Κι αυτό θα το σταματήσουμε. Εμείς, θέλουμε να πετύχουμε, με την κρατική εποπτεία, να υπάρχει πραγματικά η λειτουργία και η εναλλαγή της διοίκησης των συγκεκριμένων χώρων.

Την εποχή της κομματικοποίησης, αγαπητοί συνάδελφοι, επειδή διαρκώς το αναφέρατε, ακόμα και να είχαμε τη δυνατότητα, δεν την θέλουμε. Γιατί, απλούστατα, πέρασε αυτή η περίοδος πια. Χωνέψτε το εσείς κι όσο πιο γρήγορα το χωνέψετε, τόσο πιο χρήσιμοι μπορεί να είστε, ιδιαίτερα στον συγκεκριμένο χώρο. Μην αναζητάτε πρόσωπα τα οποία έχουν φθαρεί μέσα από τη συγκεκριμένη διαδικασία.

Εμείς, λοιπόν, θέλουμε να αναδειχθούν, μέσα από τη νέα προσέγγιση που κάνουμε, ισχυροί αγροτικοί συνεταιριστικοί και οργανώσεις παραγωγών, σύμφωνες με τις διεθνείς αρχές τους συνεργατισμού.

Προς αυτήν την κατεύθυνση αξιοποιούμε τη δοκιμασμένη σε εθνικό και ευρωπαϊκό επίπεδο μέθοδο του μητρώου, το οποίο καθίσταται βασικό εργαλείο καταγραφής και αξιολόγησης των συνεταιρισμών. Συνιστούμε ένα πρόσωπο ιδιωτικού δικαίου, μη κερδοσκοπικού χαρακτήρα –και το τονίζουμε- και είναι αυτό που αφορά τη συνεταιριστική εκπαίδευση και κατάρτιση.

Αγαπητοί συνάδελφοι, το ξέρετε –και ειδικά το ξέρει ο αγροτικό χώρος- θέλουμε να επαναφέρουμε αυτό που έλειπε εδώ και πολλά χρόνια, τη συνεταιριστική κατάρτιση και εκπαίδευση. Αυτός είναι ο στόχος μας και μη βάζετε άλλα στο μυαλό σας.

Αναφερθήκατε ειδικά στον φορέα ο οποίος θέλει να αξιοποιήσει την αγροτική γη, την αγροτική περιουσία του δημοσίου και -θα σας έλεγα- ευρύτερα του δημόσιου χώρου και, αν υπάρχει δυνατότητα, να εντάξουμε σχολάζουσες γαίες ιδιωτών στην προσπάθεια.

Ξέρετε ότι αυτή την ώρα από τα δεκαοκτώμισι εκατομμύρια στρέμματα που έχει το Υπουργείο –διότι έτσι δείχνουν τα στοιχεία- μόνο οι διακόσιες τριάντα επτά χιλιάδες είναι καθαρά και μπορούμε να τα χρησιμοποιήσουμε για να υπηρετήσουμε αυτό που λέμε; Και τι λέμε για τον σκοπό του συγκεκριμένου φορέα; Στόχος είναι η αγροτική δραστηριότητα. Στόχος είναι να δούμε πώς θα βάλουμε ειδικά νέους ανθρώπους στην αγροτική παραγωγή. Φέρνει στον νου σας αυτό το πράγμα ότι εμείς θέλουμε να βάλουμε μέσα το ΤΑΙΠΕΔ, θέλουμε να βάλουμε διαδικασίες ξεπουλήματος; Το έχουμε ξεκαθαρίσει αυτό το πράγμα.

Και επειδή σας έπιασε ο πόνος, λέτε ότι εμείς θέλουμε να βολέψουμε μέσα σε ένα βράδυ τόσο κόσμο. Εσείς με την «ΑΓΡΟΓΗ» βολέψατε σε ένα βράδυ διακόσιους πενήντα ανθρώπους. Εμείς με ρύθμιση διαλύουμε την «ΑΓΡΟΓΗ», διότι δεν πρόσφερε απολύτως τίποτα. Εκεί ήταν η κομματική πελατεία. Σε εμάς δεν θα δείτε τέτοιες περιπτώσεις.

Άρα, λοιπόν, στηρίξτε μια προσπάθεια, η οποία πραγματικά θέλει να βοηθήσει τον αγροτικό χώρο.

Αγαπητοί συνάδελφοι, δεν έχετε αντιληφθεί ότι για εμάς οι συνεταιρισμοί δεν είναι μόνο οικονομικές μονάδες. Και οι συνεταιρισμοί απαξιώθηκαν στη χώρα μας όχι μόνο εξαιτίας της οικονομικής τους αποδυνάμωσης, αλλά και γιατί στην πράξη ήταν κοινωνικά αμφισβητούμενοι. Ήταν αδύναμοι να ανταποκριθούν στις απαιτήσεις των καιρών, στις απαιτήσεις που είχαν οι αγρότες που συμμετείχαν σε αυτούς και κυρίως ήταν αδύναμοι να παίξουν έναν κοινωνικό ρόλο. Ο κοινωνικός τους ρόλος εξαντλούνταν πάντα σε χρηματοδοτήσεις, οι οποίες δεν ανταποκρινόντουσαν στις δυνατότητές τους και εξυπηρετούσαν σκοπιμότητες -τις οποίες πολύ καλά ξέρετε εσείς- μέσω των εργατοπατέρων που διαχειρίζονταν τις συγκεκριμένες χρηματοδοτήσεις.

Στο εξής η πολιτεία θα αναγνωρίζει και θα υπερασπίζεται τους συνεταιρισμούς που έχουν υπαρκτή υπόσταση, η οποία θα θεμελιώνεται στη δημοκρατική οργάνωση και λειτουργία και η νομιμοποίησή τους θα κατοχυρώνεται από την καθολική –επαναλαμβάνω, την καθολική!- και ενεργό συμμετοχή των παραγωγών. Σε αυτό το πλαίσια κινείται το νομοσχέδιό μας.

Θα πούμε περισσότερα αύριο για επιμέρους άρθρα και ιδιαίτερα για τροπολογίες που φέρνουν οι Βουλευτές μας, αλλά είναι αναγκαίες για να προχωρήσουμε στον χώρο αυτό.

Βλέπετε, κύριε Πρόεδρε, αυτό που διαρκώς αναζητείται είναι το πότε θα υπάρξουν οι πληρωμές, τι θα γίνει κ.λπ.. Θέλω, λοιπόν, μιας και μας ακούν αγρότες, να τους πω ότι οι πληρωμές θα γίνουν εντός του χρόνου, που τους υποσχεθήκαμε. Και για να είμαστε πιο καθαροί, πάνω από 650 εκατομμύρια θα κατευθυνθούν στον αγροτικό χώρο τη Μεγάλη Εβδομάδα και αφορούν το «πρασίνισμα», αφορούν το υπόλοιπο της βασικής ενίσχυσης και αφορούν την εξισωτική ιδιαίτερα στα μικρά νησιά του Αιγαίου.

Εμείς -όπως δεσμευόμαστε- μέσα από τις μάχες που δίνουμε στις δύσκολες συνθήκες που μας έχει διαμορφώσει η νέα ΚΑΠ, είμαστε συνεπείς και εξακολουθούμε να υπηρετούμε τον χώρο. Θα δώσουμε μάχη για τον αγροτικό κόσμο. Έχουμε μπροστά μας πολύ χρόνο και να έχετε υπ’ όψιν σας ότι αυτές οι μάχες θα είναι καρποφόρες και δεν θα ξαναβρεθούμε σε διαδικασίες να συζητάμε όπως τη σήμερον ημέρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Υποθέτω ότι με την φράση που είπατε για τις τροπολογίες «των Βουλευτών μας» εννοούσατε των Βουλευτών του ελληνικού Κοινοβουλίου συνολικά. Το επισημαίνω γιατί είδα ότι είναι και άλλοι που έχουν υποβάλει τροπολογίες.

**ΓΕΩΡΓΙΟΣ ΒΛΑΧΟΣ:** Καλά το είπε. Συμπαιγνία είναι, μια χαρά το είπε.

**ΠΡΟΕΔΡΕΥΩΝ (Νικήτας Κακλαμάνης):** Αύριο εγώ θα δω πόσες θα γίνουν δεκτές των κυβερνητικών Βουλευτών και πόσες της Αντιπολίτευσης. Υποθέτω ότι ήταν φραστικό λάθος.

**ΓΕΩΡΓΙΟΣ ΒΛΑΧΟΣ:** Ακριβώς, θα το δούμε αύριο. Για να δούμε πώς παίζεται το παιγνίδι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, βεβαίως των Βουλευτών. Δεν εννοούσα «των Βουλευτών μας», αλλά γενικά τη Βουλή.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κάνω τη διευκρίνιση επειδή σας ξέρω από παλιά και σας εκτιμώ και το ξέρετε.

Τον λόγο έχει ο κ. Αλεξιάδης.

Ελάτε και μια φορά να σας βλέπουμε, κύριε Αλεξιάδη, εδώ μπροστά στο Βήμα. Οι τροπολογίες σας είναι βατές. Ελπίζω ότι πέντε λεπτά σας επαρκούν και ίσως είναι και ευρύτερης αποδοχής.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως.

Πολύ σύντομα, είναι οι τροπολογίες που κατέθεσε ο κ. Χουλιαράκης και ο κ. Τσακαλώτος, αλλά λόγω των ευθυνών που έχουν στη διαπραγμάτευση έχω έρθει εγώ να τις εξηγήσω.

Είναι η τροπολογία με γενικό αριθμό 345 και ειδικό 48, με την οποία δίνεται η δυνατότητα αναδρομικής ισχύος των αποφάσεων που εκδίδονται στο πλαίσιο του άρθρου 20 του ν.4354/2015 για την αποζημίωση της εργασίας καθ’ υπέρβαση ή προς συμπλήρωση του υποχρεωτικού ωραρίου για το προσωπικό των νομικών προσώπων δημοσίου δικαίου και ιδιωτικού δικαίου, προκειμένου να καταστεί δυνατή η καταβολή των ποσών που αφορούν το πρώτο εξάμηνο του 2016.

Με δεδομένο ότι για όσα νομικά πρόσωπα δεν κατέστη δυνατή η έγκαιρη σύνταξη των προϋπολογισμών τους οι οικείες αποφάσεις των διοικητικών συμβουλίων καθυστέρησαν να ληφθούν και κατ’ επέκταση να δημοσιευθούν, καθίσταται αναγκαία η προτεινόμενη ρύθμιση για το 2016. Με τη ρύθμιση αυτή αντιμετωπίζεται το ζήτημα που ανέκυψε κατά την έναρξη εφαρμογής του ν.4354 αναφορικά με την παροχή αποζημίωσης για υπερωριακή εργασία για το χρονικό διάστημα πριν την έκδοση των σχετικών αποφάσεων των οικείων διοικητικών συμβουλίων.

Για την τροπολογία αυτή έχει προηγηθεί πλειάδα αιτημάτων προς αυτήν την κατεύθυνση απ’ τον χώρο της υγείας, που αφορά, κυρίως, η συγκεκριμένη τακτοποίηση. Πιο πολλές λεπτομέρειες γι’ αυτά τα θέματα μπορεί να σας δώσει ο καθ’ ύλην αρμόδιος κ. Πολάκης.

Επίσης, η τροπολογία με γενικό αριθμό 347 και ειδικό 50 -αντίστοιχου περιεχομένου- με την οποία θεσπίζεται η διατήρηση της καταβολής του σχετικού επιδόματος στις περιπτώσεις της χορήγησης νομίμως θεσμοθετημένων αδειών, δεδομένου ότι αυτές έχουν χορηγηθεί προκειμένου η πολιτεία να ανταποκριθεί σε βασικές της υποχρεώσεις, όπως η αναγκαία ανάπαυση των υπαλλήλων, η προστασία της μητρότητας, της οικογένειας και της παιδικής ηλικίας, οι ανάγκες επανεκπαίδευσης των υπαλλήλων κ.λπ.. Συνεπώς η θέσπιση των ανωτέρω αδειών δεν είναι δυνατό να συνεπάγεται αρνητική επίπτωση στις αποδοχές του υπαλλήλου.

Με τη ρύθμιση αυτή επιδιώκεται η αποκατάσταση δικαιούχων του επιδόματος επικίνδυνης και ανθυγιεινής εργασίας, που από παραδρομή είχαν τεθεί εκτός του πεδίου της ισχύουσας διάταξης. Ουσιαστικά αποκαθίστανται ως δικαιούχοι του επιδόματος κυρίως γυναίκες με άδεια μητρότητας και πάσχοντες από σοβαρές και ανίατες ασθένειες, πχ. μεσογειακή αναιμία, που απαιτεί συχνές μεταγγίσεις αίματος που λαμβάνουν υποχρεωτικά ημέρες άδειας λόγω της κατάστασης της υγείας τους και που στερούνται την καταβολή του επιδόματος χωρίς αυτή να επιβαρύνει σημαντικά τη δημοσιονομική δαπάνη. Σημειωτέον ότι απαγορεύεται ρητά η καταβολή για εκείνους που λαμβάνουν συνδικαλιστική άδεια, όπως, επίσης, ότι παραμένει στη διάταξη η υποχρέωση ευθυγράμμισης του σχετικού καθεστώτος με την ευρωπαϊκή νομοθεσία μέχρι 31-12-2017.

Για τα θέματα αυτής της δεύτερης τροπολογίας είχαμε πάρα πολλά αιτήματα από τον χώρο της υγείας και της τοπικής αυτοδιοίκησης. Μπορεί να την εξηγήσει και αυτήν περισσότερο ο κ. Πολάκης. Παρακαλώ πολύ να γίνουν δεκτές.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Αλεξιάδη.

Τον λόγο έχει ο κ. Πολάκης.

Επειδή είναι τέσσερις σε μία θα υπάρξει ανοχή του χρόνου, αλλά καλό είναι να το μαζέψετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, θα είμαι σύντομος.

Ευχαριστώ πολύ.

Ευχαριστώ και την ηγεσία του Υπουργείου Αγροτικής Ανάπτυξης που έχει δεχθεί την κατάθεση της τροπολογίας αυτής, καθώς πρόκειται για ρυθμίσεις οι οποίες λύνουν –μιλάω για την τροπολογία με γενικό αριθμό 344 και ειδικό 47- πολλά και σοβαρά προβλήματα που προέκυψαν στην προσπάθεια ανάταξης που κάνουμε εδώ και έναν χρόνο στον χώρο της υγείας.

Συγκεκριμένα, το άρθρο 1 της παρούσας τροπολογίας ξεκαθαρίζει και διασαφηνίζει τη διάταξη του άρθρου 97 του ν.4368 για το μεγάλο θέμα των ιδιωτικών συνεργείων που είχαν τη φύλαξη, τη σίτιση και την καθαριότητα στα νοσοκομεία. Ξεκαθαρίζουμε -διότι ξεκίνησαν να γίνονται ατομικές συμβάσεις, παρά και ενάντια στην προσπάθεια κάποιων κύκλων να μην φύγουν αυτοί οι εργολάβοι από τα νοσοκομεία- ότι η ασφαλιστική κάλυψη των φυσικών προσώπων που συμβάλλονται με τους ως άνω φορείς θα είναι στο ΙΚΑ-ΕΤΑΜ, ότι προβλέπεται ανώτατο όριο δαπάνης αυτών των συμβάσεων για κάθε φυσικό πρόσωπο και ότι τα επιδόματα είναι αυτά που προβλέπονται βάσει του ενιαίου μισθολογίου του δημόσιου τομέα. Δηλαδή, σαν να ήταν δημόσιος υπάλληλος θα παίρνει αυτά τα χρήματα με κρατήσεις για το ΙΚΑ-ΕΤΑΜ, τις εργατικές και εργοδοτικές εισφορές. Πρόκειται για επείγουσα ρύθμιση, καθώς θα αφορά και συμβάσεις οι οποίες ήδη έχουν συναφθεί αυτό το διάστημα, κατά το οποίο υπήρξε ένα μπέρδεμα στην εξήγηση των όρων ακριβώς από τους οποίους διέπονταν.

Το άρθρο 2 της παρούσας τροπολογίας λύνει ένα ζήτημα που αφορά περίπου εξακόσιους αγροτικούς γιατρούς, οι οποίοι συμμετείχαν στην προκήρυξη των αγροτικών ιατρείων κατά τις 29-1-2016. Όπως ξέρετε, με τον νόμο του παράλληλου προγράμματος καταργήθηκε η υποχρεωτικότητα του αγροτικού πριν από την έναρξη της ειδικότητας και μεταφέρθηκε αυτή η υποχρεωτικότητα πριν από τη λήψη της ειδικότητας, πριν από τις εξετάσεις.

Αυτούς τους εξακόσιους ανθρώπους, λοιπόν, τους φέρνουμε σε ίσο καθεστώς μεταχείρισης, είτε αυτοί πήραν αγροτικό είτε δεν πήραν αγροτικό. Γιατί έκαναν αιτήσεις εξακόσια άτομα για περίπου τριακόσιες θέσεις. Τους δίνουμε τη δυνατότητα, δηλαδή, να μπορούν να καταθέσουν τα χαρτιά τους και αυτοί -όπως και οι άλλοι συνάδελφοί τους που τώρα δεν υποχρεούνται να ξεκινήσουν αγροτικό- και για το κύριο τμήμα της ειδικότητας, όπως μπορούν και οι συνάδελφοί τους από εδώ και πέρα και να ξεκινήσουν ειδικότητα.

Δεύτερον, με την παράγραφο γ΄ δίνουμε τη δυνατότητα να μπορούν να αποσπούν τους αγροτικούς γιατρούς οι διοικητές των υγειονομικών περιφερειών, όπως έχουμε μεταβιβάσει αυτή τη δυνατότητα από τους Υπουργούς στους διοικητές των υγειονομικών περιφερειών, προκειμένου να καλύπτονται ανάγκες και κενά που υπάρχουν είτε σε περιφερειακά ιατρεία, είτε σε κέντρα υγείας, είτε σε νοσοκομεία. Υπήρχε ένα κενό νόμου σε αυτήν τη διάταξη, το οποίο και καλύπτουμε.

Επίσης, τους δίνουμε τη δυνατότητα, από τη στιγμή που μπορούν να αποσπαστούν στα νοσοκομεία και να καλύψουν ανάγκες των νοσοκομείων, να συμμετέχουν και στην αμοιβή των πρόσθετων εφημεριών, το γνωστό 9%, το οποίο δεν τους κάλυπτε μέχρι τώρα. Γιατί πραγματικά, όταν προσφέρεις έργο και κάνεις και παραπάνω εφημερίες από τις επτά υποχρεωτικές, αφού υπάρχει η δυνατότητα στον βαθμό που τα νοσοκομεία έχουν τέτοιους πόρους -και έχουν τώρα, γιατί χρηματοδοτούνται- να μπορούν και οι αγροτικοί γιατροί να λαμβάνουν μέρος σε αυτές τις εφημερίες.

Με το άρθρο 4 λύνουμε ένα ζήτημα, το οποίο αφορά τα δημόσια ΙΕΚ Νοσηλευτικής, τα οποία προήλθαν από την κατάργηση των ΕΠΑΣ με νόμο του 2013. Στον νόμο που είχε ψηφιστεί το 2014 ουσιαστικά είχε μείνει ένα κομμάτι προσωπικού από τα ΕΠΑΣ που καταργήθηκαν στον αέρα. Εμείς προβλέπουμε την τακτοποίηση αυτού του προσωπικού και τη μεταφορά αυτών των οργανικών θέσεων στα νοσοκομεία ή στα ΔΙΕΚ τα οποία έχουν παραμείνει. Λύνεται έτσι ένα ζήτημα που αφορούσε αυτούς τους ανθρώπους, οι οποίοι ήταν στον αέρα.

Με το άρθρο 4 της τροπολογίας, νομιμοποιούμε τις δαπάνες των ΔΥΠΕ και των νοσοκομείων που πραγματοποιήθηκαν μέχρι 31-3-2016 σε παράταση της προηγούμενης περιόδου που αφορούσε μέχρι τις 30-6-2015, προκειμένου να μπορεί να συνεχίζεται ο ομαλός εφοδιασμός νοσοκομείων και κέντρων υγείας. Αφορά τις περιπτώσεις που έχουν λήξει οι συμβάσεις. Έτσι κι αλλιώς, αγοράζουν στα επίπεδα και στις τιμές του Παρατηρητηρίου με βάση και τις αποφάσεις που έχουμε περάσει μέσα στον νόμο του παράλληλου προγράμματος.

Έρχομαι στο άρθρο 5, το οποίο αποτελεί μια πολύ μεγάλη καινοτομία. Λύνει ένα σοβαρό πρόβλημα. Ξεκινά από τον χώρο της υγείας, αλλά πιστεύουμε και θέλουμε να επεκταθεί –και το θέλει και το Υπουργείο Διοικητικής Μεταρρύθμισης- και σε υπόλοιπους χώρους του δημοσίου τομέα, γιατί θα έχει πραγματικά ευεργετικές επιπτώσεις για τη λειτουργία του δημόσιου τομέα και για τη διαδικασία των προσλήψεων.

Τι λέει το άρθρο 5; Πρακτικά λέμε το εξής και θα το πω με ένα παράδειγμα: Για έναν νοσηλευτή που δουλεύει σήμερα σ’ ένα κρατικό νοσοκομείο ή σ’ ένα κέντρο υγείας, εάν υπάρξει μια νέα προκήρυξη, όπως υπήρξε τον Νοέμβριο, στην οποία έχει το συνταγματικό δικαίωμα να υποβάλει τα χαρτιά του και καταλάβει μια θέση στη Χαλκίδα, αυτό που συνέβαινε μέχρι τώρα είναι ότι έφευγε από το Κρατικό της Νίκαιας και πήγαινε και καταλάμβανε τη θέση στη Χαλκίδα.

Η θέση του μένει κενή, δεν καλύπτεται. Άρα, παίρνεις ένα, χάνεις ένα, είσαι στα ίδια. Δηλαδή στους εννιακόσιους ογδόντα πέντε, ας πούμε, που προκηρύξαμε εμείς τον Νοέμβριο, μπορεί ένα 15% να είναι από υπαλλήλους που ήδη υπηρετούν. Δίνουμε, λοιπόν, τη δυνατότητα με αυτή την τροπολογία να μπορέσει να καλυφθεί η θέση του υπαλλήλου που έφυγε από τη Νίκαια, από τον οριστικό πίνακα κατάταξης της προκήρυξης που έγινε και δίνουμε και αναδρομική ισχύ για την προκήρυξη του Νοεμβρίου -την 4Κ και την 5Κ των εννιακοσίων ογδόντα πέντε θέσεων- γιατί ήδη παρά τις Κασσάνδρες άρχισαν να διορίζονται αυτοί οι άνθρωποι στα νοσοκομεία.

Με το άρθρο 6 υπάρχουν τρεις διατάξεις που αφορούν τον ΕΟΠΥΥ. Έχει ξεκινήσει ένας νέος τρόπος εκκαθάρισης, όπου θα υπάρχει πολύ μεγάλη ικανοποίηση των παρόχων του ΕΟΠΥΥ. Φέτος ξεκινάει, τώρα. Ο Ιανουάριος για πρώτη φορά εκκαθαρίζεται στο 100% της δαπάνης και όχι προκαταβολή το 90% και το 10% εν καιρώ και, σε δύο, τρία, τέσσερα, πέντε χρόνια, τρεχάτε ποδαράκια μου! Δίνουμε τη δυνατότητα να υπάρχει εκκαθάριση με έναν δειγματοληπτικό έλεγχο και μία διαδικασία που έχει συμφωνηθεί με το Ελεγκτικό Συνέδριο και ουσιαστικά αυτό συμπληρώνουμε με την πρώτη παράγραφο. Οι επίτροποι του Ελεγκτικού Συνεδρίου θέλουν, αν χρειαστεί, να έχουν τη δυνατότητα της πρόσβασης στα πλήρη φυσικά παραστατικά και όχι μόνο στο 10% που ελέγχουμε και με στατιστικό τρόπο βγάζουμε την εκκαθάριση, βάζοντας τις ποινές ή όχι.

Επίσης, επειδή για πρώτη φορά συγκροτήσαμε επιτροπή διαπραγμάτευσης φαρμάκου, η οποία ξεκίνησε να δουλεύει, προβλέπουμε διοικητική ποινή αποβολής από τη θετική λίστα φαρμάκων σε κάποια εταιρεία, που θα τους πούμε «ελάτε να διαπραγματευθούμε την τιμή του φαρμάκου σας» και δεν έρθει. Διότι είμαστε πολύ κουβαρντάδες εδώ στην Ελλάδα και κάποια φάρμακα, τα οποία αλλού τα πληρώνουν 20.000, εμείς τα πληρώνουμε 50.000 και 60.000. Τώρα, λοιπόν, αρχίσαμε και διαπραγματευόμαστε.

Θέλω εδώ να ανοίξω μία παρένθεση. Δημιουργείται μέτωπο χωρών και από την Πορτογαλία και από την Ιταλία, με την παρέμβαση του Ανδρέα Ξανθού στο πρόσφατο Συμβούλιο Υπουργών, για κοινή διαπραγμάτευση και κοινό μέτωπο με τις φαρμακευτικές εταιρείες, προκειμένου να υπάρξει μια πανευρωπαϊκή μείωση αυτών των τιμών των φαρμάκων, οι οποίες είναι απαράδεκτα υψηλές σε πάρα πολλά πράγματα.

Επίσης, με την τρίτη παράγραφο του άρθρου 6 κάνουμε μια λογιστική τακτοποίηση. Σβήνουμε, δηλαδή, από το χρέος του ΕΟΠΥΥ προς τα νοσοκομεία το ποσό με το οποίο χρηματοδοτήθηκαν τα νοσοκομεία από τον κρατικό προϋπολογισμό.

Για να σας το δώσω να το καταλάβετε με ένα παράδειγμα, αυτό σβήνει χρέος της κεντρικής κυβέρνησης, το οποίο είναι πλασματικό. Αν εγώ χειρουργηθώ σε ένα νοσοκομείο και κάνω μια βουβωνοκήλη και βάλω ένα πλέγμα, αυτό το πλέγμα έχει αγοραστεί από χρήματα που έδωσε ο κρατικός προϋπολογισμός στο νοσοκομείο. Όμως, το νοσοκομείο ζητά από τον ΕΟΠΥΥ κλειστό ενοποιημένο νοσήλιο, στο οποίο συμπεριλαμβάνει μέσα και την τιμή του πλέγματος που χρησιμοποιήθηκε για μένα και αγοράστηκε με άλλα χρήματα.

Άρα, ό,τι πήραν τα νοσοκομεία από τον κρατικό προϋπολογισμό και το έχουν τιμολογήσει σαν κλειστό ενοποιημένο νοσήλιο προς τον ΕΟΠΥΥ, αυτό σβήνεται ισόποσα. Αυτό σβήνει περίπου 3 δισεκατομμύρια χρέος της κεντρικής κυβέρνησης.

Με το άρθρο 7 καλύπτεται ένα κενό νόμου που υπήρχε για τη δυνατότητα πρόσληψης επικουρικού προσωπικού στο ΕΚΑΒ, όπου έλειπε η ονομαστική αναφορά ότι θα καλύπτονται οι επικουρικοί γιατροί από το προσωπικό του ΕΚΑΒ.

Με το άρθρο 8 δίνεται μια παράταση –μικρή, αλλά είναι αναγκαίο- σε κάποια λίγα διοικητικά συμβούλια νοσοκομείων, μέχρι την τοποθέτηση των διοικητών που έχει λήξει και το τρίμηνο της παράτασης και δεν μπορούν να συνεδριάσουν.

Δεν αφορά πολλά νοσοκομεία, είναι μερικά όμως και δίνουμε παράταση της θητείας των υπηρετούντων μελών των διοικητικών συμβουλίων μέχρι την τοποθέτηση των νέων διοικητών και υποδιοικητών, που ήδη έχει ξεκινήσει και θα επιταχυνθεί με γοργούς ρυθμούς τις επόμενες ημέρες. Αυτά.

Όντως, οι δύο τροπολογίες του Υπουργείου Οικονομικών είναι πάρα πολύ καλές. Η πρώτη αφορά την έγκριση των υπερωριών …

**ΠΡΟΕΔΡΕΥΩΝ (Νικήτας Κακλαμάνης):** Εντάξει, τα ακούσαμε αυτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Απλά να πω …

**ΠΡΟΕΔΡΕΥΩΝ (Νικήτας Κακλαμάνης):** Σας έχω αφήσει διπλάσιο χρόνο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχετε δίκιο, ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Ιωάννης Κουτσούκος έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Ευτυχώς, κυρίες και κύριοι συνάδελφοι, που προηγήθηκε ο κύριος Υπουργός Αγροτικής Ανάπτυξης και μας είπε με ποιον τρόπο φαντασιώνεται ότι είναι αριστερός.

Όμως, το δυστύχημα είναι ότι είναι ο Υπουργός που έχει την ευθύνη της ανάπτυξης του πρωτογενούς τομέα της χώρας. Θα τον καλούσα μαζί με τον κ. Παπαχριστόπουλο, τον εισηγητή των ΑΝΕΛ, που μας είπε ότι πάει στα καφενεία, να πάνε σε ένα καφενείο σε μια αγροτική περιοχή να τους πουν γιατί είναι αριστεροί. Γιατί, κύριε Υπουργέ, αριστερός που βάζει φόρους και αυξάνει εισφορές στους αγρότες δεν νομίζω ότι υπήρξε ποτέ. Εσείς τον ανακαλύψατε. Επίσης, αριστερός που αυξάνει το κόστος παραγωγής είναι δικιά σας εφεύρεση.

Κυρίες και κύριοι συνάδελφοι, ο αριστερός που καταργεί μια ιστορική κατάκτηση των αγροτών, τον ΟΓΑ, που το 1997 τον κάναμε κύριο ταμείο ασφάλισης και τον προστατεύσαμε από τις μνημονιακές πολιτικές, μπορεί να υπερηφανεύεται;

Ο αριστερός που δέχτηκε το γάλα των έντεκα ημερών και οσονούπωθα έχουμε και γιαούρτι από σκόνη, τι είδους αριστερός είναι; Αλλά μπορεί να είναι αμετροεπής ένας αριστερός; Να υπερηφανεύεται για τη φέτα; Δεν θυμάται ο κ. Αποστόλου, παλιός του φίλος ήταν ο κ. Βαγγέλης Αργύρης, συνονόματός του, τι μάχες δόθηκαν από αυτήν εδώ την παράταξη για να κατοχυρώσουμε τη φέτα ως προϊόν ΠΟΠ, απέναντι σε όλους τους ανταγωνιστές;

Μπορεί ένας αριστερός να μας λέει ότι τώρα ήρθε η δημοκρατία στη χώρα; Καλά, δεν καταλάβατε, κύριε Υπουργέ, πότε καταργήθηκε η «ΑΓΡΟΓΗ»; Τι ρόλο παίζατε τότε; Τι θέσεις πήρατε, όταν εμείς επιχειρήσαμε να καθαρίσουμε αυτό το φαύλο καθεστώς που είχε δημιουργηθεί;

Εν πάση περιπτώσει, ο αριστερός, κυρίες και κύριοι συνάδελφοι, δεν γκρεμίζει αλλά κτίζει και αναγνωρίζει όσες θεσμικές παρεμβάσεις βοηθούσαν και είχαν δημοκρατικό και συλλογικό χαρακτήρα.

Κύριε Υπουργέ, ο νόμος ο δικός μας είναι που καθάρισε τους συνεταιρισμούς- σφραγίδες, που τους έβγαλε από μια επίπλαστη –γύριζαν με τις σφραγίδες στην κωλότσεπη- διαδικασία που συγκροτούσαν ενώσεις κ.ο.κ.. Τι θέση πήρατε όταν φέραμε τον νόμο;

Ο αριστερός να αναγνωρίσει τουλάχιστον το μητρώο. Το λέτε στον νόμο. Να αναγνωρίσει ότι εμείς τα κάναμε και να αναγνωρίσει τις μεγάλες θεσμικές αλλαγές, ότι ξεχρεώσαμε τον ΕΛΓΑ και είναι υγιής αυτή τη στιγμή ο ΕΛΓΑ.

**ΣΤΑΥΡΟΣ ΑΡΑΧΩΒΙΤΗΣ:** Το βάλατε στο χρέος της γενικής κυβέρνησης και μπήκαμε στο ΔΝΤ.

**ΓΙΑΝΝΗΣ ΚΟΥΤΣΟΥΚΟΣ:** Πώς είπατε, κύριε συνάδελφε; Από τον ΕΛΓΑ μπήκαμε στο ΔΝΤ; Μάλιστα!

Ακούτε, κύριε Υπουργέ, τι λένε οι συνάδελφοι της Πλειοψηφίας; Από τον ΕΛΓΑ μπήκαμε στο ΔΝΤ.

Όταν σήμερα σε αυτή την Αίθουσα υπάρχει κόσμος, συνάδελφοι, που λέει ότι λόγω του γεγονότος ότι καθαρίσαμε τον ΕΛΓΑ και τον κάναμε οικονομικά αυτοδύναμο, να μπορεί να πληρώνει στην ώρα του τους αγρότες, αυτό ήταν το έγκλημά μας και μπήκαμε στο χρέος, πώς να συνεννοηθούμε από κει και πέρα;

Κυρίες και κύριοι συνάδελφοι, αν ρωτούσατε τους περιφερειάρχες της χώρας που έρχονται στην Επιτροπή Περιφερειών, που συμμετέχω, θα σας πουν ότι το πρώτο τους έργο, από το οποίο ξεκινάνε και τελειώνουν σε σχέση με την υποστήριξη του αγροτοδιατροφικού τομέα της περιοχής τους, είναι το καλάθι των προϊόντων, το οποίο στηρίζεται στην αγροτοδιατροφική σύμπραξη.

Ο κ. Κεγκέρογλου αναφέρθηκε αναλυτικά για το τι έχει κάνει η Περιφέρεια Κρήτης: Με πιστοποίηση σε συνεννόηση με τους ξενοδόχους. Μας τα έχει πει και ο κ. Κατσιφάρας και άλλοι περιφερειάρχες. Γιατί τους αφαλοκόβετε, κύριε Υπουργέ; Γιατί δεν τους αφήνετε να αναπτύξουν τη δραστηριότητά τους;

Είναι αριστερός εκείνος που δεν επιτρέπει να αναπτυχθούν οι δραστηριότητες των συνεταιρισμών και τους βάζει σε ένα στενό παπούτσι, όπου το 80% της παραγωγής πρέπει να πηγαίνει στον συνεταιρισμό και άρα δεν μπορεί να λειτουργήσει, αν δεν γίνει αυτό και άρα να παρέμβει εκεί που πάσχει σήμερα ο αγρότης, δηλαδή στον τομέα της διακίνησης των εφοδίων, για να μειώσει το κόστος παραγωγής, μιας και εσείς δεν κάνετε τίποτα;

Δεν μου λέτε, κύριε Υπουργέ, για τα ζητήματα, που αφορούν την εκπαίδευση και την κατάρτιση, πρέπει να συγκροτήσουμε έναν κεντρικό μηχανισμό, κρατικοδίαιτο ή να απελευθερώσουμε αυτή τη δραστηριότητα στους συνεταιρισμούς;

Εγώ, αγαπητές και αγαπητοί συνάδελφοι, θα μπορούσα πάρα πολλά να πω για το γεγονός ότι αυτό το νομοσχέδιο, ενώ θα μπορούσε να αποτελέσει μια θετική εξέλιξη στον χώρο της οργάνωσης, γιατί χρειαζόμαστε την οργάνωση των αγροτών απέναντι στην κρίση που περνάει ο αγροτικός τομέας, ουσιαστικά θα γίνει η ταφόπλακα με τους περιορισμούς που θέτει και τις κεντρικές κρατικές παρεμβάσεις. Αυτή είναι η αντίρρησή μας.

Δεν μου λέτε, κύριε Υπουργέ, τι συμφέροντα εξυπηρετείτε με την κατάργηση των αναγκαστικών συνεταιρισμών στη Χίο και στη Σάμο; Μπορείτε να μου πείτε τι σας έφταιξε η μαστίχα της Χίου και τα κρασιά της Σάμου; Να μας το πείτε εδώ, να μάθουν οι συνάδελφοι.

Και να σας πω και κάτι άλλο, κύριε Υπουργέ; Κάποιος που θα μπορούσε να έχει λόγους με κάποια πρόσωπα στην ΠΑΣΕΓΕΣ είμαι εγώ, που προέρχομαι από την παράταξη από την οποία παραιτήθηκε ο πρόεδρός της για να πολεμήσει τον νόμο τον δικό μας. Τα θυμάστε αυτά;

Αλλά δεν σας φταίει τίποτα η τριτοβάθμια έκφραση των αγροτών, η οποία εκπροσωπεί τη χώρα μας και διαπραγματεύεται στα θεσμικά όργανα της Ευρώπης, ούτε μπορείτε να στερήσετε το αγροτικό συνεταιριστικό κίνημα από τη τριτοβάθμια έκφραση. Και στο τέλος οι εργαζόμενοι τι σας φταίνε; Γιατί δεν αντιμετωπίζετε αυτά τα ζητήματα;

Εγώ, κυρίες και κύριοι συνάδελφοι, θα μπορούσα να αναφερθώ σε μια σειρά ζητημάτων, τα οποία θα ήταν αντικείμενο μιας σοβαρής και ουσιαστικής συζήτησης, αλλά, δυστυχώς, σ’ αυτόν τον τόπο συνεχίζεται μια κακοδαιμονία. Όπου υπάρχουν θεσμοί, που δεν είναι ολοκληρωμένοι, αντί να διευκολύνουμε την ολοκλήρωσή τους, ερχόμαστε να παρέμβουμε στο εσωτερικό της λειτουργίας τους και να δημιουργήσουμε έναν καινούργιο φαύλο κύκλο, που τους πάει ένα βήμα παρακάτω.

Αυτό θα είναι το αποτέλεσμα του νομοσχεδίου σας δυστυχώς, κυρίες και κύριοι συνάδελφοι.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

 **ΠΡΟΕΔΡΕΥΩΝ (Νικήτας Κακλαμάνης):** Ο κ. Μανιάτης Ιωάννης έχει τον λόγο.

**ΙΩΑΝΝΗΣ ΜΑΝΙΑΤΗΣ:** Αγαπητοί συνάδελφοι, το πρωί ο κ. Τσίπρας μάς παραπονέθηκε ότι δεν τον συμπεριλαμβάνουμε στην κεντροαριστερά. Ναι, δεν τον συμπεριλαμβάνουμε στην κεντροαριστερά, γιατί η κεντροαριστερά έχει το συστατικό της Αριστεράς και η διακυβέρνηση Τσίπρα δεν είναι Αριστερά, γιατί δεν έχει καμμία σχέση με την Αριστερά. Δεν έχει καμμία σχέση με τον Λεωνίδα Κύρκο η διακυβέρνηση Τσίπρα. Δεν έχει καμμία σχέση με τον Μιχάλη Παπαγιαννάκη η Κυβέρνηση Τσίπρα. Δεν έχει καμμία σχέση με τους πραγματικούς αριστερούς, πολλοί από τους οποίους, από εμάς, έχουμε συγγενείς παππούδες και πατεράδες αριστερούς, που όμως δεν εξαργυρώσανε τα παιδιά τους και τα εγγόνια τους τους αγώνες των παππούδων τους και των πατεράδων τους με διορισμούς στο δημόσιο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εμένα λες;

**ΠΡΟΕΔΡΕΥΩΝ (Νικήτας Κακλαμάνης):** Δεν σε έδειξε. Γενικά είπε.

**ΙΩΑΝΝΗΣ ΜΑΝΙΑΤΗΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πήγε να δημιουργηθεί μια παρεξήγηση και την έλυσα πριν ξεκινήσει.

**ΙΩΑΝΝΗΣ ΜΑΝΙΑΤΗΣ:** Ωραία. Ευχαριστώ πολύ.

Να γιατί ο κ. Τσίπρας, ο αγαπημένος του κ. Καμμένου, δεν μπορεί να ανήκει ούτε στη σοσιαλδημοκρατία ούτε στην κεντροαριστερά. Αυτές είναι οι απαντήσεις.

Γιατί η Αριστερά δεν είναι μια διακυβέρνηση, η οποία κάνει βαθύ μακροβούτι στη δικαιοσύνη που αγνοεί και εγκαταλείπει τις ανεξάρτητες αρχές, μια δήθεν Αριστερά που κάνει απευθείας αναθέσεις και διαμαρτύρεται η Αρχή Δημοσίων Συμβάσεων ότι το 70% των αναθέσεων δεν περνούν από αυτή.

Και, βεβαίως, Αριστερά δεν είναι αυτή που τους δημιουργούς και παραγωγούς οποιουδήποτε καινοτόμου προϊόντος, που είναι η μεσαία τάξη, τους στέλνει στον Καιάδα. Και το κυριότερο από όλα, Αριστερά δεν είναι η παράταξη, η οποία αυξάνει τον πιο άδικο οριζόντιο φόρο, που είναι ο ΦΠΑ. Γιατί αν αυτό συνιστά Αριστερά, τότε αυτό που έγινε το 2014 με τις μειώσεις του ΦΠΑ, τι είναι;

Γι’ αυτό, λοιπόν, τα παράπονά του κ. Τσίπρα ας τα πει ο ίδιος στον εαυτό του, στον ιστορικό του καθρέφτη, στους συνεργάτες του, που τους έχει ήδη επιλέξει ως Υπουργούς και μετά ας έρθει να κάνει παράπονα σε οποιονδήποτε άλλον.

Και κυρίως Αριστερά δεν είναι μια διακυβέρνηση απίστευτων ψεμάτων, ιδεολογημάτων, δημαγωγιών και λαϊκισμού, που εξαπάτησε κυρίως και πάνω από όλα τους αγρότες, για τους οποίους συζητάμε σήμερα.

Δεν είναι Αριστερά η διακυβέρνηση, που αυξάνει το ΦΠΑ στα εφόδια από 13% στο 23%. Δεν είναι Αριστερά η διακυβέρνηση, η οποία αυξάνει τον φόρο από 13% στο 22%. Δεν είναι Αριστερά αυτή η διακυβέρνηση, που αυξάνει τον φόρο στο κρασί και το μοναδικό ανταγωνιστικό αγροτικό επεξεργασμένο προϊόν το κάνει πια μη ανταγωνιστικό στις αγορές.

Και θα σας πω κάτι, κύριε Υπουργέ, από τον τόπο τον δικό μου, από την Αργολίδα. Ξέρετε τώρα, με όλα αυτά που έχετε καταφέρει, πόσα στρέμματα θέλει ένας πορτοκαλοπαραγωγός για να ζήσει; Θέλει τουλάχιστον σαράντα στρέμματα. Οι μισοί από τους παραγωγούς πορτοκαλιών πρέπει να εγκαταλείψουν τη γη τους, γιατί πια με όλα αυτά που έχετε κάνει, με τον «Ανάβαλο» που δεν τον προχωράτε ενώ τον αφήσαμε έτοιμο, χρηματοδοτημένο και με τη μελέτη και το έργο έτοιμο, με τον ΕΛΓΑ και τον ΟΠΕΚΕΠΕ, που τους εγκαταλείπετε, δεν έχει νόημα πια ένας αγρότης να παλεύει για να μείνει κάτω.

Θα έλθω τώρα στο νομοσχέδιο, το οποίο συζητάμε. Θέλω να είμαι πολύ ειλικρινής με όλους σας. Προβληματίστηκα πάρα πολύ για το αν η δική μας θέση είναι σωστή. Θα καταψηφίσουμε το νομοσχέδιό σας, γιατί λέμε ότι είναι κρατικίστικο, γιατί αποπνέει αφόρητο κρατικισμό.

Θα σας πω κάτι που ίσως φανεί περίεργο. Στη δική μου αντίληψη πραγμάτων, ίσως δεν χρειάζεται καθόλου νομοθεσία για τον αγροτικό συνδικαλισμό, δεν χρειάζεται καθόλου νομοθεσία για τους αγροτικούς συνεταιρισμούς.

Τι είναι οι αγροτικοί συνεταιρισμοί; Είναι επιχειρήσεις αγροτών, παραγωγών, επαγγελματιών, είναι όμως ιδιωτικές επιχειρήσεις της κοινωνικής οικονομίας. Η Δανία γιατί δεν έχει νόμο για τους συνεταιρισμούς; Οι ευρωπαϊκές χώρες, που έχουν σοβαρό συνδικαλιστικό φορέα, γιατί δεν έχουν ειδικό νόμο; Γιατί λειτουργούν μόνο με τους νόμους των υπολοίπων εταιρειών;

Εμείς –γιατί ασφαλώς έχουν γίνει και σημαντικά λάθη στο παρελθόν- φτάσαμε στην κατάσταση, στην οποία βρισκόμαστε τώρα. Αντί, λοιπόν, να απελευθερώσουμε τις υγιείς παραγωγικές δυνάμεις των αγροτών που θέλουν να ανοίξουν αγορές, να μεταποιήσουν τα προϊόντα τους, να έχουν μάρκετινγκ, να προχωρήσουν όσοι θέλουν και όσοι ταιριάζουν, αρχίζουμε και βάζουμε περιορισμούς.

Γιατί, κύριε Υπουργέ, από τριάντα το φτάσατε στο είκοσι; Γιατί κατ’ ελάχιστον είκοσι αγρότες για να φτιάξουμε συνεταιρισμούς και όχι τρεις που λέει το Βέλγιο ή πέντε που λέει η ευρωπαϊκή οδηγία; Γιατί πρέπει εσείς να πάρετε απόφαση πώς θα κάνουν τις εκλογές τους δέκα άνθρωποι, που θα φτιάξουν έναν αγροτικό συνεταιρισμό; Γιατί εσείς πρέπει να τους πείτε πώς και με ποια διαδικασία θα επιλέξουν, εάν θέλουν να επιλέξουν, τον γενικό τους διευθυντή; Και γιατί γενικό διευθυντή και όχι υπεύθυνο μάρκετινγκ;

Κυρίες και κύριοι συνάδελφοι, αρχίζουν πια τα ερωτήματα να γίνονται πάρα πολλά. Ξέρετε γιατί τίθενται αυτά τα ερωτήματα; Διότι υπάρχει μια απολύτως στρεβλή, λαθεμένη, αρρωστημένη –το εννοώ πολιτικά- οπισθοδρομική αντιμετώπιση του μεγάλου προβλήματος που λέγεται «αγροτικός συνδικαλισμός».

Η μόνη επίλυση που μπορεί να υπάρξει σ’ αυτόν τον χώρο είναι να αφήσουμε τις δυνάμεις χωρίς κανέναν κρατικό παρεμβατισμό και ό,τι δημιουργικό, καινοτόμο, εξωστρεφές και εξαγωγικό να το στηρίξουμε, για να φτιάξουμε και καλά παραδείγματα για όλους όσοι δεν θέλουν να ακολουθήσουν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ο Πρόεδρος της Διαρκούς Επιτροπής Οικονομικών, συνάδελφος κ. Μπαλαούρας, έχει τον λόγο.

**ΓΕΡΑΣΙΜΟΣ ΜΠΑΛΑΟΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μία λέξη, μία αξία, που φλόγισε όλη την Ευρώπη αλλά και την Ελλάδα. Θυμίζω ότι το πρώτο συνεργατικό σχήμα στην Ελλάδα στον 18ο αιώνα ήταν τα Αμπελάκια, ο συνεργατισμός των Αμπελακίων.

Οι λέξεις «συνεταιρισμός», «συνεργατισμός», λοιπόν, στην Αγγλία, στη Γερμανία, στο Βέλγιο, στην Ολλανδία, έχουν μια σοβαρή υπόσταση και μεγάλη διείσδυση στην αγορά. Πάρα πολλές μεγάλες επιχειρήσεις, ακόμα και τράπεζες, είναι συνεταιριστικές.

Εδώ η αξία αυτή, η ιδέα αυτή, που φλόγισε χιλιάδες και εκατομμύρια ανθρώπους στην Ευρώπη και στην Ελλάδα, όπως είπα, απαξιώθηκε, ευτελίστηκε, σβήστηκε και έμειναν οι στάχτες, στάχτες διαφθοράς, με αλισβερίσια, με πακτωλούς χρημάτων που μετακινούνταν σε άγνωστες κατευθύνσεις, δηλαδή ένα πάρτι αδυσώπητο, ένα πάρτι που ευτέλισε τελικά, τελειωτικά τη λέξη «συνεταιρισμός». Τελειωτικά; Θα το δούμε.

Πάντως εγώ που εκλέγομαι σε μια αγροτική περιοχή, στον Νομό Ηλείας, όταν πρωτοκατέβηκα Βουλευτής, είπα κι εγώ τη λέξη «συνεταιρισμός».

Αντιλήφθηκα ότι οι αγρότες έβγαζαν σπυριά. Μερικοί αγρίευαν, οπότε κατάλαβα ότι είναι επικοινωνιακό λάθος να λέω τη λέξη «συνεταιρισμός» και άρχισα να λέω «συνεργατικά σχήματα». Δυστυχώς έτσι τα κατάντησαν οι προηγούμενες κυβερνήσεις, με αυτό το μεγάλο πάρτι που έστησαν και σε αυτόν τον τομέα.

Το νομοσχέδιο κατά τη γνώμη μου είναι τομή. Είναι μια σοβαρή τομή. Ενδεχομένως να μην είχε την τόλμη που απαιτείτο, αλλά είναι εξαιρετικής σημασίας και γι’ αυτό το λέω τομή.

Δεν μπορώ να μη σχολιάσω εδώ τον κ. Κεγκέρογλου που με αφορμή ένα νομοσχέδιο για την αγροτική ανάπτυξη και τις δομές της αγροτικής παραγωγής μίλησε για γκεμπελικές μεθόδους. Πετάχτηκα από κάτω. Ο Πρόεδρος με δικαίωσε. Είπε ότι η φράση αυτή ήταν απαράδεκτη. Έφυγε και δεν μπορώ να πω παραπάνω, ούτε με ενδιαφέρει πια να μιλάμε έτσι στο Κοινοβούλιο.

 Θέλω να απευθυνθώ στον Υπουργό, τον κ. Αποστόλου, και να πω ότι τόλμησε και για ένα άλλο ζήτημα. Τόλμησε για την τροπολογία που καταθέσαμε δεκατρείς Βουλευτές του ΣΥΡΙΖΑ για τους εργάτες γης, για τους παράτυπους μετανάστες που είναι σε όλη τη χώρα εργαζόμενοι. Εγώ έχω στοιχεία και σημαντικές επαφές από πολλές πλευρές και σαν Βουλευτής τώρα αλλά και πριν με τα κινήματα που πηγαίναμε και στηρίζαμε αυτούς τους ανθρώπους, τους παράτυπους μετανάστες, που ζούσαν και εξακολουθούν να ζουν, δυστυχώς, σε άθλιες συνθήκες. Και ιδιαίτερα όταν ερχόταν ο έλεγχος του μεικτού κλιμακίου του ΙΚΑ ή οποιουδήποτε άλλου, βουτούσαν σαν τους ασβούς στα κανάλια και μου θύμιζαν το τραγούδι του Σαββόπουλου «που αναπνέεις με καλάμι με καλάμι», για να μην τους πιάσει ο έλεγχος και τους διώξουν από τη δουλειά –αυτά τα ελάχιστα λεφτά που έπαιρναν- και ταυτόχρονα φοβόντουσαν για την απέλαση.

Κυρίες και κύριοι συνάδελφοι, τελειώνοντας θα σταθώ σε τρία σημεία, όσον αφορά την τροπολογία. Επαναφέρει την ανθρώπινη διάσταση του εργαζόμενου. Είναι πάρα πολύ σημαντικό, είναι πρώτιστο για εμένα.

Δεύτερον, οι εργοδότες παραγωγοί θα σέβονται από εδώ και πέρα τους νόμους απόλυτα. Θα υπάρχει σεβασμός πρωτίστως στους εργάτες αλλά και στην καταβολή του νόμιμου μεροκάματου, όπως και στο όφελος και στην καταβολή από το εργόσημο. Το λέω όφελος, γιατί θα μπαίνει στα έξοδα της επιχείρησης και επομένως θα φορολογείται λιγότερο, θα έχει κέρδος.

Κυρίες και κύριοι συνάδελφοι, συγχαίρω άλλη μία φορά τον Υπουργό, διότι είμαστε δεκαπέντε μήνες Κυβέρνηση και είναι από αυτούς που αποδέχτηκαν αυτή τη σημαντική ρύθμιση, που εξανθρωπίζει τις εργασιακές σχέσεις και αποκτά ηθική υπεραξία το προϊόν που βγάζουν οι παραγωγοί σε όλη την Ελλάδα. Δεν θα λέμε πια «φράουλες και αίμα». Θα λέμε για ένα προϊόν το οποίο είναι εύγευστο, ωραίο και ταυτόχρονα εμφανίσιμο. Δεν θα στάζει ούτε αίμα πια με αυτή την τροπολογία που έγινε και θα περάσει από την ελληνική Βουλή. Καλώ και τα άλλα κόμματα, τουλάχιστον αυτή την τροπολογία να την ψηφίσουν.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και εγώ.

Ο κ. Γεώργιος Δημαράς έχει τον λόγο.

Επειδή φτάσαμε στις 22.00΄, θα μιλήσουν άλλοι πέντε συνάδελφοι. Θα είναι ο κ. Τασούλας, η κ. Ιγγλέζη, ο κ. Κασαπίδης, ο κ. Παπαηλιού και ο κ. Γιόγιακας. Ας καθυστερήσουμε λίγο απόψε, να προχωρήσουμε τον κατάλογο, ώστε να μπορέσουν αύριο να μιλήσουν και οι υπόλοιποι συνάδελφοι.

Έχετε τον λόγο, κύριε Δημαρά.

**ΓΕΩΡΓΙΟΣ ΔΗΜΑΡΑΣ:** Κυρίες και κύριοι συνάδελφοι, τη λέξη «συνεταιρισμός» την άκουσα μικρό παιδί, μαθητής του δημοτικού σχολείου, όταν στο χωριό ένας φωτισμένος δάσκαλος, εξορισμένος αριστερός σε ένα ορεινό χωριό εκείνη την περίοδο, συγκέντρωσε τους συγχωριανούς και τους είπε «για να αντέξετε πρέπει να κάνετε έναν συνεταιρισμό». Τους έκανε το καταστατικό, τους βοήθησε. Το όνομά του: Τάκης Καπώνης. Πράγματι, αυτός δίδαξε και το μικρό φτωχό χωριό μου άντεξε και είχε συνεταιρισμό, όταν άλλα μεγάλα χωριά δεν είχαν συνεταιρισμό. Έτσι, λοιπόν, έμαθα την αξία του «συνεταιρίζεσθαι».

Δεν μπορώ να μην απαντήσω σε μερικά ερωτήματα που έθεσαν οι δύο συνάδελφοι του ΠΑΣΟΚ που μίλησαν. Ρώτησαν αν είναι αριστερός αυτός που βάζει φόρους. Να ρωτήσω κι εγώ: είναι σοσιαλδημοκράτες αυτοί που διέλυσαν την οικονομία της χώρας; Είναι σοσιαλδημοκράτες, με ή χωρίς εισαγωγικά, έστω νέου τύπου, αυτοί που έχουν πλήρως ενσωματωθεί με τον επιθετικό καπιταλισμό; Υπάρχει τρόπος ο αριστερός στην κυβέρνηση χωρίς φόρους να πληρώσει συντάξεις, όταν όλα τα αποθεματικά των ταμείων με την πολιτική τους έχουν εξαφανιστεί;

Υπάρχουν αναμφίβολα διαφορετικές ιδεολογικές και πολιτικές προσεγγίσεις στο θέμα της αγροτικής παραγωγής, όπως και στην οργάνωση της οικονομίας και της κοινωνίας.

Η μια πολιτική ανάγει τον άκρατο ανταγωνισμό σε κύρια πολιτική επιλογή, την κερδοσκοπία ως το μοναδικό κίνητρο ενεργοποίησης των συντελεστών της παραγωγής. Αυτές οι πολιτικές του λεγόμενου νεοφιλελευθερισμού, είτε το λένε ανοιχτά είτε το συγκαλύπτουν, υποστηρίζουν τις μεγάλες πολυεθνικές επιχειρήσεις, όχι όμως τους πολλούς ανθρώπους, όχι τους αγρότες.

Υποστηρίζουν την ασύδοτη αγορά που οδηγεί στην απόλυτη κυριαρχία των επιχειρήσεων σαν την πολυεθνική εταιρεία που λέγεται «MONSANTO», που ελέγχει μεγάλο παγκόσμιο τμήμα της αγροτοδιατροφής και εξελίσσεται σε ένα παγκόσμιο μονοπώλιο σπόρων. Δεν υπάρχει χειρότερη εξάρτηση της χώρας και των αγροτών απ’ αυτή την εξάρτηση των σπόρων. Ήδη το ζούμε και όσο περνούν τα χρόνια θα είναι πιο δυνατή.

Η δεξιά πολιτική, που εκφράζεται από τη Νέα Δημοκρατία, όπως και το αντίστοιχο δεξιό λαϊκό ευρωπαϊκό κόμμα, στηρίζει μια καταστροφική για τους αγρότες διατλαντική συμφωνία μεταξύ Ευρωπαϊκής Ένωσης και ΗΠΑ. Η συμφωνία αυτή λέγεται TTIP. Θέλω να το μάθουν αυτό το όνομα οι αγρότες, γιατί αυτό το όνομα της συμφωνίας θα το ακούμε τους επόμενους μήνες και τα επόμενα χρόνια. Θα αλλάξει τη δομή και της οικονομίας και της κοινωνίας, αν υπογραφεί.

Βεβαίως, αυτή η συμφωνία στηρίζεται κι από ένα μέρος της ευρωπαϊκής σοσιαλδημοκρατίας και το δικό μας ΠΑΣΟΚ. Η συμφωνία αυτή, που δεν πρέπει να περάσει από το Ευρωπαϊκό Κοινοβούλιο, η TTIP, απειλεί την εγχώρια αγροτική παραγωγή και ιδιαίτερα τους μικρούς παραγωγούς, οι οποίοι δεν θα μπορούν να ανταγωνιστούν τις μεγάλες επιχειρήσεις ΗΠΑ και Καναδά, που είναι σαν μια νέα Κοινή Αγροτική Πολιτική, πιο εκτεταμένη, αλλά χωρίς επιδοτήσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Η επιβίωση του μικρού και μεσαίου αγρότη συνδέεται με την ένταξή του σε υγιείς αγροτικούς συνεταιρισμούς. Η πραγματική άμυνα της κοινωνίας στην οργάνωση της παραγωγής είναι η λεγόμενη κοινωνική οικονομία, όπως είναι και οι αγροτικοί συνεταιρισμοί που συζητάμε σήμερα. Αυτή την προοπτική υποστηρίζει η πολιτική οικολογία και η σύγχρονη Αριστερά, δηλαδή ο ΣΥΡΙΖΑ και οι Οικολόγοι-Πράσινοι που εγώ εκφράζω και εκπροσωπώ στη Βουλή.

Στη διαδικασία συζήτησης του νομοσχεδίου και κατά την ακρόαση των φορέων ο Υπουργός βελτίωσε πολλά άρθρα, όπως πρέπει να συμβαίνει στον δημοκρατικό διάλογο.

Κύριε Υπουργέ, με τον συνάδελφο κ. Πάντζα έχω καταθέσει μια τροπολογία για την απαγόρευση αιχμαλωσίας κητωδών θαλασσίων ειδών για υποκείμενα δημοσίων θεαμάτων. Καταργήθηκε, όπως ξέρουμε, ο βασανισμός της αρκούδας από τον αρκουδιάρη αλλά όχι των δελφινιών. Πιστεύω ότι θα μπορούσε να ψηφιστεί με αυτό το νομοσχέδιο αυτή η τροπολογία, παρ’ όλο που μου έχετε πει ότι θα θέλατε να το φέρει ο Υπουργός Περιβάλλοντος.

Επίσης, κύριε Υπουργέ, θα ήθελα να αναφέρω δύο ακόμα ζητήματα: Να είναι καθαρό ότι θα διατηρηθούν οι χωριστές λαϊκές αγορές των βιοκαλλιεργητών και η στήριξη της αειφορικής γεωργίας από μας και, δεύτερον, να μη συνάγεται από αυτόν τον νόμο η κατάργηση των τεσσάρων αναγκαστικών συνεταιρισμών. Αυτή είναι η άποψή μου. Συνεταιρισμοί σαν των κροκοπαραγωγών της Κοζάνης, σαν των μαστιχοπαραγών της Χίου, πρέπει να παραμείνουν. Από την επιτυχία του θεσμού των συνεταιρισμών εξαρτάται η επιβίωση των αγροτών και η διατροφική αυτάρκεια της χώρας.

Αγαπητοί συνάδελφοι, σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει ο εξ Ιωαννίνων συνάδελφος κ. Κωνσταντίνος Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, το νομοσχέδιο για τους συνεταιρισμούς, το έβδομο κατά σειρά νομοσχέδιο για το θέμα αυτό, μετά το πρώτο εκείνο του 1915, είναι απολύτως αναχρονιστικό. Και είναι απολύτως αναχρονιστικό, όπως απολύτως αναχρονιστικός ήταν και ο Πρωθυπουργός της χώρας το πρωί, που μίλησε και εξέφρασε την ουρανομήκη απορία του, γιατί συζητάμε για την ασφάλεια της χώρας, ενώ θα έπρεπε να συζητάμε για την οικονομία και τις επενδύσεις. Λες και η ασφάλεια της χώρας δεν έχει σχέση με την οικονομία και τις επενδύσεις. Λες και η ασφάλεια της χώρας και των πολιτών δεν είναι προϋπόθεση για να ευδοκιμήσει η οικονομία και για να έρθουν επενδύσεις. Όσο αναχρονιστικός ήταν ο κ. Τσίπρας το πρωί, διατυπώνοντας αυτή την απορία του, εξίσου αναχρονιστικό είναι και αυτό το νομοσχέδιο για τους συνεταιρισμούς, την εποχή που η χώρα χρειάζεται συμπόρευση, για να μην πω πρωτοπορία, σε σχέση με τους καιρούς.

Η Κυβέρνηση, όμως, η σημερινή -η οποία είναι προϊόν της οργής και της απογοήτευσης του κόσμου και όχι της εκτίμησής του προς εσάς- δημιουργεί μια οπισθοχώρηση σε όλα, τα βαφτίζει «αριστερά» και «συμπαθητικά» και επαίρεται για αυτή την οπισθοχώρηση, όταν είναι προφανές ότι ακόμη και ο νόμος του 1915 ήταν πολύ πρωτοποριακός σε σχέση με αυτόν που κάνετε εσείς εδώ σήμερα και επιχειρείτε, μέσω αυτού του νόμου, να υποτάξετε βασικές παραδοχές οικονομικής επίδοσης του ανθρωπίνου είδους.

Είναι εντυπωσιακό να πει κανείς ότι όλο το Αστικό Δίκαιο μιας χώρας, η οποία έχει καθεστώς ελεύθερο και όχι ολοκληρωτικό, στηρίζεται σε τρία αξιώματα: Στηρίζεται στην ελευθερία των συμβάσεων, στηρίζεται στον θεσμό της ιδιοκτησίας και στηρίζεται στον θεσμό της κληρονομικής διαδοχής.

Και οι τρεις αυτοί θεσμοί, της ιδιοκτησίας, της κληρονομικής διαδοχής και της ελευθερίας των συμβάσεων, ανάγονται στην ανθρώπινη φύση. Δεν ανάγονται σε κάποια ιδεολογία, ανάγονται στην ανθρώπινη φύση της δημιουργικότητας, της αίσθησης ότι κάτι μου ανήκει και της αίσθησης ότι, μετά τη δική μου ζωή, αυτό που μου ανήκει κληρονομικά θα μεταφερθεί στα παιδιά μου. Αυτά τα κίνητρα δεν έχουν να κάνουν με ιδεολογία, επαναλαμβάνω. Έχουν να κάνουν με την ανθρώπινη φύση, η οποία είναι συνυφασμένη με την προκοπή, με τη δημιουργικότητα και με το συμφέρον, το οποίο η «Αριστερά του φθόνου» –την οποία εκπροσωπείτε- το έχει μετατρέψει σε ένα αποφώλιο, ένα αποκρουστικό τέρας, λες και κανείς σε αυτή τη χώρα δεν κήδεται του συμφέροντός του. Έχουμε χαρακτηρίσει το συμφέρον σαν κάτι τερατώδες.

Θεσπίζουμε το 2016 νόμους, με τους οποίους καταργούμε την ελευθερία των συμβάσεων και καθορίζουμε συνεταιρισμούς, νομικές μορφές, όπου ο νόμος, το Υπουργείο Γεωργίας δηλαδή, περιγράφει το πώς θα γίνονται οι εκλογές, πώς θα είναι τα ψηφοδέλτια, πώς θα λειτουργούν, πώς θα διοικούνται και στο άρθρο 36 ο Υπουργός Γεωργίας καθορίζει τον τύπο και το ελάχιστο περιεχόμενο των συμβάσεων ανά είδος προϊόντος, νικώντας και καταργώντας αυτή του η απόφαση την ιδιωτική συμφωνία.

Πού βρισκόμαστε; Βρισκόμαστε σε μια αναβίωση σοβιετικών αντιλήψεων; Βρισκόμαστε σε μια αναβίωση αφελών αντιλήψεων θα έλεγα εγώ; Βρισκόμαστε σε μια αναβίωση εξωπραγματικών αντιλήψεων;

Όλα αυτά μαζί συνθέτουν τον λόγο για τον οποίο, όπως σωστά υποστήριξε ο εισηγητής της Νέας Δημοκρατίας κ. Βλάχος, εμείς δεν θα ψηφίσουμε αυτό το αναχρονιστικό νομοσχέδιο.

Και επειδή μιλήσατε -και λέει η εισηγητική έκθεση- για τον τρόπο με τον οποίο δημιουργήθηκαν οι συνεταιρισμοί στην Ελλάδα, σας θυμίζω ότι μια στοιχειώδης αναδρομή στην ιστορία δείχνει ότι το συνεταιριστικό σύστημα στην Ελλάδα δημιουργήθηκε από την κυβέρνηση Ελευθερίου Βενιζέλου και από την Εθνική Τράπεζα, γιατί και η Εθνική Τράπεζα της Ελλάδος τότε και ο Ελευθέριος Βενιζέλος ήθελαν τότε, που κατηργούντο τα λατιφούντια, τότε που κατηργούντο τα μεγάλα τσιφλίκια να ενισχύσουν τις μικρές ιδιωτικές οικογενειακές αγροτικές επιχειρήσεις.

Χαρακτηριστικό αυτής της μεθόδου είναι το γεγονός ότι το 70% των συνεταιρισμών που δημιουργήθηκαν στην Ελλάδα από το 1915 έως το 1920 ήταν πιστωτικοί. Το 30% αφορούσαν στην παραγωγή και στη διανομή των προϊόντων, γιατί αυτό που έκαιγε τον αγρότη εκείνη τη δύσκολη εποχή, ήταν η έλλειψη πιστώσεων. Σημειωτέον ότι οι εκατόν πενήντα συνεταιρισμοί του 1915 έγιναν χίλιοι εξακόσιοι το 1920, αλλά το 70% ήταν πιστωτικοί, γιατί το κύριο πρόβλημα ήταν η χρηματοδότηση.

Πάμε, λοιπόν, από το 1915 στο 2016 και βλέπουμε ότι είναι ένα νομοσχέδιο, το οποίο -επαναλαμβάνω- δημιουργεί μια σοβιετικού τύπου, κομμουνιστικού τύπου, ιδεοληπτικού τύπου συνεταιριστική οργάνωση, την ώρα που όλα αυτά απελευθερώνονται και οι αγρότες αφήνονται ελεύθεροι να αναπτύξουν την επιχειρηματικότητά τους.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τασούλα, ολοκληρώστε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είναι συνεπώς ένας αναχρονισμός, τον οποίον δεν θα ψηφίσουμε. Απόδειξη αυτού του αναχρονισμού είναι η θλιβερή εικόνα των θεωρείων, όπου ο αγροτικός κόσμος δεν δείχνει το παραμικρό ενδιαφέρον και δεν επενδύει την παραμικρή ελπίδα σε αυτή την δήθεν πρωτοποριακή πρωτοβουλία σας, η οποία, όμως, είναι βαθύτατα αριστερή, βαθύτατα αναχρονιστική.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Η συνάδελφος κ. Αικατερίνη Ιγγλέζη έχει τον λόγο.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν θα απαντήσω στα περί αναχρονισμού κ.λπ., που μας είπε ο κ. Τασούλας. Είναι απόψεις του. Αναχρονισμός για εμένα είναι ο νεοφιλελευθερισμός, που αυτός και όλοι οι υπόλοιποι της παράταξης της Νέας Δημοκρατίας πρεσβεύουν. Ο σοσιαλισμός δεν είναι αναχρονισμός.

Κυρίες και κύριοι συνάδελφοι, το παρόν σχέδιο νόμου αποτελεί μια σημαντική πρωτοβουλία της Κυβέρνησης, που θέτει σε νέα βάση έναν βασικό πυλώνα της παραγωγικής ανασυγκρότησης της χώρας, το συνεργατικό κίνημα στον αγροτικό χώρο.

Η ιστορία του αγροτικού συνεργατισμού είναι μακρόχρονη και αποτελεί βασική έκφραση της κοινωνικής οικονομίας στη χώρα μας. Με τις ρυθμίσεις αυτού του νομοσχεδίου δίνεται ξανά στους αγροτικούς συνεταιρισμούς ο ρόλος που τους αρμόζει και αναδεικνύονται σε βασικό πυλώνα ανάπτυξης του αγροτοδιατροφικού συστήματος της χώρας μας.

Το σημερινό οικονομικό τοπίο είναι παραδόξως πολύ διαφορετικό, αλλά ταυτόχρονα και «πολύ ίδιο» με την περίοδο ανάπτυξης των πρώτων συνεταιρισμών. Οι πρώτοι αγροτικοί συνεταιρισμοί καλούνταν να αναμετρηθούν με την προκατάληψη, την αισχροκέρδεια και την τοκογλυφία.

Σήμερα, το δόγμα της ελεύθερης αγοράς, σε συνδυασμό με την απουσία ελέγχων και νομοθετικού πλαισίου, εντείνει την ήδη δυσχερή θέση των παραγωγών. Οι αγρότες, όμως, ακόμα αναζητούν μέσα από μορφές της κοινωνικής οικονομίας την ισχυροποίηση της θέσης τους στην κοινωνία και στην αγορά.

Για τον λόγο αυτό η ενίσχυση και επέκταση υγιών και ισχυρών συνεργατικών σχημάτων παραγωγής και μεταποίησης, καθώς και η διαμόρφωση εναλλακτικών συστημάτων διανομής και εμπορίου, αποτελούν κεντρικό μοχλό της παραγωγικής ανασυγκρότησης και της ανάπτυξης του αγροτικού χώρου και ταυτόχρονα μια διαδικασία αποδόμησης του νεοφιλελεύθερου μοντέλου παραγωγής, που είναι και αναχρονιστικό.

Οι ρυθμίσεις, που προβλέπονται στο παρόν νομοσχέδιο για τη δημοκρατική συμμετοχική λειτουργία, αλλά και η θεσμοθέτηση της υποχρεωτικής διάθεσης μέσω των συνεταιρισμών του μεγαλύτερου όγκου των παραγόμενων προϊόντων των μελών τους, αποτελούν κομβικά στοιχεία στην προσπάθεια εξυγίανσης και αναγέννησης των αγροτικών συνεταιρισμών.

Ακόμα, για την αποφυγή παθογενειών, που αναπτύχθηκαν στο παρελθόν, σημαντικό ρόλο θα παίξει η ενίσχυση του ελεγκτικού και εποπτικού ρόλου του Εθνικού Μητρώου Αγροτικών Συνεταιρισμών.

Είναι σημαντικό να καταργηθούν συνεταιρισμοί-σφραγίδες, να γίνει εκκαθάριση των μητρώων μελών των ενεργών συνεταιρισμών αλλά και ρύθμιση των χρεών τους, μετά από λογιστικό και διαχειριστικό έλεγχο.

Νομοθετώντας, λοιπόν, με στόχο την ενδυνάμωση του ρόλου του αγρότη-παραγωγού στην αλυσίδα αξίας του προϊόντος που παράγει, θεωρώ εξαιρετικής σπουδαιότητας και την προτεινόμενη τροποποίηση για τις αγορές παραγωγών.

Πρόκειται για μια δομή αγοράς που ενισχύει την αδιαμεσολάβητη σχέση παραγωγού - καταναλωτή και δίνει ώθηση στην τοπική παραγωγή και στην τοπική κατανάλωση. Πρόκειται για μια πλευρά της αγοράς, που προηγούμενες κυβερνήσεις αρνούνταν πεισματικά να ρυθμίσουν, προφανώς εξυπηρετώντας συμφέροντα αλλότρια από αυτά των αγροτών και των καταναλωτών.

Συνάδελφοι και συναδέλφισσες, στη χώρα μας σήμερα λειτουργούν πενήντα αγορές παραγωγών, οι αγορές των βιοκαλλιεργητών, στις οποίες συμμετέχουν τουλάχιστον πεντακόσιες αγροτικές οικογένειες και εξυπηρετούν δεκάδες χιλιάδες καταναλωτές. Μάλιστα, είμαστε η μοναδική χώρα στην Ευρώπη που έχει τόσο μεγάλο αριθμό αγορών βιοκαλλιεργητών και αυτό είναι ένα πλεονέκτημα που πρέπει να αναδείξουμε και να αξιοποιήσουμε.

Θεωρώ ότι επιβάλλεται οι αγορές αυτές να προβλεφθούν αυτοτελώς. Ο θεσμός των αγορών παραγωγών αποτελεί ουσιαστικό μέτρο για την εξυγίανση της σημερινής ολιγοπωλιακής δομής της αγοράς τροφίμων αλλά και μοχλό για την αγροτική ανάπτυξη και την παραγωγική ανασυγκρότηση της χώρας με πρόσημο την προστασία της φύσης και την υγεία των καταναλωτών.

Θέλω επίσης να επισημάνω, μιας και είμαι γυναίκα, ότι είναι ιδιαίτερης σημασίας και συμβολισμού οι προβλέψεις του νομοσχεδίου για τους γυναικείους συνεταιρισμούς. Η ενδυνάμωση του οικονομικού ρόλου της αγρότισσας μέσα από τον συνεργατισμό δίνει τα αναγκαία εργαλεία για να αναβαθμίσει τη δράση της και να συνεχίσει να στηρίζει ενεργά την αγροτική οικογένεια, να συνεισφέρει στο οικογενειακό αγροτικό εισόδημα, αλλά και να διατηρεί και να αναδεικνύει την παράδοση του τόπου.

Αγαπητοί συνάδελφοι, χρειαζόμαστε παραγωγικούς συνεταιρισμούς παρόντες σε όλο το φάσμα της παραγωγικής διαδικασίας. Θέλουμε τους συνεταιρισμούς να αλληλοεπιδρούν με την κοινωνία και να είναι κομμάτι της, αλλά ταυτόχρονα να είναι αντίβαρο στον άκρατο ανταγωνισμό.

Είναι σημαντικό, λοιπόν, ότι έχουμε τη δυνατότητα να δημιουργήσουμε αυτές τις οικονομικές προϋποθέσεις, που θα επιτρέψουν στους μικρομεσαίους αγρότες να εξασφαλίσουν τη βιωσιμότητά τους στο περιβάλλον της παγκοσμιοποιημένης οικονομίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ, κυρία Ιγγλέζη.

Ο κ. Γεώργιος Κασαπίδης έχει τον λόγο. Είναι ο συνάδελφος αρωματοποιός του Κοινοβουλίου. Για όσους δεν ξέρετε, όταν κατέβει ρωτήστε τον να σας πει τι εννοώ. Να κάνουμε και λίγη διαφήμιση στα μέλη του Κοινοβουλίου!

**ΓΕΩΡΓΙΟΣ ΚΑΣΑΠΙΔΗΣ:** Προφανώς, κύριε Πρόεδρε, εννοείτε την καλλιέργεια των ρόδων που κάνουμε στην Κοζάνη και ξεκινάει σε μια εβδομάδα από τώρα.

**ΠΡΟΕΔΡΕΥΩΝ (Νικήτας Κακλαμάνης):** Υπό την ευρύτερη έννοια, λοιπόν, ισχύει το: «εάν δεν παινέψουμε το σπίτι μας…». Ας το παινέψουμε και εμείς λίγο!

**ΓΕΩΡΓΙΟΣ ΚΑΣΑΠΙΔΗΣ:** Οφείλουμε να επενδύουμε σε τέτοιες προσπάθειες και πρωτοβουλίες, που μας ενώνουν και σβήνουν το γκρίζο από το τοπίο, που δυστυχώς τα τελευταία χρόνια έχει επικρατήσει στη χώρα.

Ελπίζουμε βάσιμα σε τέτοιες πρωτοβουλίες, που μακάρι να είναι αντικείμενο μιας άλλης συζήτησης, κύριοι της Κυβέρνησης. Ζητήσαμε, άλλωστε, αρκετές φορές να γίνει μια κουβέντα επί αναπτυξιακών θεμάτων και προοπτικής στη χώρα και να έχουμε προεδρεύοντα τον κ. Κακλαμάνη, γιατί ο ίδιος υποστηρίζει αυτές τις πρωτοβουλίες από την πλευρά του, που έχουν πραγματικό ενδιαφέρον.

Πραγματικό ενδιαφέρον έχει και το νομοσχέδιο, που συζητάμε, για τους συνεταιρισμούς, δεδομένου ότι μιλάμε για μία θεσμική συγκρότηση του αγροτικού χώρου, την οποία, όντως, κύριοι της Κυβέρνησης, παραλάβατε στα κακά της χάλια. Κανένας δεν είπε ότι ευθύνεται η Κυβέρνηση του ΣΥΡΙΖΑ, στους δεκαπέντε μήνες, για τη χρεοκοπία του συνεταιριστικού κινήματος.

Ακούσαμε τον Υπουργό να ανεβάζει τους τόνους, λες και δεν έχει την εξουσία να κάνει αυτή την κάθαρση, που οι περισσότεροι εκ των συναδέλφων σε αυτή την Αίθουσα, διαχρονικά, ζητάμε.

Τώρα, λοιπόν, είναι ευκαιρία, με τη δική σας Κυβέρνηση -κάτι που υποσχόσασταν και προεκλογικά- να δώσετε τα πορίσματα του εισαγγελέα για τον έλεγχο μέσα στα πεπραγμένα της ΠΑΣΕΓΕΣ, από το 1994 και μετά, προς ενημέρωση του Σώματος. Το ζητήσαμε επανειλημμένως. Και για να είμαστε και δίκαιοι, αυτή ήταν μια πρωτοβουλία που ξεκίνησε από τον Υπουργό της Νέας Δημοκρατίας κ. Χαρακόπουλο. Προσωπικά χαίρομαι που σας βρίσκει κι εσάς σύμφωνους, αλλά δεν βλέπουμε αποτελέσματα. Βγάλτε τα στη δημοσιότητα, να μάθει ο κόσμος τι έφταιξε και χρεοκόπησε το συνεταιριστικό κίνημα.

Ωστόσο, ακούσαμε και για άλλες μάχες, που θα δοθούν από την Κυβέρνηση, σχετικά με τα 3 δισεκατομμύρια, τα 100 εκατομμύρια των δανείων και τα 500 εκατομμύρια των χαρισμάτων των οφειλών και τα άλλα 3 δισεκατομμύρια των οφειλών. Κανένας δεν σας εμποδίζει, κύριοι της Κυβέρνησης, για όλα αυτά να φτάσετε σε βάθος τον έλεγχο, τον οποίο ζητάει κι ο ελληνικός λαός.

Προεκλογικά, μάλιστα, δεσμεύθηκε και ο νυν Αντιπρόεδρος της Κυβερνήσεως, ο κ. Δραγασάκης, για αντίστοιχο έλεγχο επί των «θαλασσοδανείων», τα 40 δισεκατομμύρια, που βαραίνουν το χρέος της χώρας και είναι μέρος των 50 δισεκατομμυρίων της ανακεφαλαιοποίησης των τραπεζών. Και γι’ αυτά, κανένας λόγος μετά τις εκλογές.

Άρα οι χαμένες μάχες είναι αυτές που δεν δίνονται. Και, δυστυχώς, είναι η δεύτερη μάχη αυτή που σας καταγράφω τώρα, η οποία χάθηκε γιατί δεν την δώσατε.

Ως προς το νομοσχέδιο, θα ήθελα να επισημάνω κάποιες ιδεολογικές ασυνέπειες που εντοπίζει ένας αναγνώστης του κειμένου, που μας φέρατε ως μεταρρυθμιστικό νομοσχέδιο, το οποίο εξυγιαίνει και ενδυναμώνει το συνεταιριστικό κίνημα.

Κατ’ αρχάς, κύριοι της Κυβέρνησης, δεν συμφωνεί με το πνεύμα της Αριστεράς, με το οποίο εσείς αγωνιζόσασταν να στηρίξετε τους μη προνομιούχους, αγρότες, μικρομεσαίους, ανέργους, επαγγελματίες, σε σχέση με τους ιδιώτες επιχειρηματίες. Εδώ, λοιπόν, εισάγετε τον θεσμό της προαιρετικής μερίδας, η οποία ορίζεται μέσα από τον νόμο ότι οφείλει το καταστατικό να της δώσει προνόμια.

Δεύτερον, απαλλάσσεται η προαιρετική μερίδα -την οποία κατέχει ένας ιδιώτης ή ένα νομικό πρόσωπο, μπορεί να είναι κι ένα fund από το εξωτερικό, που να συμμετέχει όχι με συναλλαγή στον συνεταιρισμό, αλλά να επενδύει μέσα στην προοπτική του συνεταιρισμού- από τη φορολόγηση των τόκων της, κάτι που δεν συμβαίνει για τις κανονικές μερίδες των αγροτών. Δικαιούται καταβολή των τόκων από τα πλεονάσματα του συνεταιρισμού, κάτι που δεν το δικαιούται ο παραγωγός, παρά μόνο αν αποφασίσει το διοικητικό συμβούλιο, καθώς, επίσης, ο κάτοχος αυτών των προαιρετικών μερίδων απαλλάσσεται και της ευθύνης για οφειλές προς τρίτους, κάτι που δεν συμβαίνει για τους βασικούς παραγωγούς.

Άρα εδώ ευνοείται καθαρά το ιδιωτικό κεφάλαιο σε σχέση με τους απλούς αγρότες, κάτι που είναι εντελώς αντίθετο από την ιδεολογία σας. Εδώ, όμως, μάλλον εσείς τα ανατρέψατε.

Και μία δεύτερη ιδεολογική σας ασυνέπεια είναι ότι, ενώ κάνατε αγώνα εναντίον των ελαστικών μορφών εργασίας, κύριε Υπουργέ, με το παρόν νομοσχέδιο εισηγείστε και τη μερική απασχόληση και την απασχόληση με δελτίο παροχής υπηρεσιών, στο άρθρο 48, για τις μικρές επιχειρήσεις, οι οποίες μπορούν να προσλαμβάνουν εργαζόμενους με τέτοιου είδους συμβάσεις εργασίας.

Άρα ποια είναι η ιδεολογία της Αριστεράς για να προστατεύσει τους μικρούς και τους αδύναμους αγρότες; Είστε προασπιστές των συμφερόντων αυτών, τους οποίους μαχόσασταν ως αντιπολίτευση.

Και, τέλος, δεν κάνατε λόγο, κύριε Υπουργέ, για τα δεδομένα που επικρατούν σήμερα στον αγροτικό τομέα. Σβήνει, αφανίζεται ο αγελαδοτροφικός κλάδος της χώρας και δεν έχετε δώσει ούτε μία μάχη για να μπορέσετε να κατοχυρώσετε αυτό τον κλάδο, ο οποίος κυριολεκτικά θα αφανιστεί μέσα στους επόμενους δυο-τρεις μήνες. Εδώ, κανένας λόγος.

Κι επειδή το τονίσατε και το ξανατονίσατε ότι θα δώσετε μάχες για τον αγροτικό τομέα, ειλικρινά φοβήθηκα κάποια στιγμή.

Διότι –λέω- η μάχη που θα δώσετε, θα είναι σαν αυτή που δίνατε πριν το δημοψήφισμα του 2015; Τα μέτρα, που λέγατε ότι προτείνουν οι δανειστές, για την εξομοίωση της φορολογίας των αγροτών με τους ελεύθερους επαγγελματίες, για την αύξηση του συντελεστή φορολόγησης από το 13% στο 26%, για την αύξηση της προκαταβολής του φόρου από το 27% στο 100%, για τον διπλασιασμό των εισφορών του ΟΓΑ, για τη μείωση και την κατάργηση επιστροφής του φόρου κατανάλωσης για τους αγρότες -τα οποία αντιπαλεύατε τότε ως αντιπολίτευση- ήρθατε και τα ψηφίσατε ως Κυβέρνηση. Σας καταμέτρησα μόλις πέντε μάχες, τις οποίες είτε δεν δώσατε είτε τις δώσατε και τις χάσατε. Οπότε, κύριε Υπουργέ, καλύτερα -όπως λέει και ο σοφός ελληνικός λαός- μεγάλη κουβέντα μη λέτε, μεγάλη μπουκιά φάτε!

Για όλα αυτά και για όσα επεσήμανε ο εισηγητής μας ως προς τον παρεμβατισμό και την επιθυμία της Κυβέρνησης να ελέγχει τρόπον τινά και να χειραγωγεί το συνεταιριστικό κίνημα, είμαστε αντίθετοι με την πρωτοβουλία αυτή της Κυβερνήσεως και δεσμευόμαστε να φέρουμε ως κυβέρνηση ένα καθαρά φιλελεύθερο νομοσχέδιο για τους συνεταιρισμούς, που να απελευθερώνει αυτές τις υγιείς συνεργατικές δυνάμεις δημιουργικά προς όφελος της εθνικής μας οικονομίας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Κασαπίδη.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Περιμένετε ένα λεπτό.

Θα κλείσουμε με τη δική σας παρέμβαση, κύριε Υπουργέ. Θα μείνει εντός Αιθούσης ο συνάδελφος κ. Κασαπίδης. Δεν θα τον αφήσω να βγει έξω, για να ακούσει αυτό που θέλετε να του πείτε.

Τελειώνουμε με τον κ. Παπαηλιού και τον κ. Γιόγιακα. Και επειδή ο φίλος μου κ. Παπαδόπουλος ανησυχεί, ξεκινάμε αύριο το πρωί στις 12.00΄ με τον κ. Αραχωβίτη, τον κ. Παπαδόπουλο, τον κ. Ζεϊμπέκ, τον κ. Μανιό και τον κ. Καρασμάνη. Λέω την πρώτη πεντάδα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ξέρετε, κύριε Πρόεδρε, επειδή έχω ένα πρόβλημα αύριο, ή να με βάλετε πέντε άτομα πίσω ή σήμερα.

**ΠΡΟΕΔΡΕΥΩΝ (Νικήτας Κακλαμάνης):** Μπορούμε να κάνουμε την αλλαγή αύριο και να πάτε μετά τις 13.00΄. Μην ανησυχείτε, εντάξει.

Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, από τους Βουλευτές της Νέας Δημοκρατίας και του ΠΑΣΟΚ και τι δεν ακούσαμε απόψε. Ακούσαμε για σοβιετικού τύπου ρυθμίσεις, ακούσαμε για Βόρειο Κορέα και βέβαια για το τι δεν είναι –όπως είπαν- Αριστερά.

Δεν μας είπαν, όμως, τι είναι οι ίδιοι και τι προτείνουν. Δεν πρότειναν κάτι και, δυστυχώς, γι’ αυτούς, το τι είναι, αποτυπώνεται στα έργα και στις ημέρες τους και στην κατάσταση την οποία μας κληροδότησαν το 2015.

Κυρίες και κύριοι συνάδελφοι, είναι γνωστά τα διαχρονικά προβλήματα του πρωτογενούς τομέα στον τόπο μας. Όμως, τα τελευταία χρόνια μια σειρά παραγόντων συνέτειναν στην περαιτέρω αποδυνάμωση του αγροτικού τομέα και κατ’ επέκταση των συνεταιριστικών οργανώσεων.

Συγκεκριμένα, οι βασικότεροι παράγοντες είναι η παγκοσμιοποίηση των αγορών και ο εξ αυτής ανελέητος ανταγωνισμός, οι δεσμεύσεις της χώρας στο πλαίσιο της ΚΑΠ αρχικά και της νέας ΚΑΠ στη συνέχεια, που, δυστυχώς, λειτουργούν ανισομερώς για τα προϊόντα του Νότου και πιο πρόσφατα οι νεοφιλελεύθερες επιλογές με ενδεικτικές παραμέτρους την αύξηση του κόστους παραγωγής των ελληνικών αγροτικών προϊόντων, τη μείωση των εισοδημάτων και την έλλειψη ρευστότητας. Σε αυτό το σημείο να τονιστεί ότι υπήρξε καταστροφική η κατάργηση, η εκποίηση, το ξεπούλημα της ΑΤΕ.

Άλλοι σημαντικοί παράγοντες που συνέβαλαν στην επιδείνωση της κατάστασης του αγροτικού τομέα είναι η εξάρτηση των συνεταιρισμών από τα έσοδα που τους απέφερε η διαχείριση των επιδοτήσεων, η έλλειψη δικτύων πώλησης με αποτέλεσμα τη σημαντική κάμψη των πωλήσεων, η εν γένει κακή αξιολόγηση των αγορών, η κακή στελέχωση και ανεπαρκής διοικητική οργάνωση και η έλλειψη εκπαίδευσης και κατάρτισης του προσωπικού των συνεταιρισμών, αλλά και των οργάνων διοίκησής τους και, βέβαια, η εν γένει κακοδιαχείριση των συνεταιρισμών.

Στη χώρα μας, παρά τα πάθη του αγροτικού τομέα, αυτός εξακολουθεί να έχει πρωταρχική σημασία και να θεωρείται ο κύριος τομέας που μπορεί να εξασφαλίσει την έξοδο της χώρας από την κρίση υπηρετώντας τη διατροφική ασφάλεια, αλλά και την ανάπτυξη της εθνικής οικονομίας. Είναι βασικός τομέας ανάπτυξης συνδυαστικά και με άλλους, ιδίως τη μεταποίηση, ώστε τα αγροτικά προϊόντα να αποκτούν προστιθέμενη αξία και εξαγωγικό προσανατολισμό και, βέβαια, τον τουρισμό. Όλοι αυτοί οι τομείς μπορούν να μετασχηματίσουν την ελληνική οικονομία από μεταπρατική σε παραγωγική.

Επιπλέον, τα στοχοθετημένα κίνητρα και συνακόλουθα οι επενδύσεις στον πρωτογενή τομέα μπορεί να δώσουν ώθηση στην ανάπτυξη της ελληνικής περιφέρειας, στη δημιουργία θέσεων εργασίας και στην καταπολέμηση των κοινωνικών ανισοτήτων.

Σε αυτό το πλαίσιο οι αγροτικοί συνεταιρισμοί, αποτελώντας μοχλό ανάπτυξης των μικρομεσαίων αγροτών και ισχυροποίησης της διαπραγματευτικής τους δύναμης, μπορούν να συνεισφέρουν στην αύξηση και δικαιότερη κατανομή του αγροτικού εισοδήματος.

Το υπό ψήφιση νομοσχέδιο εντάσσεται σε σειρά νομοθετικών πρωτοβουλιών της Κυβέρνησης που αποσκοπούν στην επάνοδο της χώρας σε βιώσιμη ανάπτυξη. Συγκεκριμένα δε, συνιστά μια προσπάθεια εξυγίανσης και ανασυγκρότησης του αγροτικού συνεταιριστικού κινήματος ως μέσου ανασύνταξης και ανάπτυξης της δυναμικής του αγροτικού τομέα, που στηρίζεται σε μία σειρά από αρχές όπως: στη συνταγματικά κατοχυρωμένη αρχή του συνεταιρίζεσθαι, στη συνεργατική αρχή, μέσω της οποίας κατοχυρώνεται η ισότητα, που πρέπει να υπάρχει μεταξύ των μελών των αγροτικών συνεταιρισμών και που εκφράζεται με την αναλογία μεταξύ μέλους, μερίδας και ψήφου.

Επίσης στηρίζεται σε μία σειρά από αξιολογικές κατευθύνσεις, που είναι συμβατές και προσαρμοσμένες στην ελληνική πραγματικότητα, στην εθελοντική και ελεύθερη συμμετοχή, στη δημοκρατική διοίκηση, με τρόπο ώστε όλα τα μέλη να συνδιαμορφώνουν τις αποφάσεις, στην ισότιμη οικονομική συμμετοχή των μελών που να διαχειρίζονται το κεφάλαιο και να διαθέτουν τα πλεονάσματα για την εξυπηρέτηση των μελών του συνεταιρισμού και του κοινωνικού συμφέροντος, στην αυτονομία και ανεξαρτησία των συνεταιρισμών, ώστε να κινούνται ελεύθερα συνάπτοντας συμφωνίες με τρίτους και αναπτύσσοντας αναπτυξιακή στρατηγική χωρίς να στηρίζονται σε επιδοτήσεις και προνόμια, στην πληροφόρηση, εκπαίδευση και κατάρτιση, ώστε να μπορούν όλα τα μέλη, αγρότες και αγρότισσες, να συμβάλλουν αποτελεσματικά στην καλή λειτουργία κα ανάπτυξη των συνεταιρισμών, στη συνεργασία μεταξύ των συνεταιρισμών με σκοπό την ισχυροποίησή τους και τέλος στο ενδιαφέρον για την κοινότητα, που σημαίνει συνεργασία με τις τοπικές κοινωνίες στις οποίες οφείλουν να επενδύουν οικονομικά και κοινωνικά.

Το συγκεκριμένο νομοσχέδιο, κυρίες και κύριοι συνάδελφοι, επιχειρεί να αντιστρέψει τη σημερινή κατάσταση των αγροτικών συνεταιρισμών, που είναι απαξιωμένοι οικονομικά και κοινωνικά. Συγκεντρώνει όλη τη νομοθεσία, διατηρεί αποτελεσματικές ρυθμίσεις, εισάγοντας παράλληλα νέες ρυθμίσεις για τη σωστή λειτουργία των συνεταιρισμών εφεξής.

Ενδεικτικά να αναφερθεί η κατάργηση της μέχρι σήμερα δομής και διάρθρωσης του συνεταιριστικού κινήματος και αντ’ αυτής η δημιουργία βαθμίδων, που ανταποκρίνονται στα σημερινά δεδομένα και στις σύγχρονες ανάγκες. Αυτά συνδέονται με το παγκοσμιοποιημένο περιβάλλον και την εντός αυτού λειτουργία της αγροτικής οικονομίας, που επιβάλλουν άλλες μορφές οργάνωσης και λειτουργίας του συνεταιριστικού κινήματος.

Σε αυτό το πλαίσιο κατοχυρώνονται διεπαγγελματικές οργανώσεις, αγροτικές εταιρικές συμπράξεις, κλαδικοί εθνικοί αγροτικοί συνεταιρισμοί, αγροδιατροφικές συμπράξεις σε επίπεδο περιφέρειας.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, κλείστε σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** …ομάδες παραγωγών, ομάδες προστασίας και διαχείρισης προϊόντων ή τροφίμων με προστατευόμενη ονομασία προέλευσης, με προστατευόμενη γεωγραφική ένδειξη ή άλλων προϊόντων, που ενσωματώνουν την εγγύηση των παραδοσιακών ιδιότυπων προϊόντων αλλά και γυναικείοι συνεταιρισμοί.

Κυρίες και κύριοι συνάδελφοι, το παρόν νομοσχέδιο αποτελεί σημαντικό κρίκο στην αλυσίδα των νομοθετικών πρωτοβουλιών της Κυβέρνησης προς την κατεύθυνση της θεσμικής ανασυγκρότησης της χώρας, που μαζί με την κοινωνικά δίκαιη παραγωγική ανασυγκρότηση έχουν εξαγγελθεί και υλοποιούνται από την Κυβέρνηση βήμα-βήμα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον κ. Βασίλειο Γιόγιακα σε ό,τι αφορά τους συναδέλφους.

Η συνεδρίαση θα κλείσει με μια ολιγόλεπτη παρέμβαση-απάντηση του κυρίου Υπουργού.

Τον λόγο έχει ο κ. Γιόγιακας.

 **ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, τα προβλήματα που αντιμετωπίζει ο αγροτικός κόσμος είναι πραγματικά, είναι αληθινά, είναι εκρηκτικά. Δεν υπάρχει αμφιβολία γι’ αυτό.

Αυτά είχε πει πριν από μερικές εβδομάδες ο Πρωθυπουργός κατά την κορύφωση των αγροτικών κινητοποιήσεων. Το ερώτημα, όμως, είναι. Τι κάνει η Κυβέρνηση για να δώσει λύσεις σ’ αυτά τα προβλήματα; Τι κάνει για να δώσει ανάσα στο εισόδημα των αγροτών; Τι κάνει για να μειώσει το κόστος της αγροτικής παραγωγής, που κάνει ασύμφορη την αγροτική απασχόληση και οδηγεί σε εγκατάλειψη της γεωργίας;

Για να μπορέσει ένας αγροτικός συνεταιρισμός να είναι παραγωγικός και ανταποδοτικός, χρειάζονται τουλάχιστον δύο προϋποθέσεις. Η μία είναι να αφεθεί να λειτουργήσει ελεύθερος από την κρατική παρέμβαση και η άλλη να αντιμετωπίζεται από το κράτος ως επιχείρηση. Αυτό σημαίνει περισσότερες δυνατότητες αυτοχρηματοδότησης, σεβασμός της διοικητικής αυτονομίας, περισσότερες συνεργασίες σε τοπικό, περιφερειακό και εθνικό επίπεδο, που θα επιτρέψουν να μειωθεί το κόστος, για να γίνουν επενδύσεις και να βελτιωθεί η ανταγωνιστικότητα των αγροτικών προϊόντων.

Δυστυχώς αυτή η προσέγγιση δεν υπάρχει εδώ. Θα έλεγε κανείς ότι για μία ακόμη φορά η Κυβέρνηση δείχνει την καχυποψία της, αν όχι την απέχθειά της, προς την ιδιωτική πρωτοβουλία και την επιχειρηματικότητα. Μεταχειρίζεται τους αγροτικούς συνεταιρισμούς στην καλύτερη ως φορείς της κοινωνικής οικονομίας και στη χειρότερη ως πολιτικό μόρφωμα.

Η αντίληψη αυτή αποτυπώνεται σε διάφορα σημεία του νομοσχεδίου. Γιατί ένας αγροτικός συνεταιρισμός πρέπει να συστήνεται από τουλάχιστον τριάντα μέλη, όταν σε πολλές χώρες της Ευρωπαϊκής Ένωσης- όπως η Ιταλία, η Ισπανία, η Δανία και το Βέλγιο- ο ελάχιστος αριθμός είναι από τρία έως πέντε μέλη; Προφανώς θέλουμε συνεταιρισμούς με πολλά μέλη. Αυτό όμως, θα προκύψει, γιατί τα ίδια τα μέλη έχουν αντιληφθεί ότι η ένωσή τους σημαίνει δύναμη, όχι επειδή τους το επιβάλλει ο νόμος. Γιατί παύονται όσα μέλη διοικητικών και εποπτικών συμβουλίων έχουν πάνω από δύο συνεχόμενες θητείες;

Μιλώντας για κρατική παρέμβαση, υπάρχει και μία διεθνής πατέντα. Ζητείται από τους συνεταιρισμούς για να εγγραφούν στο σχετικό μητρώο, να υποβάλουν επιχειρησιακό πλάνο για μία τριετία. Με ποια κριτήρια; Πώς διασφαλίζεται η εμπιστευτικότητα του σχεδίου απέναντι στον ανταγωνισμό; Αυτοί που είναι ήδη γραμμένοι στο μητρώο θα υποβάλουν σχέδιο ή όχι; Για ποιο ευέλικτο πλαίσιο μιλά η Κυβέρνηση, όταν επιβάλλεται στους αγροτικούς συνεταιρισμούς να απορροφούν το 80% της παραγωγής κάθε μέλους; Ας αφήσουν τον κάθε συνεταιρισμό να επιλέξει, εάν θα το προβλέψει στο καταστατικό του.

Λιγότερες συνεργασίες σημαίνουν τελικά λιγότερες δυνατότητες διείσδυσης των συνεταιρισμών στο λιανικό εμπόριο. Σε λάθος κατεύθυνση, επίσης, κινείται και η κατάργηση των πρόσθετων υποχρεωτικών μεριδίων.

Κυρίες και κύριοι συνάδελφοι, από τα παραπάνω και μόνο είναι ξεκάθαρο ότι οι αγρότες μας δυστυχώς δεν έχουν να ελπίζουν πολλά από αυτό το νομοθέτημα.

Επίσης στην περιοχή μας, αγαπητέ κύριε Υπουργέ, αρκετά προβλήματα έχουμε με το γάλα, με τους κτηνοτρόφους, κάτι που ήδη έχει αναδειχθεί και από τον εκλεκτό συνάδελφο και από πολλούς συναδέλφους του ΣΥΡΙΖΑ, της συγκυβέρνησης.

Το νομοσχέδιο αφήνει, λοιπόν, εκτός, πολλά από τα μεγάλα προβλήματα του συνεταιριστικού κινήματος. Είναι προβλήματα που κρατούν καθηλωμένες τις αναπτυξιακές τους δυνατότητες.

Δεν δίνεται λύση στο αίτημα των συνεταιριστικών οργανώσεων, να αξιοποιηθούν οι ενυπόθηκες εγκαταστάσεις και τα παραγωγικά ακίνητα που είχαν περάσει στα χέρια της Αγροτικής Τράπεζας. Δεν αντιμετωπίζεται το ανεξέλεγκτο ολιγοπώλιο στην αγορά αγροτικών εφοδίων και το δυσβάσταχτο κόστος των ζωοτροφών που εκτοξεύουν το κόστος παραγωγής. Δεν αντιμετωπίζονται αθέμιτες πρακτικές στην εφοδιαστική αλυσίδα τροφίμων που φουσκώνουν τις λιανικές τιμές ούτε η νοθεία στα τρόφιμα ή οι ελληνοποιήσεις αγροτικών προϊόντων. Δεν δίδονται κίνητρα, για να αξιοποιηθούν από τους συνεταιρισμούς τα υπολείμματα των αγροτικών εκμεταλλεύσεων, ώστε να παράγεται «πράσινη» ενέργεια από βιομάζα, η οποία μπορεί να είναι μία ακόμη πηγή εσόδων.

 Με λίγα λόγια επιβεβαιώνεται ότι η Κυβέρνηση δεν μπορεί να δώσει ελπίδα στον αγροτικό κόσμο, ο οποίος έχει καταλάβει ότι παρά την πρόβλεψη του Πρωθυπουργού η ανάσταση της ελληνικής οικονομίας δεν θα έρθει μαζί με το φετινό Πάσχα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κύριο Υπουργό, για να μη δημιουργηθεί κανένα πρόβλημα, θα σας πω ότι το Προεδρείο έκανε δεκτό το αίτημα του συναδέλφου του κ. Παπαδόπουλου, αύριο να μην εκφωνηθεί το όνομά του σύμφωνα με τη σειρά που είναι δεύτερος, λόγω προσωπικού κωλύματος, αλλά μόλις επιστρέψει στο Κοινοβούλιο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο για δύο λεπτά, για να απαντήσει στον κ. Κασαπίδη.

Μη μου «ανάψετε καμιά φωτιά», σας το λέω εκ των προτέρων, να είμαστε εξηγημένοι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είναι στην πρόθεσή μου.

Απλώς θέλω να πω στον κ. Κασαπίδη ότι οι φάκελοι που αφορούσαν την ΠΑΣΕΓΕΣ υπήρχαν στο Υπουργείο Γεωργίας και επί κυβέρνησης της Νέας Δημοκρατίας. Μπορούσατε να τους είχατε ζητήσει. Αυτή την ώρα ήδη βρίσκονται στα χέρια της δικαιοσύνης και όπως αντιλαμβάνεστε, πλέον έχουν πάρει ένα συγκεκριμένο δρόμο. Η ίδια η δικαιοσύνη διαχειρίζεται τους συγκεκριμένους φακέλους. Εμείς περιμένουμε.

Το δεύτερο που θέλω να σας πω, είναι ότι μιλάτε για μάχες…

**ΠΡΟΕΔΡΕΥΩΝ (Νικήτας Κακλαμάνης):** Αυτό, πάντως, δεν εμποδίζει σε αίτηση κατάθεσης εγγράφων να τους στείλετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είπα…

**ΠΡΟΕΔΡΕΥΩΝ (Νικήτας Κακλαμάνης):** Το λέω εγώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είπα εγώ ότι δεν δίνω, απλώς ενημέρωσα πού βρίσκεται…

**ΠΡΟΕΔΡΕΥΩΝ (Νικήτας Κακλαμάνης):** Γι’ αυτό συνεπλήρωσα. Δεν είπα ότι είπατε ότι δεν δίνετε. Συνεννοηθήκαμε οι δυο μας ως παλαιοί.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αντιλαμβάνομαι, κύριε Πρόεδρε, και ξέρω μέχρι πού πηγαίνω.

Το δεύτερο που θέλω να πω όσον αφορά τις μάχες, είναι το εξής: Έχουμε μία διαφορά, κύριε Κασαπίδη. Εσείς μας παρακολουθείτε, έχοντας στο νου σας ότι «δεν μπορεί θα αποτύχουν», γιατί απλούστατα γνωρίζετε οι ίδιοι ότι δεν δώσατε μάχες για πάρα πολλά θέματα, ενώ εμείς πολεμάμε, έστω και με μία χαραμάδα ελπίδας άμα υπάρχει, κάτι να κερδίσουμε και το ξέρετε αυτό ότι δεν υπάρχει Συμβούλιο Υπουργών που να μην μπαίνει ένα δικό μας θέμα, που να φωνάζουμε. Δεν σημαίνει ότι θα τα κερδίσουμε όλα, γιατί μας έχετε δημιουργήσει μια τέτοια κατάσταση από τα προηγούμενα χρόνια, που αντιλαμβάνεστε ότι ήδη έχετε προδιαγράψει το αποτέλεσμα. Η ελπίδα, όμως, πεθαίνει τελευταία και εμείς θα δίνουμε τη μάχη μέχρι τότε.

**ΓΕΩΡΓΙΟΣ ΚΑΣΑΠΙΔΗΣ:** Κύριε Πρόεδρε, ζητώ τον λόγο, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Για ένα λεπτό, κύριε Κασαπίδη, και κλείνουμε.

**ΓΕΩΡΓΙΟΣ ΚΑΣΑΠΙΔΗΣ:** Για ένα λεπτό, κύριε Πρόεδρε, και σας ευχαριστώ.

Ως προς το πρώτο θέμα που έθεσε ο κύριος Υπουργός, είχα ζητήσει από τον προπροκάτοχό σας, κ. Τσαυτάρη, όπως ανέφερε ο κύριος Πρόεδρος, με αίτηση κατάθεσης εγγράφων…

**ΠΡΟΕΔΡΕΥΩΝ (Νικήτας Κακλαμάνης):** Μπορώ να σας το βεβαιώσω αυτό.

**ΓΕΩΡΓΙΟΣ ΚΑΣΑΠΙΔΗΣ:** …την οποία την έχετε παραλάβει και εσείς, αλλά περιμένω εδώ και έναν χρόνο.

Επίσης σας έχω καταθέσει εδώ και δύο μήνες ερώτηση για τους ελέγχους στο γάλα, ερώτηση για την πρόβλεψη για τις ζωονόσους, που πέρυσι έπληξαν όλη τη χώρα και ακόμη εδώ και ενάμιση μήνα δεν μας απαντάτε, κύριε Υπουργέ.

Ως προς τις μάχες που δώσατε ή θα δώσετε ή θα κερδίσετε, πέρυσι δώσατε τη μάχη των μαχών, όπως λέγατε, που αν περνούσαν εκείνα τα μέτρα, θα ήταν η ταφόπλακα της γεωργίας. Ήρθατε και τα εισηγηθήκατε και τα δεκαπέντε. Δηλαδή εμείς δεν σας αντιπολιτευόμαστε, …

**ΠΡΟΕΔΡΕΥΩΝ (Νικήτας Κακλαμάνης):** Ωραία, μην κάνουμε τώρα δεύτερη τοποθέτηση.

**ΓΕΩΡΓΙΟΣ ΚΑΣΑΠΙΔΗΣ:** …εσείς παίζετε μόνοι σας στο γήπεδο και βάζετε αυτογκόλ!

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

 **ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν θα το πάμε τώρα πινγκ πονγκ.

Έχετε τον λόγο για ένα λεπτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μόνο για αυτές τις μάχες τις περσινές, περιμένετε τώρα που έρχεται το φορολογικό και το ασφαλιστικό νομοσχέδιο και θα δείτε πόσο ο αγροτικός χώρος έχει κερδίσει.

**ΠΡΟΕΔΡΕΥΩΝ (Νικήτας Κακλαμάνης):** Καλά τι να περιμένουμε; Το είδαμε, είναι αναρτημένο. Τι να περιμένουμε; Και άλλο να περιμένουμε;

Κυρίες και κύριοι συνάδελφοι, σας ευχαριστώ για την συνεργασία σας και τους υπόλοιπους για τη βοήθεια.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 22.34΄ λύεται η συνεδρίαση για αύριο, ημέρα Πέμπτη 21 Απριλίου 2016 και ώρα 9.30΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Αγροτικής Ανάπτυξης και Τροφίμων: «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**